އިންޑިއާގެ ޓްރެވިންޑްރަމްގައި މިމަހުގެ 15ން 26ގެ ނިޔަލަށް ކުރިޔަށްގެންދާ އައި އޭ އޭ އެފް ލެވެލް 1 ކޯޗިން ކޯސް ފުރިހަމަ ކުރުމަށް ރާއްޖޭގެ2ކޯޗުން އިންޑިއާއަށް މިއަދު ފުރައިފިއެވެ. ކޯހަށް މިއަދު ފުރީ ރާއްޖޭގެ ކުރީގެ ދެ ދުވުން ތެރިންކަމަށްވާ ޏ. ފުވައްމުލައް ޢަލީ ޝަރީފް އާއި ގދ. ތިނަދޫ ޙަސަން ފައިހަތު ގުދުރަތުﷲއެވެ.\nޢަލީ ޝަރީފް އަކީ ސައުތު އޭޝިއަން ގޭމްސް އިން ރާއްޖެއަށް މެޑަލް ހޯދައިދިން ޓީމްގެ އެތުލީޓެކެވެ. އަދި ޢަލީ ޝަރީފް އަކީ 2005ން 2010އަށް ބައިނަލް އަގުވާމީ މުބާރާތްތަކުގައި ރާއްޖެ ތަމްސީލްކޮށްފައިވާ އެތުލީޓެކެވެ. ޢަލީ ޝަރީފް ދުވުމުގެ ކެރިއަރގައި ޢަލީ ޝަރީފް ވަނީ ރާއްޖޭގެ ފިރިހެން 60މ، 100މ އަދި 100މ ރިލޭގެ ގައުމީ ރިކޯޑް ހަދާފައެވެ. މީގެ އިތުރުން 2006ވަނަ އަހަރުން ފެށިގެން ޢަލީ ޝަރީފް އަންނަނީ ސްކޫލްތަކުގެ އެތުލީޓުންނަށް ކޯޗް ކޮށްދެމުންނެވެ.\nޙަސަން ފައިހަތު ގުދުރަތުﷲ އަކީ 2007ވަނަ އަހަރުން ފެށިގެން 2013ވަނަ އަހަރާއި ހަމައަށް ރާއްޖޭގައި ބޭއްވުނު ގިނަ އެތުލެޓިކްސް މުބާރާތްތަކުގައި ވާދަކޮށް މެޑަލް ހޯދާފައިވާ އެތުލީޓެކެވެ. އަދި 2015 ވަނަ އަހަރުން ފެށިގެން ގދ. އަތޮޅު ތަޢުލީމީ މަރުކަޒުގެ އެތުލެޓިކްސް ޓީމް ތައްޔާރުކުރުމުގައި އިސް މަސައްކަތްތަކެއް ކުރަމުން އަންނަ ކޯޗެކެވެ.


ލުތުފީ މިރޭ ކަރެކްޝަންސް އާއި ހަވާލުކުރާނަން: ފުލުހުން | Jazeera\tލުތުފީ މިރޭ ކަރެކްޝަންސް އާއި ހަވާލުކުރާނަން: ފުލުހުން - Jazeera\nލުތުފީ މިރޭ ކަރެކްޝަންސް އާއި ހަވާލުކުރާނަން: ފުލުހުން\nޢަލީ ޔާމީން July 9, 2019 89 views0\n3 ނޮވެންބަރ 1988 ގައި ރާއްޖެ އަށް ދިން އުދުވާނީ ހަމަލާގެ އިސް މޭސްތިރި، ހ. ހާޖަރާގޭ އަބްދުﷲ ލުތުފީ މިރޭ ރާއްޖެ ގެނެސް ފުލުހުންގެ ފަރާތުން ލިޔެކިޔުންތައް ފުރިހަމަކުރުމަށްފަހު އޭނާ މޯލްޑިވްސް ކަރެކްޝަނަލް ސާވިސްއާއި ހަވާލުކުރުމަށް ނިންމައިފިއެވެ.\nފުލުހުން ވިދާޅުވީ ލުތުފީ މިރޭ މާލެ ގެނެސް، ފުލުހުންގެ ފަރާތުން ލިޔެކިޔުންތައް ފުރިހަމަ ކުރުމަށްފަހު އޭނާ މިރޭ ކަރެކްޝަންސްއާ ހަވާލުކުރާ ގޮތަށް ހަމަޖެހިފައިވާ ކަމަށާއި، ލުތުފީ ރާއްޖެ ގެނައުމަށް ހަމަޖެހިފައިވަނީ އެމިރޭޓްސް ފްލައިޓް (އީކޭ365) އިން މިރޭ 21:30 ގައި ފުލުހުންގެ ހާއްސަ ޓީމެއްގެ ބެލުމުގެ ދަށުން ކަމަށެވެ.\nލުތުފީ ފިލާފައި ވަނީ ކުރީގެ ރައީސް މުހައްމަދު ނަޝީދުގެ ވެރިކަމުގައި 16 ޖެނުއަރީ، 2010 ގައި ބޭސްފަރުވާއަށް އިންޑިއާއަށް ފޮނުވާލުމުންނެވެ. އޭގެ ފަހުން މިއަދާ ހަމައަށްވެސް ލުތުފީ ދިރިއުޅެމުން އައީ ސްރީލަންކާގައެވެ. ނަމަވެސް ލަންކާއަށް ދާދި ފަހުން ދިން ބޮމުގެ ހަމަލާތަކާއި ގުޅިގެން 1 މެއި 2019 ގައި ލުތުފީ ވަނީ އަމިއްލައަށް ސްރީލަންކާގައި ހުންނަ ދިވެހި އެމްބަސީއަށް ހަވާލުވެފަ އެވެ. ނަމަވެސް ލުތުފީ އެމްބަސީގައި ހުރި ކަމެއް ސަރުކާރުން ހާމައެއް ނުކުރެ އެވެ. އެކަން ސަރުކާރުން ހާމަ ކުރީ އޭގެ ދެ މަސް ފަހުން ކުރީގެ ހޯމް މިނިސްޓަރު އުމަރު ނަސީރު އެކަން ފަޅާ އަރުވައިލުމުންނެވެ.\nރައީސް މައުމޫން އަބްދުލްގައްޔޫމްގެ ވެރިކަމުގައި ދިވެހިންގެ ބަޔަކު އިސްވެތިބެ ލަންކާގެ ޕްލޮޓް ޖަމާއަތާ ގުޅިގެން ރާއްޖެއަށް ދިން އުދުވާނީ ހަމަލާގައި 19 ދިވެއްސަކު ޝަހީދުވިއެވެ.\nލުތުފީ މިހާތަނަށް ޖަލު ހުކުމް ތަންފީޒުކޮށްފައި ވަނީ 21 އަހަރެވެ. އެހެންކަމުން މާފު ނުދެއްވައިފިނަމަ އޭނާ އަދި ހަތަރު އަހަރު ޖަލުގައި ހޭދަކުރަން ޖެހޭނެއެވެ.


ޗެމްޕިއަންސް ލީގުގައި ޔުނައިޓެޑް ކުޅުނު ފުރަތަމަ މެޗުން ބަލިވެއްޖެ ޗެމްޕިއަންސް ލީގުގައި ޔުނައިޓެޑް ކުޅުނު ފުރަތަމަ މެޗުން ބަލިވެއްޖެ\nޗެމްޕިއަންސް ލީގުގައި ޔުނައިޓެޑް ކުޅުނު ފުރަތަމަ މެޗުން ބަލިވެއްޖެ\nޔުއޭފާ ޗެމްޕިއަންސް ލީގު ގްރޫޕް އެފް ގައި ޔަންގް ބޯއިސް އާއި މެންޗެސްޓަރ ޔުނައިޓެޑް ބައްދަލުކުރިމެޗް ޔަންގް ބޯއިސް ކާމިޔާބުކޮށްފިއެވެ. ޔަންގް ބޯއިސްގެ ދަނޑުގައި ކުޅުނު މިމެޗް އެޓީމް ކާމިޔާބުކުރީ ފަހަތުން އަރައި2ލަނޑު އެއްލަނޑުންނެވެ.\nދެޓީމްގެ ފަރަތުން ވާދަވެރި ކުޅުމެއް ފެނިގެންދިޔަމިމެޗްގައި ގިނައިރު ބޯޅަ ގެންގުޅެ ގިނަ ހަމަލާ އުފައްދާފައިވަނީ ޔަންގް ބޯއިސްއެވެ. ކްރިސްޓިއާނޯ ރޮނާލްޑޯ ޔުނައިޓަޑަށް ބަދަލުވި ފަހުން ކުޅުނު ޗެމްޕިއަންސް ލީގުގެ ފުރަތަމަ މެޗް އެތީމް ފެށީ ވަރަށް ރަނގަޅަށެވެ. މިގޮތުން މެޗްގެ 13 ވަނަ މިނެޓްގައި އުފެއްދި ހަމަލާއެއްގައި ރޮނާލްޑޯވަނީ ޔުނައިޓެޑުން މިމެޗްގައި ޖެހި ހަމައެކަނި ލަނޑު ޖަހައިދީފައެވެ. މިއީ އޭނާ ޗެމްޕިއަންސް ލީގުގައި ކުޅުނު 177 ވަނަ މެޗެވެ. މިމެޗާއެކު ރޮނާލްޑޯވަނީ ޗެމްޕިއަންސް ލިގުގައި އެންމެ ގިނައިން ކުޅުމުގެ ރިކޯޑް އާއި އަރާ ހަމަކޮށްފައެވެ. މިރިކޯޑް މިހާތަނަށް އޮތީ އިކަރ ކަސިޔަސް އަތުގައެވެ. މިމެޗްގެ އޮއެވަރު ޔަންގް ބޯއިސް ކޮޅަށް ބަދަލުވީ މެޗްގެ 35 ވަނަ މިނެޓްގައި ޔުނައިޓެޑްގެ އާރޮން ވެން ބިސާކާ ކުރި ނުރައްކާތެރި ފައުލަކާއި ގުޅިގެން އޭނާއަށް ސީދާ ރަތްކާޑު ދެއްކުމުންނެވެ. މިކާޑާއެކު ޔަންގް ބޯއިސްއިން މެޗްގެ ކޮންޓްރޯލް އަތުލާ ޔުނައިޓެޑްގެ ގޯލަށް ނުރައްކާ ކުރަން ފެށިއެވެ. މިގޮތުން ފުރަތަމަ ހާފްގައިވެސް ލަނޑު ޖަހާނެ ރަނގަޅު ދެތިން ފުރުސަތު ލިބިގެންދިޔައެވެ. ނަތީޖާއަކަށްވީ ދެވަނަ ހާފްގައި ޔުނައިޓެޑުން ހަމަލާއަށް ވުރެ ބޮޑަށް ލިބިފައިވި އެއްގޯލްގެ ލީޑާއެކު ދިފާއުއަށް އިސްކަން ދިނުމެވެ.\nމިމެޗްގައި ޔަންގް ބޯއިސްއިން އެއްވަރު ކުރި ލަނޑު މެޗްގެ 66 ވަނަ މިނެޓްގައި ޖަހައިދިނީ މޮއުމީ އެންގަމަލޫއެވެ. އަދި މިމެޗުން ޔަންގް ބޯއިސް މޮޅުވި ލަނޑު މެޗްގެ އިތުރު ވަގުތުގައި ޔުނައިޓެޑްގެ ބަދަލު ކުޅުންތެރިޔާ ޖެސީ ލިންގާޑް ދިން ބެކް ޕާހެއްގެ ފައިދާ ނަގައި ޖަހާފައިވަނީ ޔަންގް ބޯއިސްގެ ޖޯޑަން ސިބާޗޫއެވެ.\nމިކާމިޔާބީއާއެކު ގްރޫޕް އެފްގައި މިވަގުތު އެއްވަނައިގައި އޮތީ ޔަންގް ބޯއިސްއެވެ. ޗެމްޕިއަންސް ލީގުގައި ޔުނައިޓެޑަށް ދެން އޮންނާނީ އަމިއްލަ ދަނޑުގައި ވިޔަރެއާލް އާއި ބައްދަލުކުރާ މެޗެވެ. މިދެޓީމަކީ މިދިޔަ ސީޒަންގެ ޔޫރޮޕާ ލީގުގެ ފައިނަލްގައި ވެސް ވާދަކުރި ދެޓީމެވެ.


Education Ministry aai Gender Ministry ah State Ministerun hamajassavaifi - One Online\nސްޓޭޓް މިނިސްޓަރުކަމުގެ މަގާމަށް އައްޔަން ކުރެއްވި ދެބޭފުޅުންނަށް މަގާމު ހަވާލު ކުރެއްވުމަށް ބޭއްވި ތަސްމިއްޔާތުގެ ތެރެއިން---ފޮޓޯ: ރައީސް އޮފީސް\nއެޑިއުކޭޝަން މިނިސްޓްރީ އާއި ޖެންޑާ މިނިސްޓްރީއަށް ސްޓޭޓް މިނިސްޓަރުން ހަމަޖައްސަވައިފި\nރައީސުލްޖުމްހޫރިއްޔާ އިބްރާހީމް މުހައްމަދު ސާލިހު، ދެ މިނިސްޓްރީއެއްގެ ސްޓޭޓް މިނިސްޓަރުގެ މަގާމަށް ދެ ބޭފުޅަކު އައްޔަން ކުރައްވައި އެ ބޭފުޅުންގެ މަގާމުގެ ފަތްކޮޅު މިއަދު އަރުވައިފިއެވެ.\nމި ދެ ބޭފުޅުންގެ މަގާމުގެ ފަތްކޮޅު އެރުވުމުގެ ރަސްމިއްޔާތު ބާއްވާފައި ވަނީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމިއަދު ރައީސުލްޖުމްހޫރިއްޔާ މިނިސްޓަރ އޮފް ސްޓޭޓް ފޮރ އެޑިއުކޭޝަންގެ މަގާމަށް އައްޔަން ކުރެއްވީ ފުވައްމުލަކު ސިޓީ، މާދަޑު، ހަޒާރުމާގެ އާއިޝަތު އާތިޔާ ނަސީރެވެ.\nމިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސްގެ މަގާމަށް އައްޔަން ކުރެއްވީ ހުވަދުއަތޮޅު ދެކުނުބުރި ތިނަދޫ، ނީލުގެ، ޒިފްލީނާ ހަސަންއެވެ.\nރައީސުލް ޖުމްހޫރިއްޔާގެ އޮފީހުން ބުނީ މިއަދު މިނިސްޓަރ އޮފް ސްޓޭޓް ފޮރ އެޑިއުކޭޝަންގެ މަގާމަށް އައްޔަން ކުރެއްވި އާއިޝަތު އާތިޔާ ނަސީރު މާސްޓަރސް ޑިގްރީ ހާސިލުކުރައްވާފައި ވަނީ އިނގިރޭސި ވިލާތުގެ ޔުނިވަރސިޓީ އޮފް ނޮޓިންހަމް އިން އެޑިއުކޭޝަނަލް ލީޑަރޝިޕް ދާއިރާއިން ކަމަށެވެ.\nއާތިޔާ ނަސީރު އެންމެ ފަހުން އަދާކުރައްވާފައި ވަނީ އޭޑީކޭ ހޮސްޕިޓަލްގެ ޗީފް އެޑްމިނިސްޓްރޭޓަރ ގެ މަޤާމެވެ. އޭގެ އިތުރުން އަމީނިއްޔާ ސްކޫލުގެ ޕްރިންސިޕަލްކަމާ ތައުލީމީ ދާއިރާގެ އެކިއެކި މަޤާމުތައް އާތިޔާ އަދާކުރައްވާފައި ވެއެވެ.\nރައީސް އޮފީހުން ބުނީ މިއަދު މިނިސްޓަރ އޮފް ސްޓޭޓް ފޮރ ޖެންޑަރ، ފެމިލީ އެންޑް ސޯޝަލް ސަރވިސަސްގެ މަގާމަށް އައްޔަންކުރެއްވި ހުވަދުއަތޮޅު ދެކުނުބުރި ތިނަދޫ، ނީލުގެ، ޒިފްލީނާއަކީ މިހާރު ޕީއެޗްޑީއަށް ކިޔަވާ ވިދާޅުވަމުންގެންދަވާ ބޭފުޅެއް ކަމަށެވެ.\nޒިފްލީނާ މާސްޓަރސް ޑިގްރީ ހާސިލު ކުރައްވާފައި ވަނީ ބިޒްނަސް އެޑްމިނިސްޓްރޭޝަންގެ ދާއިރާއިން އޮސްޓްރޭލިޔާގެ ޔުނިވަރސިޓީ އޮފް ސަދަން ކުއީންސްލޭންޑުންނެވެ.\nޒިފްލީނާ ފުރުއްވާފައިވާ ބައެއް މަޤާމުތަކުގެ ތެރޭގައި އެމްޑީޕީގެ ކޮންގްރެސް ކޮމެޓީގެ މެންބަރުކަމާއި އެޕާޓީގެ އެކި އެކި މަޤާމުތަކުގެ އިތުރުން ބައެއް މެގަޒިން ތަކުގެ އެޑިޓަރުކަމާއި ތައުލީމީ ދާއިރާގެ ބައެއް މަޤާމުތައް ހިމެނެއެވެ.


"ޖަޒީރާ ރާއްޖެ" މެނިފެސްޓޯއާއި ސްޓްރެޓީޖިކް އެކްޝަން ޕްލޭން ގައި ހިމެނޭ5ދާއިރާގައިވާ ކަންކަން ކަނޑައެޅިފައިވާ މުއްދަތުގެ ތެރޭގައި ނިންމުމަށް ފަހިކުރުން.\nމި ބަޔާނަކީ 2019 ވަނަ އަހަރާއި މެދުރާސްތާއަށް ލަފާކުރާ އިގުތިސާދީ ހާލަތާއި ތަސައްވުރު ބަޔާންކޮށް ތައްޔާރުކޮށްފައިވާ ބަޔާނެކެވެ. މި ބަޔާނުގައި ދުނިޔެއާއި ރާއްޖޭގެ އިގުތިސާދީ ހާލަތަށާއި މެދުރާސްތާގެ ތަސައްވުރަށް އަލިއަޅުވާލެވިފައިވާނެއެވެ. އެގޮތުން ދުނިޔެއާއި ރާއްޖޭގެ އުފެއްދުންތެރިކަމާއި ތަކެތީގެ އަގުތަކަށް އަންނަ ބަދަލާއި، ބޭރު ދުނިޔެއާ ކުރެވުނު މުއާމަލާތްތަކާބެހޭ ހިސާބުތަކަށް ބަލައިލެވިފައިވާނެއެވެ.\nމި ބަޔާނަކީ ރާއްޖޭގެ ފިސްކަލް ނުވަތަ ބަޖެޓުގެ ހާލަތާއި ތަސައްވުރުގެ މައްޗަށް އަލިއަޅުވާލާ ބަޔާނެކެވެ. މި ބަޔާނުގައި ބަޖެޓުން ހާސިލުކުރަން ބޭނުންވާ ލަނޑުދަނޑިތަކާއި އަމާޒުތައް ހާމަކޮށްފައިވާނެއެވެ. އަދި 2019 ވަނަ އަހަރުގެ އާމްދަނީއާއި ޚަރަދުގެ އެންމެ ފަހުގެ އަންދާޒާއާއި އަންނަމުންދާ ބަދަލުތަކުގެ އިތުރަށް، 2020 ވަނަ އަހަރަށް ލަފާކުރާ ބަޖެޓުގައި ހިމެނިފައިވާ އާމްދަނީއާއި ޚަރަދުގެ ސިޔާސަތުތަކާއި އަންދާޒާތައް އެކުލެވިފައިވާގޮތާއި ޑެފިސިޓް އަދި ދަރަނީގެ ތަފުސީލު ހިމަނާފައިވާނެއެވެ.\nމި ބަޔާނުގައި 2019 ވަނަ އަހަރު އުމްރާނީ ތަރައްގީގެ މަޝްރޫއުތައް (ޕަބްލިކް ސެކްޓަރ އިންވެސްޓްމަންޓް ޕްރޮގްރާމް) ހިނގަމުންދާ ގޮތަށް ބަލައިލެވިފައިވާނެއެވެ. އަދި 2020 ވަނަ އަހަރު ކުރިއަށް ގެންދިއުމަށް ދައުލަތުން ހުށަހަޅާ އައު އަދި ހިނގަމުންދާ މަޝްރޫއުތަކުގެ ތަފުސީލު ހިމަނައިފައިވާނެއެވެ.\n2020 ވަނަ އަހަރު ދައުލަތަށް ޖުމުލަ އާމްދަނީއާއި ހިލޭ އެހީގެ ގޮތުގައި 29.9 ބިލިއަން ރުފިޔާ ލިބޭނެކަމަށް ލަފާކުރެވެއެވެ. އެހެން އަހަރުތަކެކޭ އެއްފަދައިން 2020 ވަނަ އަހަރުވެސް ދައުލަތުގެ އާމްދަނީގެ އެންމެ ބޮޑު ބައެއް ހިއްސާ ކުރާނެކަމަށް ލަފާކުރެވެނީ ޓެކުހުގެ ގޮތުގައި ލިބޭ އާމްދަނީއެވެ.\nދައުލަތުން ކުރާ ޚަރަދު ބެހިގެންވަނީ މައިގަނޑު ގޮތެއްގައި ދެ ބަޔަކަށެވެ. އެއީ މުވައްޒަފުންގެ މުސާރައާއި އިނާޔަތްތަކާއި ދުވަހުން ދުވަހަށް ޚިދުމަތް ދިނުމަށާއި ރައްޔިތުންނަށް އެކިއެކި ކަންކަމުގައި އެހީ ފޯރުކޮށްދިނުމަށް ހިނގަމުންދާ ޚަރަދު (ރިކަރަންޓް ޚަރަދު) އަދި އުމްރާނީ ތަރައްގީގެ މަޝްރޫއުތަކަށާއި މެޝިނަރީ ފަދަ ކެޕިޓަލް އައިޓަމްތަކަށް ހޭދަވާ ޚަރަދު (ކެޕިޓަލް ޚަރަދު) އެވެ\n2020 ވަނަ އަހަރަށް ލަފާކުރާ ބަޖެޓުގެ ތެރެއިން ޖުމްލަ ޚަރަދަކީ 36.0 ބިލިއަން ރުފިޔާއެވެ. ބަޖެޓާއި ޚަރަދުގެ ތަފާތަކީ، ޚަރަދަކީ ޖުމްލަ ބަޖެޓުން ލޯނު އަނބުރާ ދެއްކުމަށާއި ބޭރުގެ މާލީ އިދާރާތަކަށް ދައްކާ ރައުސުލްމާލު ކެނޑުމަށްފަހު ހޯދޭ އަދަދެކެވެ.\n2020 ވަނަ އަހަރަށް ލަފާކުރާ ދައުލަތުގެ ބަޖެޓުގެ ބެލެންސަކީ 6.0 ބިލިއަން ރުފިޔާގެ ޑެފިސިޓެކެވެ. އަދި ޕްރައިމަރީ ބެލެންސަކީ 4.2 ބިލިއަން ރުފިޔާގެ ޑެފިސިޓެކެވެ. ބަޖެޓު ޑެފިސިޓް މައިގަނޑުގޮތެއްގައި ފައިނޭންސްކުރަނީ ބޮންޑު، ސުކޫކް، ޓީ-ބިލް ފަދަ ފައިނޭންޝަލް އިންސްޓްރޫމަންޓްސް އާއި ލޯނަށް ފައިސާ ނަގައިގެންނެވެ.\n2020 ގެ ބަޖެޓުން އެކިއެކި ބައިބަޔަށް ޚަރަދު ބެހިފައިވާ ގޮތް\nރައްޔިތުންނަށް ދެވޭ ސިއްހީ ޚިދުމަތްތައް ދިނުމަށާއި ފުޅާކުރުމަށް 2020 ވަނަ އަހަރުގެ ބަޖެޓުގައި 4,144.2 މިލިއަން ރުފިޔާ ހިމަނާފައިވާނެއެވެ. މީގެ ތެރޭގައި ހޮސްޕިޓަލުގެ ޚިދުމަތްތަކަށް 3,588.8 މިލިއަން ރުފިޔާ، އަދި އާންމު ސިއްހީ ޚިދުމަތްތަކަށް 585.4 މިލިއަން ރުފިޔާ ބަޖެޓުކޮށްފައިވާނެއެވެ.\nއިގުތިސާދީ އަދި ސިނާއީ ކުރިއެރުވުމަށް ހިންގޭ މަޝްރޫއުތަކާއި އެހެނިހެން ޚަރަދުތަކަށް 2020 ވަނަ އަހަރުގެ ބަޖެޓުގައި 7,954.7 މިލިއަން ރުފިޔާ ހިމަނާފައިވާނެއެވެ. މީގެ ތެރޭގައި އެންމެ ބޮޑުބައެއް ހިއްސާކުރާ މަސައްކަތްތެރިންނާއި ވިޔަފާރި ކުރިއެރުވުމަށް އަދި އިގުތިސާދު ފުޅާކުރުމަށް 4,114.0 މިލިއަން ރުފިޔާ ވަނީ ބަޖެޓުކުރެވިފައެވެ.\nތައުލީމީ ޚިދުމަތްތަކާއި ކުރިއެރުވުމަށް ހިންގޭ ޕްރޮގްރާމްތަކާއި މަޝްރޫއުތަކަށް ބަޖެޓުގައި 4,464.5 މިލިއަން ރުފިޔާ ހިމަނާފައިވާނެއެވެ. މީގެ ތެރޭގައި ފަށާ، ޕްރައިމަރީ އަދި ސާނަވީ ތައުލީމަށް 3,314.9 މިލިއަން ރުފިޔާ ޚަރަދުކުރެވޭއިރު 1,149.6 މިލިއަން ރުފިޔާ މަތީ ތައުލީމަށް ޚަރަދުކުރެވޭނެއެވެ.\nގެދޮރު އިމާރާތްކުރުމަށާއި ޖަމާއަތުގެ ފައިދާއަށްޓަކައި ދެވޭ ޚިދުމަތްތަކަށް 3,128.9 މިލިއަން ރުފިޔާ 2020 ވަނަ އަހަރަށް ބަޖެޓުކޮށްފައިވާނެއެވެ. މި ދާއިރާއަށް ކުރާ ޚަރަދުގެ އެންމެ ބޮޑު ބައެއް ހިއްސާކުރާ ދެ ބަޔަކީ ޖަމާއަތުގެ ފައިދާއަށްކުރާ ޚަރަދާއި ގެދޮރު ބިނާކުރުމަށް ކުރާ ޚަރަދެވެ. މި ދެ ބަޔަށް ޖުމްލަ 2,909.3 މިލިއަން ރުފިޔާ ބަޖެޓުކޮށްފައިވާނެއެވެ.\nމީގެ ތެރޭގައި ބަލިވުމާއި ނުކުޅެދުންތެރިކަމަށް ދޭ އެހީއަށް 1,371.6 މިލިއަން ރުފިޔާ ބަޖެޓްކޮށްފައިވާއިރު، އުމުރުން ދުވަސްވީ ފަރާތްތަކަށް 1,320.0 މިލިއަން ރުފިޔާ އަދި އިޖުތިމާއީ ރައްކާތެރިކަމަށް ކުރެވޭ އެހެނިހެން ޚަރަދުތަކަށް 1,299.1 މިލިއަން ރުފިޔާ ބަޖެޓްކޮށްފައިވާނެއެވެ. މި ބަޔަށް 2020 ވަނަ އަހަރު ކަނޑައަޅާފައިވާ ޖުމްލަ ބަޖެޓަކީ 3,991.2 މިލިއަން ރުފިޔާއެވެ.\nތިމާވެށި ރައްކާތެރިކުރުމަށް 2020 ވަނަ އަހަރުގެ ބަޖެޓުގައި 1,790.1 މިލިއަން ރުފިޔާ ބަޖެޓުކޮށްފައިވާނެއެވެ. މި ބަޔަށް ކުރެވޭ ޚަރަދުގެތެރޭގައި ހިމެނެނީ ރައްކާތެރި ގޮތެއްގައި ކުނި ބެލެހެއްޓުމާއި، ރަށްރަށުގެ ނަރުދަމާގެ ނިޒާމު ގާއިމުކުރުމާއި، ޖައްވަށް ދޫކުރާ ވިހަ ގޭސްތައް ހުއްޓުވުމާއި، ދިރޭތަކެތީގެ ނަސްލު ހިމާޔަތްކުރުމާއި، މިނޫނަސް ތިމާވެށި ހިމާޔަތްކުރުމަށް ކުރެވޭ ޚަރަދުތަކެވެ. މިބައިން އެންމެ ބޮޑު ބަޖެޓެއް ކަނޑައަޅާފައިވާނީ ނަރުދަމާގެ ނިޒާމު ގާއިމުކުރުމަށް ކުރެވޭ ޚަރަދުތަކަށެވެ. މިކަމަށް 1,053.1 މިލިއަން ރުފިޔާ ބަޖެޓުކޮށްފައިވާނެއެވެ.\nދިފާއީ ކަންކަން ބެލެހެއްޓުމަށް 2020 ވަނަ އަހަރުގެ ބަޖެޓުގައި 1,499.4 މިލިއަން ރުފިޔާ ހިމަނާފައިވާނެއެވެ. މި ބައިން ކުރެވޭ ޚަރަދުތަކުގެ ތެރޭގައި އެންމެ ބޮޑު ޚަރަދެއް ހިނގާނީ މިލިޓަރީ ޑިފެންސަށެވެ. އެއީ 1,333.0 މިލިއަން ރުފިޔާއެވެ.\nއަދުލު އިންސާފާއި އަމަން އަމާންކަން ގާއިމުކުރުމަށް 2020 ވަނަ އަހަރުގެ ބަޖެޓުން 3,012.2 މިލިއަން ރުފިޔާ ބަޖެޓުކޮށްފައިވާނެއެވެ. މިބައިން ކުރެވޭ ޚަރަދުގެ އެންމެ ބޮޑުބައެއް ހޭދަކުރެވެނީ ބޯޑަރ ބެލެހެއްޓުމާއި އަމަންއަމާންކަން ގާއިމުކުރުމަށެވެ. މިކަމަށް 1,809.7 މިލިއަން ރުފިޔާ ބަޖެޓުކޮށްފައިވާނެއެވެ.\nރައްޔިތުންނަށް ދެވޭ އާންމު ޚިދުމަތްތަކަށް 2020 ވަނަ އއަހަރުގެ ދައުލަތުގެ ބަޖެޓުން 3,240.0 މިލިއަން ރުފިޔާ ކަނޑައެޅިފައިވާނެއެވެ. އެގޮތުން ސަރުކާރުގެ ސިޔާސަތުތައް ތަންފީޒުކުރުމާއި، ގާނޫނުތައް ހެދުމާއި، މާލީ އަދި ފިސްކަލް ކަންތައްތަކާއި ޚާރިޖީ ސިޔާސަތުތަކަށް ކުރާ ޚަރަދަށް 3,049.9 މިލިއަން ރުފިޔާ ބަޖެޓުކޮށްފައިވާއިރު، އާންމު ޚިދުމަތްތަކަށް ބަޖެޓުކޮށްފައިވަނީ 190.1 މިލިއަން ރުފިޔާއެވެ.\nއިޖުތިމާއީ އަދި ދީނީ ޚިދުމަތް ދިނުމަށް 2020 ވަނަ އަހަރުގެ ބަޖެޓުގައި 918.8 މިލިއަން ރުފިޔާ ބަޖެޓުކޮށްފައިވާނެއެވެ. މި ބަޔަށް ކުރެވޭ ޚަރަދުގެ ތެރޭގައި މުނިފޫހިފިލުވުމާއި ކުޅިވަރަށް 533.5 މިލިއަން ރުފިޔާ ކަނޑައެޅިފައިވާއިރު ދީނީ ޚިދުމަތަށް 320.8 މިލިއަން ރުފިޔާ ކަނޑައެޅިފައިވެއެވެ.\nދަރަނީގެ ޚިދުމަތުގެ އަގު އަދާކުރުމަށާއި ދަރަނި އަދާކުރުމަށް 2020 ވަނަ އަހަރު 3,727.4 މިލިއަން ރުފިޔާ ބަޖެޓްކޮށްފައިވާނެއެވެ. މި ބަޔަށް 1,883.7 މިލިއަން ރުފިޔާ ދަރަނި އަދާކުރުމަށް އެކަށައެޅިފައިވާއިރު، ދަރަނީގެ ޚިދުމަތުގެ އަގު އަދާކުރުމަށް ކަނޑައެޅިފައިވަނީ 1,843.7 މިލިއަން ރުފިޔާއެވެ.


(21 ސެޕްޓެމްބަރ 2021އާ ގުޅޭ)\n"އެކަމު؟" ޝަހުރަށް ލިބިފައިވާ ދެރައާ އެކުގައި އޭނާގެ ދޫ ހަރަކާތްކޮށްލީ ޑޮކްޓަރުގެ ވާހަކައަށް ޝައްކު އުފައްދާ ފަދަ މޭރުމަކުންނެވެ. ޔޫހާ ޖެހި ބުދެއްހެން އިނީ ޑޮކްޓަރުގެ ޖުމުލައިން ލިބުނު ކުއްލި ޝޮކުންނެވެ.\n"ގޭގަ ހަދާ ކޮންމެ ޓެސްޓަކީ އެންމެ އެކިޔުރޭޓު ޓެސްޓަކަށް ނުވެދާނެ. ސްކޭނުން ވެސް ޕްރެގު ކަމަކަށް ނުދައްކާ! ދެން ޤަބޫލު ނުކުރެވެންޏާ އަޅުގަނޑަށް އޯކޭ ލޭގެ ޓެސްޓެއް ހަދާލިޔަސް." ޑޮކްޓަރު ހިނިތުންވެލަމުން ވާހަކަދެއްކިއެވެ.\n"އަޅުގަނޑު އިންނާނެ ޓެސްޓު ތަކެއް ހަދާލަން ލިޔެލާފާ! އެއީ ބޮލުގެ ތަދު އިތުރަށް ދެނެގަންނަން." ޑޮކްޓަރުގެ ރެކުއިޒިޝަން ޝަހުރުގެ އަތަށް ދިއްކޮށްލިއެވެ. ދައްކާނެ ވާހަކަ ޝަހުރަށް ހުސްވެއްޖެއެވެ. އޭނާ އާއި ޔޫހާގެ ދޫ ވަނީ މުޅީން ހިމޭން ވެފައެވެ. އެކަކު އަނެކަކުގެ މޫނަށް ނަޒަރު ހިންގައިލީ މާޔޫސް ކަމުން ފުރިގެންވާ ޙާލުގައެވެ.\nއިރުގެ އަލިކަން ދުނިޔެއާ ވަކިވެގެން ދިޔައިރު، ލިވިޔާ އިނީ އޭނާގެ ގޭގައެވެ. ލިވިޔާގެ ގާތުގައި އޭނާގެ މައިންބަފައިންނާއި ޒަކްވާން ވެސް ތިއްބެވެ. ލިވިޔާގެ މައިންބަފައިންގެ ލޯބި ކިތަންމެހާ ވެސް ބޮޑަށް ޒަކްވާން ވަނީ ހޯދާފައެވެ.\n"މަންމަ ވަރަށް އުފާވޭ! ޒަކްވާން އަބަދުވެސް ލިވިޔާގެ ފަހަތުގަ ހުންނާތީ. ތިކަހަލަ ފިރިހެނުން މަދުވާނެ މިހާރު." ހާލިދާ ފިރުމައިލީ ޒަކްވާންގެ ބޮލުގައެވެ. ނިކަން ފޮނި ވެގެން ޒަކްވާނަށް ހިނިތުން ވެވުނީ ލަދުރަކި ކަމާ އެކުގައެވެ. ހާލިދާގެ ވާހަކަތަކަށް މާހިރު ވެސް ހުރީ ނިކަން ތާއީދު ކޮށްގެންނެވެ. ދޭތެރެ ދޭތެރެއިން ހާލިދާ ގެންދަނީ އޭނާގެ ދަރިފުޅުގެ ހިތުގައި ޒަކްވާނާ މެދުގައި އޮންނަނީ ކީކޭތޯ ބަލަން ޓެސްޓު ތަކެއް ވެސް ހަދަމުންނެވެ. ނަމަވެސް އަދި މި ވީހާ ތަނަށް ފެއިލް ވަނީ ވެސް ހަމަ ހާލިދާއެވެ. އެކި ފަހަރު މަތިން ހާލިދާ އެދެމީހުންނަށް ދިމާ ކުރަނީ ވެސް ޓެސްޓުގެ ބައެއްގެ ގޮތުގައި ބަލައިގެންނެވެ. ޒަކްވާންގެ ވާހަކައަކީ ހަމައެކަނި ސިޓިންގރޫމުން ހާލިދާ ނިންމައިލާ ވާހަކައެއް ނޫނެވެ. ޒަކްވާނާ ލިވިޔާގެ ވާހަކަ އޮންނަނީ ހާލިދާ އާއި މަންސޫރުގެ ނިދާ ގަޑީގެ ވާހަކައަކަށް ވެސް ބަދަލު ވެފައެވެ.\nރަސްފަންނުގައި ޝަހުރާއި ޔޫހާ އިނީ ވަރަށް ހިމޭން ކަމާ އެކުގައެވެ. އެކަކުވެސް ވާހަކައެއް ނުދައްކައެވެ. ޔޫހާ އިސްދަށަށް ޖެހި ބޯ ނަގައި ނުލާއިރު، ޝަހުރު އިނީ މުޅިން އެހެން ދުނިޔެއަށްގައެވެ. ދަރިއަކަށްޓަކައި ކުރެވޭ މަސައްކަތުގައި އަބަދުވެސް ކުރިމަތި ވަމުން އަންނަ ހުރަސްތަކުން ޝަހުރުގެ ސިކުނޑިއަށް ވަނީ ބުރަ ވެފައެވެ. ނަމަވެސް އެ ޚިޔާލު ތަކާއި ވިސްނުމުގެ ތެރެއިން ވެސް ޝަހުރަށް ދިރުން ގެނެސްދެނީ އޭނާގެ ހިތުގައި އޮތް އަޒުމެވެ. އުއްމީދެވެ.\n"ޔޫހާ!" ޝަހުރު ހިފައިލީ ޔޫހާގެ އަތުގައެވެ.\n"އަހަރެމެން މިގޮތަށް މާޔޫސް ވާކަށް އަދި ނުވޭ! ދަރިއަކު ނުލިބެގެން އަހަރެމެން އަދި އުޅޭކަށް ނުވެއެއްނު؟ ދަރިން ދެއްވާނީ އެހެން ފަރާތަކުން. އެކަލާނގެ އެގޮތަށް މިންވަރު ކުރެއްވީމަ، އެންމެ ރަނގަޅު ވަގުތުގައި އަހަރެމެންނަށް ވެސް ދަރިއަކު ދެއްވާނެ." ޝަހުރުގެ އިނގިލިތަކުން އޭނާ ގެންދިޔައީ ޔޫހާގެ އަތް ތިލައިގައި ފިރުމަމުންނެވެ.\n"ޑޮކްޓަރު ބުނި ޓެސްޓުތައް ވެސް ނިމުނީއެއްނު؟ މާދަމާ ރިޒަލްޓު ލިބޭނެ. އިރާދަކުރެއްވިއްޔާ ހުރިހާ ކަމެއް ވެސް ވާނީ ރަނގަޅަށް.." ޝަހުރު މަޑުމަޑުން ޔޫހާގެ އަތުގައި ހިފައިލުމަށްފަހު، އޭނާ ކޮޅަށް ނެގިއެވެ. އަދި ދެމީހުން މަޑުމަޑުން ހިނގަން ފެށިއެވެ.\n"ނަސީބެއް މަންމަމެން ގާތު ނުބުނެވުނުކަން. އެހެން ނޫން ނަމަ..." ޝަހުރުގެ ކޮނޑުގައި ބޯ އަޅައިލަމުން ޔޫހާ ވެސް ދިޔައީ މަޑުމަޑުން ކުރިއަށް ފިޔަވަޅު ނަގަމުންނެވެ.\n"މަންމަ އެބަ ގުޅާ!" ހައިރާން ކަންމަތީގައި ހުރެ ޒަކްވާން ބަލައިލީ އޭނާގެ ފޯނަށެވެ. ލިވިޔާއަށް ވެސް ލިބުނީ ހައިރާން ކަމެކެވެ. ދުވަސްތަކަކަށް ފަހު ހުސްނާގެ ކޯލެއް ޒަކްވާނަށް އައުމުންނެވެ. ޒަކްވާން ސޯފާއިން ތެދުވެގެން ގޮސް ފޯނަށް ޖަވާބު ދިނެވެ.\n"ހަލޯ!" ޒަކްވާން ވާހަކަދައްކަން ފެށީ ހައިރާންވެ ހުރެއެވެ.\n"ޒަކްވާން. މީ ހުސްނާ. މަންމަ ކިޔަން ބޭނުން ނުވާ ދަރިއެއް ވީމަ މިހެން މި ބުނެލީ. ވާހަކައެއް ބުނަން.." ހުސްނާގެ އަޑުން ޒަކްވާނަށް ފާހަގަވީ އުފާވެރިކަމެވެ. ހުސްނާ ވާހަކަދައްކަމުން ދިޔައީ ފުޅާ ހިނިތުންވުމަކާ އެކުގައެވެ.\n"ކޮން ވާހަކައެއް؟" ޒަކްވާން އިތުރަށް ހައިރާން ވިއެވެ.\n"ޒަކްވާނަށް މީ އުފާވެރި ޚަބަރަކަށް ނުވެދާނެ! ބޮޑަށް ބެލެވެނީ މީ ޒަކްވާނަށް އަޑު އަހަން އުނދަގޫ ވާހަކައަކަށް ވާނެކަމަށް." ހުސްނާ ވާހަކަ ގެންދަން އުޅުނީ ދުރުދުރުންނެވެ.\n"ކޮން ވާހަކައެއްތަ؟" ޒަކްވާން އަހައިލިއެވެ.\n"ހާދަ ކެތް ނުލަވައޭ ދޯ؟ ޔޫހާ މަންމައަކަށް ވަނީ.. ޝަހުރު ބައްޕަ އަކަށް ވަނީ... ހެހެ! އެކަމުގެ އުފަލުގައި މިއުޅެނީ ޝަހުރަށް ސަޕްރައިޒެއް ދޭން. އެމީހުން ގެއަށް އަންނަން ވާއިރަށް. ޒަކްވާން ގާތުގަ ވެސް ބުނެލީ.." ހުސްނާ ފޯނު ބޭއްވީ ހެމުންނެވެ.\n"ކިހިނެއްވީ؟" ލިވިޔާ ކޮޅަށް ތެދުވެގެން ގޮސް ހިފައިލީ، ޒަކްވާންގެ ކަނާއަތުގައެވެ.\n"އެބަ އަންނަން.." ޒަކްވާން ވަރަށް އަވަސްކޮށް ގެއިން ނުކުތެވެ. ލިވިޔާ އާއި ލިވިޔާގެ މައިންބަފައިން ސުވާލު މާރކެއް ޖަހައިގެން ތިބީއެވެ. ޔޫހާ އާއި ޝަހުރަށް ދަރިއަކު ލިބެން އުޅޭ ވާހަކަ ލިވިޔާގެ ޢާއިލާއަށް އަންގަން ޒަކްވާން ބޭނުން ނުވީއެވެ. އެއީ ޒަކްވާން ކުރަން ޖެހޭނެ ކަމެއް ކަމަށް ޒަކްވާން ނުދެކެއެވެ.\n"ރަނގަޅު ވާނެ! މަންމަމެން ހަމަ ޖެހޭ!" ލިވިޔާ ބަލައިލީ އޭނާގެ މައިންބަފައިންނަށެވެ.\nޒަކްވާން ދިޔަ ގޮތަށް ގޮސް ވަނީ އޭނާގެ ގެއަށެވެ. މުޅި ގޭތެރެ ހީވަނީ ބޮޑު ޢީދަކަށް ތައްޔާރު ކޮށްފައި އޮތްހެންނެވެ. ޒަކްވާން ފެނުމުން ހުސްނާ އުފަލުން ގޮސް އެންމެ ފުރަތަމަ ވެސް ބައްދައިލީއެވެ.\n"އެނގޭ ދަރިފުޅު އަންނާނެކަން. އެއް ލޭ ހިނގާނެތާ! ދަރިފުޅު ވެސް ބޮޑުބެއަކަށް ވަނީ.." ހުސްނާ ހުރީ ޒަކްވާންގެ ގައިގައި ބައްދައި ގަނެގެންނެވެ. ޝީލާ ކުނި މޫނު ހަދައިގެން ބަލަން ހުރީ ޒަކްވާނަށެވެ. ހުސްނާ އުފާވެފައި ހުރި މިންވަރު ފެނިފައި ޒަކްވާނަށް ވެސް ކުޑަ ހިތްހަމަޖެހުމެއް ލިބުނު ކަހަލައެވެ. މަންމަގެ އުނގު ފަޅުފިލުވައިލަން މާމަ ދަރިއެއް ލިބުމަކީ ހުސްނާގެ އަބަދުވެސް ހުވަފެނެއްކަން ޒަކްވާނަށް އެނގޭތީއެވެ. ނަމަވެސް ޒަކްވާން އެތަނުގައި ހުރީ އެންމެ އުފާވެފަ އެއް ނޫނެވެ. ޒަކްވާންގެ ހިތަށް ވަރަށް އުނދަގޫ ވެއެވެ. ވަރަށް ތުރާ ލިބެއެވެ. ކޮންމެ ގޮތެއް ވިޔަސް، ލިވިޔާގެ ބަނޑުގައި ވެސް އެވަނީ މި ޢާއިލާގެ ލެޔެވެ. ހަމަ ހުސްނާގެ މާމަ ދަރިއެކެވެ. އެކަމަށް ނުވި އުފަލެއް މިއަށް ވާންވީ ކީއްވެ ހެއްޔެވެ؟ ޔަޤީނުން ވެސް ލިވިޔާ އިނީ ބަލިވެކަން އެނގޭ ހިސާބުން ހުސްނާ ނިކަން ރުޅި އަންނާނެކަން އެއީ ޒަކްވާން ޔަޤީން ކުރާ ކަމެކެވެ.\n"އަހަރެން މިތަނަށް މިއައީ އަހަރެންގެ ދޮންބައަށް މަރުޙަބާ ކިޔަން. ކިތަންމެ ރުޅި އަޔަސް ޢާއިލީ ގުޅުމެއް ނުކެނޑޭނެ. އެހެންވެ. މީ ދޮންބެއަށް ވަރަށް އުފާވެރި ދުވަހަކަށް ވާނެތީ. އަހަރެން ބޭނުން ވަނީ ދޮންބެގެ އުފަލުގައި ބައިވެރިވާން." ޒަކްވާންގެ ޖުމުލައިން ހުސްނާއަށް އުފާވެރިކަން ލިބުނެވެ. އެއީ ޝަހުރާ މެދު ހެޔޮ ބަހެއް އިއްވީތީއެވެ. ޝަހުރުގެ ކަމަކާ ގުޅިގެން ޒަކްވާން އެތަނުގައި ހުރީތީއެވެ.\nމަޑުމަޑުން ފަހަރަކު ފިޔަވަޅެއް ސިޑިން ނަގަމުން ގޮސް ޝަހުރާޢި ޔުހާ ގޮސް ހުއްޓުނީ އެމީހުންގެ އެޕާރޓުމެންޓުގެ ދޮރު ކުރިމަތީގައެވެ. އެންމެ ފުރަތަމަ ވެސް އެދެމީހުންނަށް ބަލައިލެވުނީ ދޮރުގެ ބޭރުގައި ތަތް ކޮށްފައިވާ ނޯޓު ކޮޅެވެ. "ވެލްކަމް ޓު ހޯމް" ޖަހާފައިވާ ނޯޓު ކިޔައިލުމަށްފަހުގައި ޝަހުރު ގޭގެ ދޮރަށް ތަޅުދަނޑި ޖަހައިލިއެވެ. ގޭތެރޭގައި ސަޕްރައިޒްގެ ކަންތަކަށް އޮތީ ވަރަށް ބޮޑަށް ތައްޔާރު ވެފައެވެ.\n"މަރުޙަބާ.. ކޮންގްރާޓްސް.." އެކީ އެކައްޗަކަށް އެންމެން ގޮވައިލިއެވެ. ޔޫހާ އާއި ޝަހުރަށް ލިބުނީ ޙަޤީޤަތުގައި ވެސް ބޮޑު ހައިރާން ކަމެކެވެ. ޔޫހާއަށް ފަހަތަށް ފިޔަވަޅެއް ނެގުނީ ބިރުންނެވެ. ޝަހުރު ވަށައިގެން ގޭތެރެއަށް ބަލައިލިއެވެ. ޒަކްވާން ފެނުމާ އެކުގައި އިތުރަށް ޝަހުރު ހައިރާން ވިއެވެ.\n"ދޮންބޭ! ރުޅި އައިސްފަ އަބަދަކު ނުތިބެވޭނެ! އެކަމު، އަހަރެން މިއަދު މިތަނަށް މިއައީ ލިބުނު ޚަބަރުން އުފާވެގެން. އެއީ ދޮންބެގެ ކަމަކަށް ވީމަ، ބޮޑު ކަމަކަށް ވީމަ. އެ އުފަލުގައި ކޮންމެވެސް ސިފައެެއްގަ ބައިވެރިވާން.." ޒަކްވާން ގޮސް ހުއްޓުނީ ޝަހުރުގެ ކުރިމަތީގައެވެ. ޒަކްވާން ދެއްކި ވާހަކައިން ޝަހުރަށް އިތުރު ހައިރާން ކަމެއް ލިބުނެވެ.\n"ކިހިނެއް މިތާގަ މިވަނީ؟" ޝަހުރު ވާނުވާ ނޭނގިގެން އަހައިލިއެވެ.\n"ބަލަ ދަރިފުޅާ!" ހުސްނާ ކުރިއަށް ފިޔަވަޅެއް ނެގިއެވެ.\n"މީ މަންމަމެން ދަރިފުޅަށް ރޭވި ސަޕްރައިޒެއް. ދަރިފުޅު ނޫނީ ނެތް ހަލާލު ގުޅުމަކުން ގުޅިފަ ހުރި މީހެއް މި ޢާއިލާގަ. ދެން ހުރީ ހިލޭ އަންހެނެެއް ގާތުގަ އުޅޭ ދަރިއެއް. އެ ދަރި ވެސް، އެ އަންހެން މީހާ ފަރާތުން މިވަރުގެ ނަސީބެއް ލިބެން ނެތީމަ، މަންމަ މި ޚަބަރު ދިނީމަ އުފަލުން އައިސް އެއައީ.." ހުސްނާ ފައުޅުގައި ޒަކްވާނަށް ކޮށްލީ މަލާމާތެވެ. ހުސްނާގެ ފަރާތުން ފެނުނީ މަކަރުވެރި ކަމާއި، ދެއްކުންތެރިކަން ޒަކްވާނަށް ފަހުމް ވިއެވެ. ޒަކްވާންގެ ހިތުގައި ޖެހުނަސް އެކަން އޭނާ ނުދައްކައެވެ.\n"ދަރިފުޅު ބައްޕަ އަކަށް ވަނީކަން މަންމައަށް އެނގެއޭ! މަންމަ އަޑު އެހީމޭ، ދަރިފުޅުމެން ދެއްކި ވާހަކަ.." ހުސްނާ އެހެން ބުނުމާ އެކުގައި، ޝަހުރަށް ވަގުތުން ބަލައިލެވުނީ ޔޫހާގެ މޫނަށެވެ. ޔޫހާގެ ދެލޮލުން ހޯސް ލާފައި ކަރުނަތައް ފައިބައިގަތެވެ. އެންމެންގެ ތެެރޭގައި ޔޫހާއަށް ފެށުނީ ރޯންށެވެ. މޫނުމަތީގައި އަތް އަޅައިގެން ޔޫހާ ދުވެފައި ކޮޓަރިއަށް ވަނީ އެންމެންނާ ކުރިމަތިލާނެ ހިތްވަރު އޭނާގެ ނެތީމައެވެ. ޔޫހާގެ ހަރަކާތްތަކުން އެތަނުގައި ތިބި މީހުންނަށް ވާނުވާ ނޭނގި، އެންމެންގެ ބަސް ހުސްވިއެވެ. (ނުނިމޭ)


Indiage anhenaku sari gai skydivekoffi | Mihaaru\nސާޅީ އަޅައިގެން ސްކައިޑައިވް ކުރި ޝީތަލް އެކަމަށް ތައްޔާރުވެގެން.\nއިންޑިއާ އަންހެނަކު ސާޅީގައި ސްކައިޑައިވްކޮށް، އެތައް ބަޔަކު ސިއްސުވާލައިފި\n14 ފެބުރުއަރީ 2018 - 06:223comments\nމީގެ ކުރިން ވެސް އާދަޔާހިލާފު ސްކައިޑައިވްތަކެއް ކޮށްގެން ދުނިޔޭގެ ސަމާލުކަން ހޯދާފައިވާ އިންޑިއާގެ ޝީތަލް ރާނޭ-މަހާޖަން ސާޅީ އަޅައިގެން ސްކައިޑައިވްކޮށް އެތައް ބަޔަކު ސިއްސުވާލައިފި އެވެ.\nއެހެންވެ އޭނާ ވެފައި ވަނީ ސާޅީއެއް އަޅައިގެން ސްކައިޑައިވް ކުރި ފުރަތަމަ މީހާއަށެވެ. ޝީތަލްގެ މި އާދާޔާހިލާފު ސްކައިޑައިވް ކުރީ ހޯމަ ދުވަހު ތައިލެންޑްގަ އެވެ. އެ ގައުމުގެ ޓޫރިސްޓް މަންޒިލެއްގެ ގޮތުގައި މަޝްހޫރު ޕަޓާޔާގެ މަތިން 13،000 ފޫޓް މަތިން އޭނާ ވަނީ ދެ ފަހަރަކަށް ސްކައިޑައިވްކޮށްފަ އެވެ.\nސާޅީގައި ކުރި މި ސްކައިޑައިވް އެހާ ބޮޑަށް ހާއްސަވި އެއް ސަބަބަކީ އިންޑިއާގެ އަންހެނުންގެ ރަސްމީ ހެދުމުގެ ގޮތުގައި ބޭނުން ކުރާ ސާޅީގެ ތެރެއިން ވެސް އަންނަން އެންމެ އުނދަގޫ ވައްތަރުގެ ސާޅީ ކަމަށްވާ ކުލަގަދަ ނަވް-ވާޅީ ސާޅީ ބޭނުން ކުރުމެވެ. އެ ސާޅީއަކީ އާދައިގެ ސާޅީއާ ހިލާފަށް ނުވަ ޔާޑް ނުވަތަ 8.25 މީޓަރުގެ ފޮތި އެކުލެވޭ ސާޅީއެކެވެ.\nޝީތަލް ބުނީ އެ ވައްތަރުގެ ސާޅީގައި ސްކައިޑައިވް ކުރަން ބޭނުންވީ އަންނަ މަހު ފާހަގަކުރާ އަންހެނުންގެ ދުވަހާ ވެސް ދިމާކޮށް އަންހެނުންނަށް ސާޅީ އަޅައިގެން ކޮންމެ ކަމެއް ވެސް ކުރެވިދާނެކަން ސާބިތުކޮށްދޭން ކަމަށެވެ.\n"އަހަރެން ބޭނުންވީ ތަފާތު ކަމެއްކޮށްލަން. އެކަން ނަސީބަކުން ކާމިޔާބު ވެސް ވެއްޖެ،" އެއްމާބަނޑު ދެ ފިރިހެން ކުދިންގެ މަންމަ ބުންޏެވެ. "މިކަމުން އަހަރެން ދައްކުވައި ދޭން ބޭނުންވި އެއް ކަމަކީ އާންމު ދިރިއުޅުމުގައި ސާޅީ ބޭނުން ކުރާ ގޮތަށް، އެހެން ކަންކަމުގައި ވެސް އަންހެނުންނަށް ސާޅީ ބޭނުން ކުރެވިދާނެކަން. ސާޅީއަކީ އިންޑިއާގެ އަންހެނުންގެ ނަލަކަމާއި ފަރިކަން ދައްކުވައިދޭ އަހަރެމެންގެ ފަހުރެއް. އަދި މިއީ ކޮންމެ ފަދަ ހާލަތެއްގައި ވެސް ބޭނުން ކުރެވިދާނެ ހެދުމެއް."\nޝީތަލް ބުނީ ނަވް-ވާޅީ ސާޅީ އަޅައިގެން ސްކައިޑައިވް ކުރުމަކީ ފަސޭހަ ކަމެއް ނޫން ކަމަށެވެ. އެހެންވެ ރައްކާތެރިކަމުގެ ގޮތުން ހާއްސަ ފިޔަވަޅުތަކެއް އެޅި ކަމަށް ބުންޏެވެ.\nއިންޑިއާ ދަރިކޮޅުގެ ފިންލެންޑްގެ ވިޔަފާރިވެރިއަކާ ކައިވެނިކޮށްގެން އުޅޭ ޕޫނޭ އަށް ނިސްބަތްވާ ޝީތަލްގެ ނަން އެންމެ ފުރަތަމަ މަޝްހޫރުވެގެން ދިޔައީ އެއްވެސް ތަމްރީނެއް ހެދުމަކާ ނުލައި އެޕްރީލް، 18، 2004 ގައި ދުނިޔޭގެ ދެކުނު ތަނޑި އަށް 2،400 ފޫޓް މަތިން ފްރީ ފޯލް ޕެރަޝޫޓް ޖަމްޕެއް ހެދުމުންނެވެ. އޭގެ ދެ އަހަރު ފަހުން ޑިސެމްބަރު، 15، 2006 ގައި އޭނާ ވަނީ އުތުރު ތަނޑި އަށް ވެސް ހަމަ މިފަދަ ޖަމްޕެއް ހަދައިފަ އެވެ.\nޝީތަލްގެ ވާހަކަ މީޑިއާއަކުން ގެނެސް ދެނީ.\nމި އާދަޔާހިލާފު ހުނަރާ އެކު ޝީތަލްވެގެން ގޮސްފައި ވަނީ އުމުރުން އެންމެ 23 އަހަރުގައި ދުނިޔޭގެ ދެ ތަނޑި އަށް ފްރީ ފޯލް ޕެރަޝޫޓް ޖަމްޕް ހެދި ފުރަތަމަ އަންހެނާއަށެވެ.\nދިހަ އަހަރުގެ ތެރޭގައި ދުނިޔޭގެ ހަތް ބައްރަށް މިހާރު ސްކައިޑައިވް ކުރުމުގެ ޝަރަފު އޮތް ޝީތަލް އަދި ހާސިލް ކުރަން ބޭނުންވާ އެއް ކަމެއް އެބަ އޮތެވެ. އެއީ އެވަރެސްޓް ފަރުބަދަ މައްޗަށް ސްކައިޑައިވެއް ހެދުމެވެ. ދެހާސް ދިހައެއްގައި ދެ ފަހަރެއްގެ މަތިން މަސައްކަތްކޮށްގެން ވެސް އަދި އެކަން އޮތީ ކާމިޔާބު ނުކުރެވި އެވެ.\nއިތުރު ލިޔުންތައް އިންޑިއާ ތައިލެންޑު އަންހެނުން ބާރުވެރިކުރުން ސްކައި ޑައިވިން


keerithi Quran Akee Nimumeh Nuva Muaujizatheh - Hukuru Khuthuba\nކިރިތި ޤުރުއާނަކީ ނިމުމެއްނުވާ ބޮޑު މުޢުޖިޒާތެއް- ހުކުރު ޚުތުބާ\nކީރިތި ޤުރުއާނަކީ ނިމުމެއްނުވާ ބޮޑު މުއުޖިޒާތެއްކަމަށް މިއަދުގެ ހުކުރު ޚުތުބާގައި ވިދާޅުވެއްޖެއެވެ.\nއިސްލާމްދީނުގެ އަދާވަތްތެރިން ޤުރުއާން ނައްތާލާން ނުވަތަ ބަދަލުކުރަން އުޅުނު ކަމުގައިވިޔަސް އެކަމެއް ކާމިޔާބު ނުވާނެކަމަށެވެ. އަދި އިންސީންނާއި ޖިންނީން އެއްވިކަމުގައިވިޔަސް އެއާއި އެއްފަދަ އެއްޗެއް ނުގެނެވޭނެކަމަށް ﷲ ތަޢާލާވަނީ އަންގަވާ ވަޙީކުރައްވާފައެވެ.\nޖާހިލިއްޔަ ޒަމާނުގައި ޢަރަބިންގެ ތެރޭގައި އުޅުނު އެންމެ ފަސާޙަތްތެރިވެސް ވަނީ އެފަދަ ޤުރުއާނެއް ގެނައުމަށް ނުކުޅެދިފައެވެ. ﷲ ސުބުހާނަހޫ ވަތަޢާލާވަނީ އެޤުރުއާން ރައްކާތެރިކޮށްދެއްވުމަށް ވަޢުދުވެ ވޮޑިގެންފައެވެ.\nމީގެ އިތުރުން ޚުތުބާގައި އިތުރަށް ވިދާޅުވެފައިވަނީ ކީރިތި ޤުރުއާނަކީ މުސްލިމުންގެ ހިތާ ފުރާނައާއި ޟަމީރުގެ ކާނާކަމަށެވެ. އަދި އެފޮތް ކިޔަވާ ތިލާވަތު ކުރާ މީހާގެ ހިތަށް ދިރުންލިބި ހިތަށް ހިތްހަމަޖެހުމާއި އުފާވެރިކަން ޙާޞިލްވާނެއެވެ.


بلوغ المرام من آيات الأحكام ގެ ތަރުޖަމާ – 51 – – DhiSalafiyyah\nبلوغ المرام من آيات الأحكام ގެ ތަރުޖަމާ – 51 –\n09/02/2020 ޤުރުއާނާއި އޭގެ ޢިލްމުތައް, ޤުރުއާނުގެ ޙުކުމްތައްއަލް އުޚްތު އުންމު ޢަބްދިﷲ\nބާޣީންނާ ހަނގުރާމަކުރުން ނަންގަތް ބާބު\n﴿وَإِن طَائِفَتَانِ مِنَ الْمُؤْمِنِينَ اقْتَتَلُوا فَأَصْلِحُوا بَيْنَهُمَا ۖ فَإِن بَغَتْ إِحْدَاهُمَا عَلَى الْأُخْرَىٰ فَقَاتِلُوا الَّتِي تَبْغِي حَتَّىٰ تَفِيءَ إِلَىٰ أَمْرِ اللَّـهِ ۚ فَإِن فَاءَتْ فَأَصْلِحُوا بَيْنَهُمَا بِالْعَدْلِ وَأَقْسِطُوا ۖ إِنَّ اللَّـهَ يُحِبُّ الْمُقْسِطِينَ﴾ [سورة الحجرات 9]\nމާނައީ: “މުއުމިނުންގެ ދެބަޔަކު ތަޅައިފޮޅައިގެންފިނަމަ، ފަހެ، އެ ދެބައިމީހުންގެ ދެމެދު ތިޔަބައިމީހުން ޞުލްޙަކުރާށެވެ! އޭގެތެރެއިން އެއްބަޔަކު އަނެއްބަޔަކަށް ބަޣާވާތްކޮށްފިނަމަ، އެ ބަޣާވާތްކުރިމީހުން ﷲ ގެ އަމުރުފުޅަށް ރުޖޫޢަވެއްޖައުމަށްދާންދެން އެބައިމިހުންނާ ހަނގުރާމަކުރާށެވެ! ފަހެ، އެބައިމީހުން ރުޖޫޢަވެއްޖެނަމަ، ފަހެ، ޢަދުލުވެރިގޮތުން އެދެބައިމީހުންގެ ދެމެދު ޞުލްޙަ ކުރާށެވެ! އަދި ތިޔަބައިމީހުން ޢަދުލުވެރިވާށެވެ! ހަމަކަށަވަރުން، ޢަދުލުވެރިންދެކެ ﷲ ލޯބިވެވޮޑިގެންވެއެވެ.”\nފޭރޭމީހުންނާ ހަނގުރާމަކުރުން ނަންގަތް ބާބު\n﴿الشَّهْرُ الْحَرَامُ بِالشَّهْرِ الْحَرَامِ وَالْحُرُمَاتُ قِصَاصٌ ۚ فَمَنِ اعْتَدَىٰ عَلَيْكُمْ فَاعْتَدُوا عَلَيْهِ بِمِثْلِ مَا اعْتَدَىٰ عَلَيْكُمْ ۚ وَاتَّقُوا اللَّـهَ وَاعْلَمُوا أَنَّ اللَّـهَ مَعَ الْمُتَّقِينَ﴾ [سورة البقرة 194]\nމާނައީ: “ޙުރުމަތްތެރިވެގެންވާ މަހަށް ޙުރުމަތްތެރިވެގެންވާ މަހެވެ. ޙުރުމަތްތައް ކެނޑުމަކީ ބަދަލުހިފުން އޮންނަ ކަމެކެވެ. (އެބަހީ: ޙުރުމަތްތެރިވެގެންވާ މައްސަރެއްގައި މުޝްރިކުން ހަނގުރާމަ ކުޅަފަދައިން، އެފަދަ މައްސަރެއްގައި މުޝްރިކުންނާ ހަނގުރާމަ ކުރުމަކީ ކުރުން އެންމެ ރަނގަޅު ކަމެކެވެ.) ފަހެ، ތިޔަބައިމީހުންގެ މައްޗަށް ދެކޮޅުވެރިވެ ހަމަލާދިން ބަޔެއްގެ މައްޗަށް އެބައިމީހުން ދެކޮޅުވެރިވެ ހަމަލާދިން ފަދަޔަކުން ތިޔަބައިމީހުން ދެކޮޅުވެރިވެ ހަމަލާދޭށެވެ! އަދި ތިޔަބައިމީހުން ﷲ އަށް ތަޤުވާވެރިވާށެވެ! ހަމަކަށަވަރުން، ﷲ ވޮޑިގެންވަނީ ތަޤުވާވެރިންނާ އެކުގައިކަން ތިޔަބައިމީހުން ދަންނާށެވެ!”\n﴿إِنَّمَا جَزَاءُ الَّذِينَ يُحَارِبُونَ اللَّـهَ وَرَسُولَهُ وَيَسْعَوْنَ فِي الْأَرْضِ فَسَادًا أَن يُقَتَّلُوا أَوْ يُصَلَّبُوا أَوْ تُقَطَّعَ أَيْدِيهِمْ وَأَرْجُلُهُم مِّنْ خِلَافٍ أَوْ يُنفَوْا مِنَ الْأَرْضِ ۚ ذَٰلِكَ لَهُمْ خِزْيٌ فِي الدُّنْيَا ۖ وَلَهُمْ فِي الْآخِرَةِ عَذَابٌ عَظِيمٌ  إِلَّا الَّذِينَ تَابُوا مِن قَبْلِ أَن تَقْدِرُوا عَلَيْهِمْ ۖ فَاعْلَمُوا أَنَّ اللَّـهَ غَفُورٌ رَّحِيمٌ﴾ [سورة المائدة 33 – 34]\nމާނައީ: “ﷲ އާއި އެއިލާހުގެ ރަސޫލާއާ ހަނގުރާމަކޮށް އުޅޭ މީހުންނާއި، ބިމުގައި ފަސާދަކުރުމަށް މަސައްކަތް ކޮށްއުޅޭ މީހުންގެ ޖަޒާއެއް ކަމުގައިވާކަން ކަށަވަރީ އެބައިމީހުން މެރުމެވެ. ނުވަތަ ޞަލީބަށް އެރުވުމެވެ. ނުވަތަ ތަފާތުކޮށް އެބައިމީހުންގެ އަތްފައި ބުރިކުރުމެވެ. (އެބަހީ: ކަނާތާއި، ވާތުފައި ނުވަތަ ވާތާއި، ކަނާތުފައި ބުރިކުރުމެވެ.) ނުވަތަ ރަށުން ފޮނުވައިލުމެވެ. އެއީ އެބައިމީހުންނަށް ދުނިޔޭގައި ހުރި ނިކަމެތިކަމެވެ. އަދި އާޚިރަތުގައި އެބައިމީހުންނަށް ބޮޑުވެގެންވާ ޢަޛާބު ހުށްޓެވެ.  އެބައިމީހުންގެ މައްޗަށް ތިޔަބައިމީހުން ގަދަވެގަތުމުގެ ކުރިން، ތައުބާވި މީހުން މެނުވީއެވެ. ފަހެ، ހަމަކަށަވަރުން ﷲ އީ ގިނަގިނައިން ފާފަފުއްސަވާ ރަޙިމުވަންތަ އިލާހުކަން ތިޔަބައިމީހުން ދަންނާށެވެ! ”\n މިތަނުގައި “ފޭރޭމީހުން” ތަރުޖަމާކޮށްފައި މިވަނީ ޢަރަބި ލަފްޒެއްކަމުގައިވާ “الجَانِي” ގެ މާނައިގައެވެ. އެއީ މީސްތަކުންގެ ނަފްސަށާއި އަބުރަށާއި މުދަލަށް އަރައިގަންނަ މީހުންނެވެ. (ބައްލަވާ: منحة العلام لعبدالله الفوزان (8/351)).


ކުރީގެ މަޖިލިސް މެމްބަރު ގައްދޫ ޒާހިރު ނިޔާވެއްޖެ - Voice of Meedhoo\nކުރީގެ މަޖިލިސް މެމްބަރު ގައްދޫ ޒާހިރު ...\nމިއަދު ހުޅުދޫއާއި މީދުން ކޮވިޑަށް ޕޮޒިޓިވްވެފައިވަނީ ...\nކުރީގެ މަޖިލިސް މެމްބަރު ގައްދޫ ޒާހިރު ނިޔާވެއްޖެ\nރައްޔިތުންގެ މަޖިލީހުގެ ކުރީގެ މެމްބަރު ގައްދޫ ޒާހިރު ނިޔާވެއްޖެއެވެ.\nމައުލޫމާތު ލިބިފައިވާ ގޮތުގައި ގައްދޫ ޒާހިރު ނިޔާވެފައިވަނީ، ކޯވިޑް19 އަށް ޕޮޒިޓިވްވެ ދަރުމަވަންތަ ހޮސްޕިޓަލުގައި އެޑްމިޓް ކުރެވި ފަރުވާ ދިނުމަށްފަހު މިއަދު ގެއަށް ބަދަލު ކޮށްފައިވަނިކޮށް ދާދި ދެންމެއަކުވެއެވެ. މައުލޫމާތު ލިބިފައިވާ ގޮތުގައި ޒާހިރު އާދަމް މިއަދު ގެއަށް ބަދަލު ކޮށްފައިވަނީ އާއިލާގެ އެދުމުގެ މަތިންނެވެ.\nޒާހިރު އާދަމް ރައްޔިތުންގެ މަޖިލީހުގެ ގައްދޫ ދާއިރާގެ މެމްބަރުކަން ކޮށްފައިވަނީ، ރައްޔިތުންގެ މަޖިލިހުގެ 17 ވަނަ ދައުރުގައެވެ.\nވަރަށް ކުރިއްސުރެ ސިޔާސީ ދާއިރާއަށް ނުކުންނެވި ޒާހިރު އާދަމް ވަނީ، ޖުމުހޫރީ ޕާޓީގެ މެމްބަރެއްގެ އިތުރުން، އެމްޑިޕީގެ މެމްބަރެއްގެ ގޮތުގައިވެސް މަސައްކަތް ކުރައްވާފައެވެ. ސިޔާސީ ދާއިރާގައި މަސައްކަތް ކުރެއްވުމުގެ އިތުރުން އޭނާއަކީ މަޝްހުރު ވިޔަފާރި ވެރިއެއްވެސް މެއެވެ.\nފަހަކަށް އައިސް އޭނާވަނީ ކުރިމަތިވި އާލާސްކަންފުޅެއްގައި ބޭސްފަރުވާ ކުރުމަށް ސިންގަޕޫރުގައި ހުންނަވާފައެވެ. ސިންގަޕޫރުގައި ބޭސްފަރުވާއަށް ހުންނެވުމަށްފަހު ރާއްޖެ ވަޑައިގެންނެވިތާ އަދި މާގިނަ ދުވަސްތަކެއް ވެގެން ގޮސްފައި ނުވާކަމަށް މައުލުމާތު ލިބިފައި ވެއެވެ.\nޒާހިރު އާދަމްއަކީ، އިޖުތިމާއީ ކަންކަމުގައި ބޮޑެތި ހޭދަތަކެއް ކުރައްވާފައިވާ ބޭފުޅެކެވެ. ވަކީން ޚާއްސަކޮށް، އޭނާއަކީ ގައްދޫ ރައްޔިތުންނަށް ދީލަތި އެހީތަކެއް ދިގު ޒަމާންތަކެއް ވަންދެން ވެދެއްވަމުން ގެންދެވި ބޭފުޅެއްކަން ފާހަގަ ކޮށްލެވެއެވެ.


Imad Latheef ge column: Dhevana faharah Trump impeach kurumuge maanayakee kobaa? - One Online\nއެމެރިކާގެ ރައީސް ޑޮނަލްޑް ޓްރަމަޕް ---\nއެމެރިކާގެ ގާނޫނުއަސާސީއާ ދެކޮޅަށް ބަޣާވާތްކުރުމަށާއި ހަމަނުޖެހުން ހިންގުމަށް ހިތްވަރުދިނުމުގެ ކުށުގައި އެގައުމުގެ ގާނޫނު ހަދާ މަޖިލީހުގެ ތިރީގެއިން ރައީސް ޑޮނަލްޑް ޓްރަމްޕު އިއްޔެ ވަނީ އިމްޕީޗްކޮށްފައެވެ. މިއީ ރައީސް ޓްރަމްޕު އިމްޕީޗް ކުރެވުނު ދެވަނަ ފަހަރެވެ. މީގެ ކުރިން 2019 ވަނަ އަހަރުވެސް ޓްރަމްޕު ވަނީ އިމްޕީޗްކުރެވިފައެވެ. އެމެރިކާގެ މުޅި ތާރީޚުގައިވެސް ޓްރަމްޕު ފިޔަވައި އެހެން ރައީސަކު ދެފަހަރު އިމްޕީޗްކުރެވިފައެއް ނުވެއެވެ. މީގެ ކުރިން އިމްޕީޗް ކުރެވުނު އަނެއް ދެ ރައީސުންނަކީ 1998 ގައި ބިލް ކްލިންޓަނާއި 1868 ގައި އެންޑްރޫ ޖޯންސަނެވެ.\nރައީސް ޓްރަމްޕު ކުރީފަހަރު އިމްޕީޗް ކުރެވުނީ މަގާމުގެ ބޭނުން ނަހަމަގޮތުގައި ހިފުމާއި ދޮގުހުވައިކުރުމުގެ ކުށުގައެވެ. މިފަހަރު އޭނާ އިމްޕީޗްކުރެވުނީ މިމަހު ހަވަނަ ދުވަހު ސަޕޯޓަރުން ނެރެގެން ގާނޫނުހަދާ މަޖިލީހުގެ އިމާރާތަށް ގެއްލުންދީ ހަމަނުޖެހުންހިންގި މައްސަލައިގައެވެ. ޓްރަމްޕު އިމްޕީޗްކުރަން އޭނާ ނިސްބަތްވާ ރިޕަބްލިކަން ޕާޓީގެ ތެރެއިންވެސް ދިހަ މެންބަރަކު މިފަހަރު ވޯޓުދީފައިވެއެވެ. ގާނޫނުހަދާ މަޖިލީހުން ޓްރަމްޕު އިމްޕީޗްކުރުމުގެ މާނަޔަކީ ކޮބައިބާވައެވެ. އޭނާއަށް މަގާމު ގެއްލުނީ ބާވައެވެ.\nއިމްޕީޗްކުރުމަކީ މަގާމު ގެއްލުމެއް ނޫނެވެ. އިމްޕީޗުކުރުމޭ ބުނެވޭ ބަހުގެ މާނަޔަކީ މަގާމުގައި ދެމިހުރި ރައީސަކާމެދު ކުށުގެ ތުހުމަތުކުރެވި ރަސްމީކޮށް ދައުވާ އުފުލުމެވެ. މަގާމުގައި ހުންނަ ރައީސަކު ކޯޓަށް ހާޒިރު ކުރުމެއް ނޯންނާނެއެވެ. ރައީސުންގެ މައްޗަށް ދައުވާ އުފުލާނީ ގާނޫނު ހަދާ މަޖިލީހުގެ ތިރީގެއިންނެވެ. ސަރިޔަތް ހިންގާނީ ގާނޫނުހަދާ މަޖިލީހުގެ މަތީގެއިންނެވެ. އެއީ ސެނެޓެވެ. މަގާމު ގެއްލޭނީ ސެނެޓުގައި ހިންގާ ސަރިޔަތުން ކުށްވެރިވާކަމަށް ނިންމުމުންނެވެ. އަދި ދުވަހަކުވެސް ސެނެޓުގައި ރައީސަކު ކުށްވެރިވެފައެއް ނުވެއެވެ. މަގާމު ގެއްލިފައެއް ނުވެއެވެ.\nމަގާމުގައި ހުންނަ ރައީސަކާ ދެކޮޅަށް ކުށެއްގެ ދައުވާ އުފުލުމަށް ގާނޫނުހަދާ މަޖިލީހުގެ ތިރީގޭގެ ސިމްޕަލް މެޖޯރިޓީއަކުން ފުދެއެވެ. އެކަމަކު ސެނެޓުގައި އެދައުވާ ސާބިތުކަމަށް ނިންމައި މަގާމުން ވަކިކުރުމަށް ސެނެޓުގެ ތިންބައިކުޅަދެބައިގެ އަގުލަބިއްޔަތު ބޭނުންވާނެއެވެ. ކުރީފަހަރުވެސް ޓްރަމްޕު ސަލާމަތްވީ މި މަރުހަލާގައެވެ. މިއީ ވަރަށް ދަތި އުނދަގޫ މަރުހަލާއެކެވެ. ރައީސަކު މަގާމުން ދުރުކުރުމަކީ އުނދަގޫ ކަމަކަށް ހެދުމަށްޓަކައި ގާނޫނުއަސާސީ ފަރުމާކުރެވިފައިވާ ގޮތުން ދިމާވާ ދައްޗަކީއެވެ. މިފަހަރުވެސް ޓްރަމްޕު ކުށްވެރިވާ ކަމަށް އެވަރުގެ ބޮޑު އަގުލަބިއްޔަތެއް ކަށަވަރެއް ނޫނެވެ.\nޓްރަމްޕުގެ ރިޔާސީ ދައުރު ހަމަވާން ދެން ބާކީއޮތީ ހަފުތާއެއްހައި ކުޑަކުޑަ ދުވަސްކޮޅެކެވެ. ސެނެޓުގައި ސަރިޔަތެއް ހިންގާހައި މުއްދަތެއް ނެތެވެ. އާ ރައީސް ޖޯ ބައިޑެން މަގާމާ ހަވާލުވެވަޑައިގަންނަވާނީ މިމަހު ވިހީގައެވެ. ސެނެޓު އޮތީވެސް މިމަހުގެ ނަވާރަވަނަ ދުވަހާ ހަމަޔަށް ޗުއްޓީގައެވެ. އެހެންވީމާ މިކަމަކީ ރައީސްކަމުން ޓްރަމްޕު ދުރުކުރުމަށްވުރެ އަދި އެހެން މަގްސަދެއް އެކުލެވޭ ކަމެކެވެ. އެކަމަކީ އިތުރު ދައުރަކަށް ކުރިމަތިލުމާއި ރަސްމީ އެއްވެސް މަގާމަކަށް އައުމުގެ ދޮރު އަބަދުގެ އަބަދަށް ޓްރަމްޕަށް ބަންދު ކުރުމެވެ.\nއެމެރިކާގައި ރައީސަކަށް އެންމެ ގިނަވެގެންވެސް މަގާމުގައި ހުރެވޭނީ ދެދައުރުގައެވެ. ޓްރަމްޕު މިފަހަރުގެ އިންތިޚާބުގައި ބަލިވިޔަސް ގާނޫނީ ގޮތުން އަދި އެއްދައުރަށް ކުރިމަތިލުމުގެ ފުރުސަތު އޭނާއަށް އެބައޮތެވެ. ދެހާސްސައުވީހުގެ އިންތިޚާބުގައި ރިޕަބްލިކަން ޕާޓީގެ ރިޔާސީ ޓިކެޓް ހޯދާނެކަން ޓްރަމްޕު ވަނީ އިއުލާންވެސް ކޮށްފައެވެ. އެހެންވީމާ ރިޕަބްލިކަލުންނާއި ޑިމޮކްރެޓުންގެ މިހާރުގެ މަގްސަދަކީ އެ ދޮރު ޓްރަމްޕަށް ބަންދު ކުރުމެވެ. ދައުރު ހަމަވިޔަސް ސެނެޓުގައި ކުރިޔަށް ގެންދެވޭ ސަރިޔަތަކުން ޓްރަމްޕު ކުށްވެރިވާކަމަށް ނިންމައިފިނަމަ އާދައުރެއްގެ ދޮރު އޭނާއަށް މުޅިން ބަންދުވީއެވެ.\nޔަގީނާ ގާތަށް ލަފާކުރެވޭ ގޮތުގައި ޓްރަމްޕުގެ މައްޗަށް ޖިނާއީ ދައުވާއެއް އުފުލުމަށް ގާނޫނުހަދާ މަޖިލީހުގެ ތިރީގެއިން އިއްޔެ ފާސްކޮށް އިމްޕީޗުކުރިޔަސް ސެނެޓުގައި މިސަރިޔަތް ފަށާނީ އައު ރައީސް ޖޯ ބައިޑެންގެ ރިޔާސީ ދައުރު ފެށުމަށްފަހުއެވެ. ޓްރަމްޕުގެ ވެރިކަންވެސް ނިމުމަށްފަހުގައެވެ. ސެނެޓުގެ ސީނިއަރ މެންބަރުންގެ ވިސްނުމަށް ރިއާޔަތްކުރާއިރު މި ސަރިޔަތް ފެށުން ގާތްކަމަށް ހީކުރެވެނީވެސް ބައިޑެންގެ ރިޔާސަތުގެ ފުރަތަމަ ސަތޭކަދުވަސް ނިމޭފަހުންނެވެ. އައު ސަރުކާރުގެ އެޖެންޑާގެ އެންމެ މުހިއްމު ކަންކަން ތަންފީޒު ކުރުމަށްފަހުގައެވެ. އެހާތަނަށް ދެން މިމައްސަލަ އޮންނާނީ ޕާކް ކުރެވިފައެވެ.\nމިކަން އެހެން ގޮތަކަށް އެނބުރުނަސް އެނބުރޭނީ ދައުރުގެ ބާކީމިއޮތް ހަފުތާއެއްހައި ދުވަހުގެ ތެރޭގައި ޓްރަމްޕު އަމަލުކުރާ ގޮތަކުންނެވެ. އޭނާއަކީ އަދިވެސް ރައީސެވެ. ބޮޑެތި ބޮޑެތި ބާރުތައް އަދިވެސް އެބައޮތެވެ. އޭގެތެރޭގައި ކުށްވެރިންނަށް މައާފުދިނުމުގެ ބާރުވެސް ހިމެނެއެވެ. ޓްރަމްޕުގެ ކުށްތަކަށް އޭނާ އަމިއްލަޔަށް ރިޔާސީ މައާފެއް ދިނުމަކީވެސް އެކަށީގެންވާ ކަމެކެވެ. އެހެންވެއްޖެނަމަ އަނެއްކާވެސް އައުގޮތަކަށް މައްސަލަ ފުރޮޅިގެން ހިގައިދާނެއެވެ. ތަޖުރިބާކާރުން ބުނާގޮތުގައި އެއްވެސް ރައީސަކަށް އަމިއްލަ ނަފުސަށް މައާފެއް ނުދެވޭނެއެވެ. އެހެންވީމާ ޓްރަމްޕަކަށްވެސް އޭނާގެ އަމިއްލަ ކުށްތަކަށް މައާފެއް ނުދެވޭނެއެވެ. އެކަމަކު މިނޫންގޮތަކަށް މިކަން ދެކޭ އަދި ތަރުޖަމާކުރާ މީހުން މަދެއް ނޫނެވެ.


NASA in ufehdhi 23 million dolaru ge faakhaanaathashi\nނާސާއިން އުފެއްދި ޖައްވީ ފާހާނާ ތަށި\nބޮޑުކަމުދާއިރު ބޭރުވާ ނަޖިސް ސީދާ ފާޚާނާ ތައްޓަށް ދިއުމުގެ ބަދަލުގައި މައްޗަށް އަރައިގެން ގޮސް މުޅި ފާޚާނާ ތެރޭގައި އެނބުރެން ފަށައިފިނަމަ އެމީހަކަށް ކުރެވޭނެ އިހްސާސް ވިސްނާލާށެވެ. ނަޖިސް ފާޚާނާ ތަށި ތެރެއަށް ފައިބަނީ ގްރެވިޓީގެ ސަބަބުންނެވެ.\nހަމަ ލޮލަށް ނުފެނުނު ނަމަވެސް ޒީރޯ-ގްރެވިޓީގައި ސްޕޭސްކްރާފްޓް ތެރޭގައި އެސްޓްރޮނޯޓުން މިގޮތަށް ވައިގެ ތެރޭގައި ފްލޯޓްކުރާ މަންޒަރުތައް ހަމަ ގައިމުވެސް ސައިންސް ފިކްޝަން ފިލްމުތަކުން ހުންނާނީ ފެނިފަ އެވެ. ވީމާ ދުނިޔޭގެ ބިމުގައި ހުންނައިރު ހަމަ ގައިމުވެސް މިގޮތަށް ނަޖިސްތައް ފްލޯޓް ވާތަނެއް ނުފެންނާނެތާ އެވެ.\nނަމަވެސް ޖައްވަށް ދާ އެސްޓްރޮނޯޓުންނަށް މި މައްސަލަ ދިމާވެ އެވެ. އެމީހުންނަށް ބޮޑުކަމު ދިއުމަކީ އަދި ނަޖިސްތައް ފާޚާނާ ތައްޓަށް ލެވޭ ގޮތް ހެދުމަކީ ވެސް ވަރަށް ބޮޑު މަސައްކަތެކެވެ.\nއަނެއްކާ ޖައްވަށް ދަތުރުކުރާ ސްޕޭސްކްރާފްޓްތަކުގައި ފާޚާނާ ހުރޭ ބާއެވެ؟ ހުންނަނަމަ ޒީރޯ ގްރެވިޓީގައި މި ފާޚާނާތައް މަސައްކަތް ކުރަނީ ކިހިނެއް ބާއެވެ؟\nޖައްވަށްދާ ސްޕޭސްކްރާފްޓްތަކުގައި ވެސް ފާޚާނާ ހުރެ އެވެ. އަދި އެއީ އަހަރެމެންގެ ގޭގޭގައި ހުންނަ ފާޚާނާތަށި ތަކަށް ވުރެ މާ އަގު ބޮޑު ފާޚާނާ ތަށި ތަކެކެވެ. އަދި އިންޓަނޭޝަނަލް ސްޕޭސް ސްޓޭޝަންގައި މިހާރު ބަހައްޓަން ތައްޔާރުވަމުންދާ ފާޚާނާ ތަށީގެ އަގު މާ ބޮޑެވެ. މި ފާޚާނާ ތަށިތައް ހަރު ކުރުމާއެކު މިއީ މުޅި ދުނިޔޭގައި ވެސް ނެތް ފަދަ އަގު ބޮޑު ތައްޓަކަށް މި ތަށި ވެގެން ދާނެ އެވެ.\nމި ފާޚާނާ ތަށީގެ އަގަކީ 23 މިލިއަން ޑޮލަރެވެ. މުޅިން އަލަށް ތައްޔާރު ކޮށްފައިވާ ވަރަށް ޒަމާނީ މި ފާޚާނާތަށި ހިފައިގެން ދާ ސްޕޭސް އެއާކްރާފްޓް ފުރުވާލަން ނާސާއިން ކުރިން ހަމަޖައްސާފައި އޮތީ މިދިޔަ ސެޕްޓެމްބަރު މަހުގެ 30 ވަނަ ދުވަހު އެވެ. ނަމަވެސް ދިމާވި ބައެއް މައްސަލަ ތަކާ ހުރެ މި ދަތުރުވަނީ ލަސްވެފަ އެވެ.\nއިންޓަނޭޝަނަލް ސްޕޭސް ސްޓޭޝަނަށް ތަކެތި ހިފައިގެންދާ މި ރޮކެޓު އުދުއްސާލުން ނާސާއިން ކެންސަލް ކުރީ ރޮކެޓް ނައްޓާލަން އެންމެ ދެ މިނިޓް 40 ސިކުންތު އޮއްވަ އެވެ. ކޮންމެވެސް މައްސަލައެއް އުޅޭކަމަށް ޔަގީން ކުރެވިގެންނެވެ. އަލުން މި ރޮކެޓް އުދުއްސާލުމަށް ހަމަޖެހިފައި އޮތީ ރޭގެ ވަގުތެއްގަ އެވެ. މި ފަހަރު އުދުއްސާލާ ރޮކެޓަށް ނަން ދީފައިވަނީ އިންޑިޔާ ނަސްލުގެ އެސްޓްރޮނޯޓެއް ކަމަށްވާ ކަލްޕަނާ ޗައުލާގެ ނަމުންނެވެ.\nފާއިތުވީ ހަތަރު 40 ވަރަކަށް އަހަރު ސްޕޭސް ސްޓޭޝަނުގައި ބޭނުންކޮށްފައި ވަނީ ރަޝިޔާގައި އުފައްދާފައިވާ ފާޚާނާ ތަށި ތަކެކެވެ. މި ތަށިތައް އަދިވެސް ބަރާބަރަށް މަސައްކަތް ކުރެ އެވެ. ނަމަވެސް މި ތަށިތައް ބޭނުން ކުރުމުގައި ހުރި ބައެއް ކަހަލަ އުނދަގޫތަކުގެ ވާހަކަ އަބަދުވެސް އެސްޓްރޮނޯޓުން ދައްކަ އެވެ. ޚާއްސަކޮށް އަންހެން އެސްޓްރޮނޯޓުންނަށް މި ތަށިތައް ބޭނުންކުރަން އެހާ ފަސޭހައެއް ނޫނެވެ.\nމިހާރު ހުރި ތަށިތައް ބަރުވެފައި ވަރަށް ގިނަ ސްޕޭސް ބޭނުންވެ އެވެ. އަދި ޖައްވަށް ފޮނުވާ އެސްޓްރޮނޯޓުންގެ އަދަދު އިތުރުކުރަން މަސައްކަތް ކުރަމުންދާތީ އާއި ސްޕޭސް ޓްރަވެލް ޓޫރިޒަމް ފަށަން މަސައްކަތް ކުރާތީ ފާޚާނާތަށިތައް ޒަމާނީކުރަން ނާސާ އަށް ޖެހުނީ އެވެ.\nމިހާރު އުފައްދާފައިވާ ފާޚާނާ ތަށި ތަކަކީ ޒީރޯ ގްރެވިޓީގައި ވަރަށް ބަރާބަރުކަމާއެކު މަސައްކަތް ކުރާ އެއްޗެކެވެ. އެހެންވެ މި ތަށިތައް ސްޕޭސް ސްޓޭޝަންގައި ނޫނަސް ޖައްވަށްދާ އެހެނިހެން އުޅަނދުތަކުގައި ވެސް ފަސޭހަކަމާއެކު ބެހެއްޓޭނެ އެވެ.\nޖައްވުގައި ބޭނުންކުރަން ރަޝިޔާއިން އުފައްދާފައިވާ ފާޚާނާ ތައްޓަށް ވުރެ ނާސާއިން އުފެއްދި ތަށި 65 ޕަސެންޓް ކުޑަ އެވެ. އަދި 40 ޕަސެންޓް ލުޔެވެ. މި ތަށީގެ ބަރުދަނުގައި މިހާރު ހުންނަނީ 45 ކިލޯގްރާމެވެ. އަދި ދިގުމިނަކީ 28 އިންޗި އެވެ. ތަށީގެ ސައިޒު ކުޑަވެފައި ބަރުދަން ލުއިވުމުން ކުރިމަގުގައި ސްޕޭސް ސްޓޭޝަންގައި ތިބޭ މީހުންނަށް ފައިދާ ކުރާނެ އެވެ. ސަބަބަކީ މި ތަށި ބަހައްޓަން ހިފާ ޖާގަ ކުޑަވުމާއި އެ ލުއިކަމުން ސްޕޭސް ކްރާފްޓަށް ލުއިވުމެވެ.\nއިންޓަނޭޝަނަލް ސްޕޭސް ސްޓޭޝަންގައި ލިބެން ހުންނަ ވަސީލަތްތައް ވަރަށް މަދެވެ. ބިންމަތީގައި އުޅޭ މީހުން ބަދިގޭގައި ކާ އެއްޗެތި ސްޓޮކް ކުރާ ގޮތަކަށް ސްޕޭސް ސްޓޭޝަންގައި ތިބޭ މީހުންނަކަށް ކާ އެއްޗެތި ސްޓޮކެއް ނުކުރެވެ އެވެ. އެހެންކަމުން އުކާލަން ޖެހޭ ބައި ވެސް ރިސައިކްލް ކުރަން މަޖްބޫރުވެ އެވެ. އެންމެ ކުޑަމިނުން ވެއްޓޭ ފެންތިކި ވެސް އަލުން ނަގާ ރިސައިކަލް ކުރަން ޖެހެ އެވެ.\nއެސްޓްރޮނޯޓުންގެ ކުޑަކަމުދާ އެއްޗެތި މިހާރުވެސް ރިސައިކަލް ކޮށްގެން ސްޕޭސް ސްޓޭޝަންގައި ބޭނުންކުރެ އެވެ. ފިލްޓާކޮށް ޕްރޮސެސްކޮށްގެން ބުއިމަށާއި ކެއްކުމަށް އެ ބޭނުންކުރެ އެވެ.\n"ފެން ހިމެނޭ އެއްޗެތީގެ 90 ޕަސެންޓް އަހަރެމެން ސްޕޭސް ސްޓޭޝަންގައި މިހާރުވެސް ރިސައިކްލް ކުރަން. މީގެ ތެރޭގައި ކުޑަކަމުދާ އެއްޗިއްސާއި ގައިން ހިއްލާ ދާ ވެސް ހިމެނޭ،" ނާސާގެ އެސްޓްރޮނޯޓު ޖެސިކާ މިއާ ބުންޏެވެ.\n"އަހަރެމެން ސްޕޭސް ސްޓޭޝަނުގައި ގެންގުޅެނީ ދުނިޔޭގެ ނެޗުރަލް ވޯޓާ ސައިކަލް އާ ވަރަށް އެއްގޮތް ގޮތެއް. ވައިގެ ތެރެއިން ފެން ނަގައިގެން. ސްޕޭސް ސްޓޭޝަނުގައި ތިބެގެން އެސްޓްރޮނޯޓުން ލާ ކުޑަކަމުދާ އެއްޗެހި ވެސް ރިސައިކަލް ކުރެވި މިއަދު ބޯ ކޮފީ އަކީ އަނެއްކާ މާދަމާ ބޯ ކޮފީ އަށް ވޭ،" ޖެސިކާ ބުންޏެވެ.\nފެން ރިސައިކަލް ކުރުމަކ ސްޕޭސް ކްރާފްޓްގައި ތިބޭ މީހުންނަށް ވަރަށް މުހިއްމު ކަމެކެވެ. އޭރުން ދުނިޔޭން ފެން އަބަދު ގެންނަން ނުޖެހޭނެތީ އާއި ފެން ސަޕްލައިކުރުމަކީ އުނދަގޫ އަދި އަގުބޮޑު ކަމަކަށް ވާތީ އެވެ. ނާސާއިން ބުނި ގޮތުގައި މި ފަހަރު ހަރުކުރާ އާ ފާޚާނާ ތައްޓަށް ލާ ކުޑަކަމުދާ އެއްޗެތި ރިސައިކަލް ވެގެން ފެނަށްވެ ބުއިމަށާއި ކެއްކުމަށް ބޭނުން ކުރެވޭނެ އެވެ.\nމި ފާޚާނާތަށި ތައްޔާރުކޮށްފައިވަނީ ޓައިޓޭނިއަމް އާއި އެނޫންވެސް އެކަހަލަ ފަންވަރުގަދަ އެލޯއީ އިންނެވެ. ކުޑަކަމުދާ އެއްޗެތީގައި އެކުލެވޭ އެސިޑްގެ ބައިން މި ތައްޓަކަށް ގެއްލުމެއް ނުލިބޭނެ އެވެ.


SunOnline: Principalaku firihen dharivarakah jinsee goanaa kuri massala eh fenmathivejje\nމުހައްމަދު އައުޒަމް 12 Nov 2019, 23:06\nރާއްޖޭގެ އުތުރުގެ ރަށެއްގެ ސްކޫލެއްގެ ޕްރިންސިޕަލްއަކު ފިރިހެން ދަރިވަރަކަށް ޖިންސީ ގޯނާ ކުރި މައްސަލައެއް ފެންމަތިވެއްޖެއެވެ.\nފުލުހުންގެ މީޑިއާ އޮފިޝަލް ވިދާޅުވީ އެ މައްސަލަ ހުށަހެޅީ ރޭގެ ވަގުތެއްގައި ކަމަށެވެ. އަދި އެ މައްސަލަ މިހާރު ތަހުގީގު ކުރަމުންދާ ކަަމަށްވެސް އޭނާ ވިދާޅުވިއެވެ.\nއެކަމާ ގުޅޭގޮތުން އެޑިއުކޭޝަން މިނިސްޓްރީގެ ޕާމަނަންޓް ސެކްރެެޓެރީ އަހުމަދު އަލީ "ސަން" އަށް މިރޭ ވިދާޅުވީ އެ ފަދަ މައްސަލައެއް ހުށަހަޅާފައިވާ ކަމަށާއި އަދި ތަހުގީގީ އިދާރާތަކާ ގުޅިގެން އެ މައްސަލަ މިހާރު ބަލަމުންދާ ކަމަށެވެ.\nނަމަވެސް އެ މައްސަލައިގައި ޕްރިންސިޕަލްގެ މައްޗަށް އަދި ފިޔަވަޅު އަޅާފައިނުވާ ކަމަށާއި އަދި އެކަމުގައި ފިޔަވަޅު އަޅާނީ ތަހުގީގީ އިދާރާތަކުން އެކަން ބަލައި އެ މައްސަލައިގައި ބަހެއް ލިބުމުން ކަމަށްވެސް އަހުމަދު ވިދާޅުވިއެވެ.\nދާދި ފަހުން މުހްޔިއްދީން ސްކޫލްގެ ޓީޗަރަކުވެސް ދަރިވަރުންތަކަކަށް ޖިންސީ ގޯނާ ކުރި މައްސަލައެއް ފެންމަތިވިއެވެ. އެ މައްސަލައިގައި އޭނާ 30 ދުވަހަށް ސަސްޕެންޑްކުރިއެވެ. ސަސްޕެންޝަން ހަމަވިފަހުން އެ ޓީޗަރު މިހާރު ހުންނަނީ ދަރިވަރުންނާ ގުޅޭ ކަންތައްތަކުން އެކަހެރިކޮށްފައެވެ.


Copa America in Neymar ah furusathu gellijje\nކޮޕާ އެމެރިކާއިން ނޭމާއަށް ފުރުސަތު ގެއްލިއްޖެ\nކޮޕާ އެމެރިކާގެ ކުރިން، ގަތަރާ ދެކޮޅަށް ކުޅުނު އެކުވެރި ކަމުގެ މެޗުގައި ބްރެޒިލްގެ ފޯވަޑް ނޭމާ ޖޫނިއާގެ ފައިގެ ކުޑަހުޅަށް ލިބުނު އަނިޔާގެ ސަބަބުން ކޮޕާ އެމެރިކާ ފުޓްބޯޅަ މުބާރާތުގައި އޭނާއަށް ނުކުޅެވޭނެ ކަން ޔަގީން ވެއްޖެ އެވެ.\nމެޗުގެ ކުރީ ކޮޅު ނޭމާއަށް ލިބުނު އަނިޔާގައި، އޭނާ ދަނޑުން ބޭލިއިރު އޭނަ އަށް ހުރީ ރޮވިފަ އެވެ. ބްރެޒިލްގެ ފެޑްރޭޝަނުން ބުނީ، ނޭމާއަށް ނުކުޅެވޭނެ ކަން ޔަގީންވެފައިވާ ކަމަށެވެ.\nމިދިޔަ ދެ އަހަރު ފާހަގަ ކުރެވުނީ އަނިޔާގައި ނޭމާއަށް އުނދަގޫ ކުރިމަތިވި ދުވަސްތަކެއްގެ ގޮތުގައެވެ. މިދިޔަ އަހަރު ވޯލްޑަކަޕަށްވެސް އޭނާ ކުރިމަތިލީ، ކުލަބުގައި ލިބުނު އަނިޔާއިން ރަނގަޅުވެ ރިކަވާވިތަނުންނެވެ. އެހެންވެ ވޯލްޑްކަޕުގައިވެސް އޭނާގެ އަސްލު ކުޅުން ދެއްކޭ ގޮތެއް ނުވި އެވެ.\nމި އަހަރުވެސް އޭނާގެ ކަކުލު ހުޅަށް އަނިޔާވެ ޕީއެސްޖީގެ ސީޒަންގެ ބޮޑުބައެއް އޭނާއަށް ގެއްލުނެވެ. އަނިޔާއިން މުޅި ރަނގަޅުވެ ކޮޕާ އެމެރިކާއާ ކުރިމަތިލާން ތައްޔާރުވީއިރު އަނެއްކާވެސް އޭނާއަށް އަނިޔާގެ މައްސަލަ ކުރިމަތިވީ އެވެ.\nމިއީ ބްރެޒިލްގެ ކޯޗް ޓިޓޭ އަށް ކުމަތިވާނެ ބޮލުގެ ރިހުމެކެވެ. ރޭގެ މެޗަށް ފަހު އޭނާ އުންމީދު ކުރީ ނޭމާގެ އަނިޔާ ސީރިއަސް ނުވާނެ ކަމަށެވެ. އެހެންނަމަވެސް ހެދި ޓެސްޓްތަކުން އެނގުނީ ނޭމާގެ ފައިގެ ކުޑަ ހުޅުގެ ލިގަމެންޓަށް އަނިޔާވެފައިވާ ކަމަށެވެ.\nބްރެޒިލްގައި ބާއްވާ މިފަހަރުގެ މުބާރާތުގެ ފުރަތަމަ މެޗުގައި އަންނަ ހޮނިހިރު ދުވަހު ބްރެޒިލް ނިކުންނާނީ ބޮލީވިއާ އާ ދެކޮޅަށެވެ.


ލޭހޮޅި - ވިކިޕީޑިއާ\n(މިސްރާބުކުރެވުނީ ލޭ ހޮޅި އިން)\nލޭހޮޅި ތަކަކީ ހިތާއި ލޭހޮޅިތައް ހިއްސާވާ ނިޒާމް ނުވަތަ ލޭދައުރުވާ ނިޒާމްގެ މުހިއްމު ބައިތަކެކެވެ. ލޭނާރު ނުވަތަ ލޭހޮޅިތަކުގެ ވަޒީފާ އަކީ ހިތުން ހަށިގަނޑު އެކި ހިސާބުތަކަށް ލޭ ފޯރުކޮށް ދިނުމާއި، އަދި ހަށިގަނޑުގެ އެކި ހިސާބުތަކުން ލޭ އަނބުރައި ހިތަށް ފޮނުވުމެވެ. ލޭހޮޅިތަކުގެ ތަފާތު ވައްތަރުތައް ވެއެވެ.\nހިތުން ހަށިގަނޑުގެ ބައިތަކަށް ލޭފޮނުވައިދޭ ލޭހޮޅި(Artery) ތަކުން ހަށިގަނޑުގެ އެކިބައިތަކަށް އޮކްސިޖަން ނުވަތަ ސާފުވައި ލެޔާއެކު ފޮނުވައިދެއެވެ. މިބުނި އުސޫލުން އެއްކިބާވާ އެއް ލޭހޮޅި ވެއެވެ. އެއީ ހިތުން ފުއްޕާމެޔަށް ލޭފޮނުވައިދޭ ލޭހޮޅި(Pulmonary artery) ނުވަތަ ޕުލްމަނަރީ އާޓަރީ އެވެ.\nހަށިގަނޑުގެ ބައިތަކުން ހިތަށް ލޭފޮނުވައިދޭ ލޭހޮޅި(Vein) ތަކުން އޮކްސިޖަނާއި އެކުނުވާ ނުވަތަ ސާފުވައި އެކުނުލެވޭ ލޭ އަނބުރައި ހިތަށް ފޮނުވައެވެ. މިބުނި އުސޫލުން އެއްކިބާވާ ލޭހޮޅިތަކަކީ ފުއްޕާމެއިން ހިތަށް ލޭފޮނުވައިދޭ ލޭހޮޅި(Pulmonary vein)ނުވަތަ ޕުލްމަނަރީ ވެއިން އަދި ޕޯރޓަލް ވެއިން(Portal vein) ތަކެވެ.\nލޭހޮޅިތައް ދައްކައިދޭ ކުރެހުމެއް\nހިތުން ހަށިގަނޑުގެ ބައިތަކަށް ލޭފޮނުވައިދޭ ލޭހޮޅި(Artery) ތަކުން، ހަށިގަނޑުގެ ބައިތަކުން ހިތަށް ލޭފޮނުވައިދޭ ލޭހޮޅި(Vein) ތަކަށް ނުވަތަ އާޓަރީ ތަކުން ވެއިން ތަކަށް ލޭ ވާޞިލްވަނީ އެދެވައްތަރުގެ ލޭހޮޅިތައް ގުޅުވައިދޭ ކުދިކުދި ލޭހޮޅިތައް(Capillaries) މެދުވެރި ވެގެންނެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 1 ޖޫން 2013، 01:10 ގައެވެ.


Gaanoonaa hilaafah heki hoadhaa 10 fuluheh faahaga kurevey: PG\nޕްރޮސެކިއުޓާ ޖެނަރަލް ހުސައިން ޝަމީމް -- ފޮޓޯ: އަވަސް\nތަހުގީގުތަކަށް ހެކި ހޯދުމުގައި ޖިނާއީ އިޖުރާއަތުގެ ގާނޫނާ ހިލާފަށް ހެކި ހޯދާ ކަމަށް ފާހަގަކުރެވޭ 10 ފުލުހެއްގެ މައްސަލަ ފުލުހުންގެ އިދާރާގެ ސަމާލުކަމަށް ގެނެސްފައިވާ ކަމަށް ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެ އެވެ.\nޖިނާއީ ބޮޑެތި މައްސަލަތަކުގެ ތަހުގީގު މަރުހަލާގައި ގާނޫނާ ހިލާފަށް ހެކި ހޯދުމާ ގުޅިގެން ބޮޑެތި ކުށްވެރިން ކޯޓު ތަކުން ދޫކޮށްލާ މައްސަލަތައް ދޭތެރެދޭތެރެއިން ކުރިމަތިވެ އެވެ.\nޕީޖީ ހުސައިން ޝަމީމް ހާޒިރުކޮށްގެން މިދިޔަ ހޯމަ ދުވަހު އޮތް ރައްޔިތުންގެ މަޖިލީހުގެ ޖުޑިޝަރީ ކޮމިޓީގައި ވެސް ބައެއް މެންބަރުން ވަނީ އެ މައްސަލަ ފާހަގަކުރައްވާފަ އެވެ.\nއެގޮތުން އެމްޑީޕީގެ މަތިވެރި ދާއިރާގެ މެންބަރު ހަސަން ޒަރީރު އެ ދުވަހު ވިދާޅުވީ ގާނޫނީ އިޖުރައާތުތަކާ ހިލާފަށް ފުލުހުން ހެކި ހޯދުމާ ގުޅިގެން ކުށްވެރިން ކޯޓު ތެރެއިން ދޫކޮށްލަން ޖެހުމަކީ ކަންބޮޑުވާ މައްސަލައެއް ކަމަށެވެ. އަދި އެކަމުގެ ސަބަބުން އެތައް ބައެއް ހައްގުތައް ގެއްލި ނުރައްކަލުގެ ތެރެއަށް ބަޔަކު ވެއްޓިގެންދާ ކަމަށެވެ.\nމެންބަރުންގެ ކަންބޮޑުވުންތަކަށް ޖަވާބު ދެއްވަމުން ޕީޖީ ޝަމީމް ވިދާޅުވީ އެފަދަ މައްސަލަތައް އެމަނިކުފާނަށް ވެސް ފާހަގަކުރެވޭތީ އެކަން ބަލަމުންދާ ކަމަށެވެ. އެގޮތުން ގާނޫނާ ހިލާފަށް ހެކި ހޯދާ 10 ފުލުހެއްގެ މައްސަލަ ފާހަގަކުރެވި އެކަން ފުލުހުންގެ ސަމާލުކަމަށް ގެނެސްފައިވާނެ ކަމަށެވެ.\n"މައްސަލަތަކުގައި އިޖުރާއީ ގޯސްތައް ހައްދަވާ ފުލުހުންގެ މައްސަލަތައް ނިޒާމީ ސިފައެއްގައި ފުލުހުންނާ ހިއްސާކުރެވޭނެ ގޮތެއް ގާއިމުކުރެވިފައިވާތީ އެކަން ރަނގަޅުކުރުން އެބަ ކުރިއަށްދޭ،" ޕީޖީ ވިދާޅުވި އެވެ.\nޝަމީމް ވިދާޅުވީ ކޯޓު ތަކުން ވެސް ބައެއް މައްސަލަތައް އިޖުރާއީ މައްސަލަތަކުގެ ގޮތުގައި ދައުލަތާ ދެކޮޅަށް ނިމެމުންދާ ކަމަށެވެ. އެފަދަ މައްސަލަތައް އެހެން ދިމާވާ ގޮތް ބަލައި އެކަން އިސްލާހުކުރުމަށް މަސައްކަތް ކުރައްވާނެ ކަމުގައިވެސް ވިދާޅުވި އެވެ.\nރައްޔިތުންގެ މަޖިލިސް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް\nޕީޖީގެ ލަފާއަކީ ޒަމީލްގެ މައްސަލަ ފުލުހަށް ހުށަހެޅުން\nއީސަ ހައްޔަރުކުރަން އަމުރު ނުދިން މައްސަލަ ދޫކޮށްލައިފި


Yameen ge maraaeku sihumaai biruverikan!\nރިޕޯޓު - ޔާމީނުގެ މަރު\nޔާމީނުގެ މަރާއެކު ސިހުމާއި ބިރުވެރިކަން!\nޔާމީން ހިނގާފައި ދިޔައީ ލޯބިވެރިޔާއާ ވާހަކަ ދައްކަމުން\nއޭނާ ދިޔައީ އޮފީހުން ނުކުމެގެން ގެއަށް ދިއުމަށް ހިނގާފައި\nމި މައްސަލައިގައި މީހަކު ހައްޔަރެއް ނުކުރޭ\nކ. މާލެ 23 އޭޕުރިލް 2017 | އާދީއްތަ 21:19 26,721\nސޯޝަލް މީޑިއާ އެކްޓިވިސްޓް އަދި ބްލޮގާ ޔާމީން ރަޝީދަށް ތޫނު އެއްޗަކުން ހަމަލާދީ މަރާލުމާ އެކު، މުޅި ގައުމަށް ސިހުމާއި ބިރުވެރިކަން ގެނެސްފި އެވެ.\nއުމުރުން 29 އަހަރުގެ ޔާމީން މަރާލީ، ތަކުރާރުކޮށް މަރުގެ އިންޒާރު ލިބެމުންދިއުމަށް ފަހު އެވެ.\n"އަބަދު ވެސް މަރުގެ އިންޒާރުތައް ހުރީ ލިބި ލިބި" މޯލްޑިވްސް ސްޓޮކް އެކްސްޗޭންޖްގައި ވަޒީފާ އަދާކުރަމުން ދިޔަ އުމުރުން ޔާމީންގެ ގާތް އެކުވެރިޔަކު ރާއްޖެ އެމްވީއަށް ބުންޏެވެ.\nޔާމީން މި ފަހަކަށް އައިސް ދަންވަރު ދަތުރުކުރަނީ ޓެކްސީގައި ނުވަތަ އޭނާގެ އެކުވެރިޔަކާ އެކު އެވެ. އާދަކާދައިގެ މަތިން ހޮނިހިރު ދުވަހުގެ ރޭ ވެސް އޭނާގެ އެކުވެރިޔަކު އޮފީހަށް ދިއުމަށް ޔާމީނަށް މެސެޖްކުރި އެވެ. ނަމަވެސް، އެކުވެރިޔާ އޮފީހަށް ނުދިޔައީ ގެއަށް ދާން އުޅޭ ކަމަށް ޔާމީން ބުނުމުންނެވެ.\n"އަހަރެން އޮފީހަށް ދާންވެގެން، ޔާމީނަށް ދަންވަރު މެސެޖްކުރި. އޭނާ ބުނި ވަރަށް އަވަހަށް ގެއަށް ދިއުމަށް އުޅޭ ކަމަށް. އެހެންވެ އަހަރެން ވެސް ނުދިޔައީ. އެއީ ގާތްގަނޑަކަށް ދަންވަރު 2:00 ހާއިރު،" އައިޖީއެމްއެޗްގައި ހުރެ ރާއްޖެއެމްވީއާ ވާހަކަ ދައްކަމުން، ޔާމީންގެ އެކުވެރިޔާ ބުންޏެވެ.\nއިންޒާރުތައް ކެނޑި ނޭޅި ލިބެމުންދިޔުމާއެކު، ކޮންމެ ރެއަކު ވެސް ގެއަށް ވަދެފައި، ޔާމީން އޭނާގެ ލޯބިވެރިޔާ އަށް، ގެއަށް ދެވުނުކަން އަންގަ އެވެ. ހޮނިހިރު ދުވަހުގެ ރޭ ޔާމީން ގެއަށް ދިޔަ މަގުމަތީގައި ވެސް ދިޔައީ ލޯބިވެރިޔާއާ މެސެޖުން ވާހަކަ ދައްކަމުންނެވެ. ފްރާންސްގައި ހުރި ޔާމީންގެ ލޯބިވެރިޔާ އަށް އެންމެ ފަހުން ބުނެފައި ވަނީ ހިނގާފައި ގެއަށްދާ ކަމަށެވެ. އެ ނޫން މެސެޖެއް ލޯބިވެރިޔާ އަށް ލިބިފައެއް ނެތް ކަމަށް، މާލޭގައި ހުރި ޔާމީންގެ އެކުވެރިޔަކު ބުންޏެވެ.\nއެއަށް ފަހު ދެން ލޯބިވެރިޔާއަށާއި މުޅި ގައުމަށް ލިބިގެން ދިޔައީ ޔާމީން މަރާލާފައި އޮތް ޚަބަރެވެ. ޔާމީން މަރާލާފައި އޮތީ އޭނާ ދިރިއުޅެމުދިޔަ ގޭގެ ސިޑި ގޮޅީގަ އެވެ. މީގެ ކުރިން މިފަދަ ގޮތަކަށް ސިޑި ގޮޅީގައި މަރާލާފައި ވަނީ، 2012 ވަނަ އަހަރު އޭރުގެ އުނގޫފާރު ދާއިރާގެ މެމްބަރު ޑރ. އަފްރާޝީމް އަލީ އެވެ. އަފްރާޝީމަށް ވެސް ރަހުމުކުޑަ ހަމަލާތަކެއް ދީ މަރާލާފައިވާއިރު، ޔާމީންގެ ހަށިގަނޑުގެ 16 ތަނަކަށް ވަޅި ހަރާފައިވާ ކަމަށް، އޭނާގެ ބައްޕަ ހުސައިން ރަޝީދު ބުންޏެވެ.\nސޯޝަލް މީޑިއާގައި "މޮޔަމީހާ"ގެ ނަމުން މަޝްހޫރުވެގެން ދިޔަ ރިލްވާންގެ އެކުވެރިޔާ ޔާމީންގެ ޓްވިޓާގެ ޓެގްލައިނަކީ "ބަސްނާހާ ކިޔުންތެރިޔާ" އެވެ. އޭނާ ބަސް ނާހާ ނަމަ، ބަސް ނާހަނީ ސަރުކާރަށް ފާޑުކިޔާތީ އެވެ. އޭގެ އިތުރުން، ކޮރަޕްޝަނާ ދެކޮޅަށާއި ދީނީ ހައްދުފަހަނަ އަޅައި ދިއުމާ ދެކޮޅަށް ޓްވިޓާގަ އާއި އޭނާގެ ބްލޮގްގައި ވެސް ލިޔެފައިވެ އެވެ. އަދި އިންސާނީ ހައްގުތަކާ ގުޅޭ ގޮތުން ވެސް އޭނާގެ އަޑު ޓްވިޓާގައި ވަރަށް ގަދަ އެވެ.\nއޭނާގެ އަޑު ކަނޑާލުމުން ލިބުނު ހައިރާއިންކަމާއި ކަންބޮޑުވުން ވަރަށް ބޮޑެވެ.\nކުރީގެ ރައީސް މައުމޫން އަބްދުލް ގައްޔޫމް ކުރެއްވި ޓްވީޓެއްގައި ވިދާޅުވެފައި ވަނީ ޔާމީންގެ މަރުގެ ސަބަބުން ސިހުން ލިބިވަޑައިގެންނެވި ކަމަށެވެ. އޭނާގެ ގާތިލުން އިންސާފުގެ ކުރިމައްޗަށް ގެންނަން ޖެހޭ ކަމަށް ރައީސް މައުމޫން ވިދާޅުވި އެވެ.\nޔާމީން މަރާލުމަކީ ކުރީގެ ރައީސް މުހައްމަދު ނަޝީދު ވިދާޅުވި ގޮތުގައި ހިތްވަރުގަދަ އަޑެއް އަނިޔާވެރި ގޮތަކަށް ދުއްވާލުމެވެ. އަހަރެމެންނާ ވަކި އެކޮށްލީ އަގުހުރި ދަރިއެއް ކަމަށާއި ޔާމީންގެ މަރުގެ ތަހްގީގު ބައިނަލްއަގުވާމީ ފަރާތްތައް ބައިވެރިވާ ގޮތަށް ކުރިއަށް ގެންދަންޖެހޭ ކަމަށް ރައީސް ނަޝީދު ވިދާޅުވި އެވެ.\nއެމެރިކާއިން ރާއްޖެއަށް ކަނޑައަޅާފައި ހުންނަވާ ސަފީރު އަތުލް ކެޝަޕް ވިދާޅުވެފައިވަނީ ޔާމީނަކީ ހުރިހާ ދިވެހިންގެ އިންސާނީ ހައްގުތަކާއި ހިޔާލުފާޅު ކުރުމުގެ މިނިވަންކަމަށް ވަކާލާތު ކުރި މީހެއް ކަމަށެވެ. އަދި މިހާދިސާއާ ގުޅިގެން ޔާމީންގެ އާއިލާއަށާއި އެކުވެރިންނަށް ކެޝަޕް ތައުޒިޔާ ފޮނުއްވާފައި ވެއެވެ.\nއޭނާއަށް މަރުގެ އިންޒާރު ދިން ނަމަވެސް މަރުދެކެ ބިރު ނުގަންނަކަން އެނގެނީ 2014 ވަނަ އަހަރުގެ ޖުލައި މަހު ކޮށްފައިވާ ޓްވީޓުންނެވެ.\n"އަހަރެން މަރުވެދާނެތީ ބިރެއް ނުގަނޭ. އަަަހެރެން އަބަދުވެސް ބޭނުންވަނީ ގުދުރަތީ މަރެއް. ގަމާރު މުއްލާއެއްގެ ވަޅީގެ ހަމަލާއެއްގައި މަރުވުމަކަށް ނޭދެން،" ޖުލައި 30، 2014 ގައި ޔާމީން ކޮށްފައިވާ ޓްވީޓެއްގައި ބުނެފައިވެ އެވެ.\nI'm not particularly afraid of death.. But I'd always wanted Nature to get me. Not some idiot mullah footsoldier withaknife.\n— Yameen Rasheed (@yaamyn) July 29, 2014\nމިއަދު އޭނާ ނިމިގެން ގޮސްފައިއެ ވަނީ އެ އުއްމީދު ކުރި ގޮތަކަށް ނޫނެވެ. މި މަރުގެ ސަބަބުން މުޖުމައުއަށް ބިރުވެރިކަން ވެރިވެފައިވާއިރު، ފުލުހުންނަށް ފުލުފުލުގައި އޮއްސަމުންދާ ފާޑުކިޔުން ގިނަ އެވެ. ސަބަބަކީ އޭނާ އަށް މަރުގެ އިންޒާރު ދީފައިވާކަން ފުލުހުންނަށް ހުށަހަޅާފައިވަނިކޮށް، މަރާލުމެވެ.\nފުލުހުންގެ ތަރުޖަމާން އަހްމަދު ޝިފާނު ވިދާޅުވީ ޔާމީން އެންމެ ފަހުން ހުށަހެޅި މައްސަލައާ ގުޅިގެން މީހަކާ ސުވާލު ވެސް ކުރި ކަމަކަށެވެ. ނަމަވެސް މައްސަލައަކީ އެކަންކަމަށް އެޅި ފިޔަވަޅުތައް އަދި ޔާމީނަށް ދެވުނު ރައްކާތެރިކަން އެނގެން ނެތުމެވެ.\nޔާމީންގެ މަރާ ގުޅިގެން މުޖުތަމައަށް ކުރިމަތިވެފައިވާ ބިރުވެރިކަމާއި ނުރައްކަލުގެ ވާހަކަ އަދި ރިލްވާންގެ މަރުގެ ހަގީގަތެއް، ޑރ. އަފްރާޝީމްގެ ގަތުލުކޮށްލުމުގައި ބައިވެރިވި ފަރާތްތަކާއި ރޭވި ފަރާތްތަކެއް ނުހޯދެ އެވެ.\nޔާމިނަކީ މިނިވަން މީޑިއާއަށް ދިން ހަމަލާއެއް ކަމަށް ސަރުކާރުން ގަބޫލުކުރާއިރު، މިހާރު ވެސް މަރުގެ އިންޒާރުތައް ދެމުންދާ މައްސަލަތަކުގައި ފިޔަވަޅު އަޅާށެވެ. ނޫސްވެރިންނަށް ބިރު ދެއްކުމެއް، ބިރުވެރިކަމެއް ނެތް މާހައުލެއް ގާއިމުކޮށްދޭށެވެ.\nއެންމެ ފަހުން އަޕްޑޭޓް ކުރީ: 18 ގަޑިއިރު ކުރި | ރިވިއު ކުރީ: އަލީ ޔޫސުފް


January in feshigen 17 meehaku vegen India ga 11 aharu kuhjeh rape koffi\nޖެނުއަރީން ފެށިގެން 17 މީހަކު ވެގެން 11 އަހަރު ކުއްޖެއް ރޭޕްކޮށްފި\nރޭޕްކުރުން ހުއްޓުވައިދޭން ގޮވާލައި އިންޑިއާގެ ދަރިވަރުންތަކެއް މުޒާހަރާ ކުރަނީ. ފޮޓޯ: އަލްޖަޒީރާ\nނިއުދިއްލީ (ޖުލައި 18) - އިންޑިއާގެ ޗެންނާއީގައި މިއަހަރުގެ ޖެނުއަރީ މަހުން ފެށިގެން 17 މީހަކު ވެގެން 11 އަހަރުގެ އަންހެން ކުއްޖަކު ރޭޕްކޮށްފައިވާ ކަމަށް އެ ގައުމުގެ ފުލުހުން ބުނެފި އެވެ.\nފުލުހުން ބުނި ގޮތުގައި، އެކި ދުވަސް މަތިން އެ ކުއްޖާ ރޭޕްކޮށްފައިވަނީ އޭނާ ދިރިއުޅޭ އިމާރާތުގައި މަސައްކަތްކުރާ 17 މީހަކު ކަމަށެވެ. ޖެނުއަރީ މަހުގެ މެދުތެރެއިން ފެށިގެން އެ 17 މީހުން ވެގެން އެ ކުއްޖާ ރޭޕްކޮށްފައިވާކަމަށް އެކުއްޖާގެ މައިންބަފައިން ގާތު ބުނުމާގުޅިގެން، އެ މީހުން މިހާރު ވަނީ ހައްޔަރުކުރެވިފަ އެވެ.\nރޭޕްގެ މައްސަލަ އިންޑިއާގައި ބޮޑުވެފައިވާ އިރު، މި މަހުވެސް އަންހެނަކު ރޭޕް ކުރިކަމުގެ ތުހުމަތުގައި ފާދިރީންތަކެއް ވަނީ ހައްޔަރުކުރެވިފަ އެވެ. މީގެ އިތުރުން، މިދިޔަ މެއި މަހު 16 އަހަރުގެ އަންހެން ކުއްޖަކު ރޭޕް ކުރުމަށްފަހު މަރާލާފައިވާ އިރު، އަންހެނުން ހައްގުތަކަށް މަސައްކަތް ކުރާ އަންހެނުންތަކެއް ރޭޕްކޮށްގެން ހަ މީހަކު ހައްޔަރުކުރެވިފައިވަނީ ޖޫން މަހު އެވެ.


2 ބިލިއަނަށްވުރެ ގިނަ ރުފިޔާގެ ޕްރޮޖެކްޓުގެ މަސައްކަތް ކުރިއަށް ދާކަމަށް ޕްލޭނިން މިނިސްޓްރީން ބުނެފި!\n2 ބިލިއަނަށްވުރެ ގިނަ ރުފިޔާގެ ޕްރޮޖެކްޓުގެ މަސައްކަތް ކުރިއަށް ދާކަމަށް ޕްލޭނިން މިނިސްޓްރީން ބުނެފިވެ.\nޕްލޭނިން މިނިސްޓްރީގެ ޕްރޮގްރާމް އެންޑް ޕްރޮޖެކްޓް ޑިޕާޓްމަންޓުގެ ޑެޕިއުޓީ ޑިރެކްޓާ ޖެނެރަލް އަންވަރު އަލީ "ނުވަ ގަޑި- މީޑިއާއެކު" ގައި ވާހަކަފުޅުދައްކަވަމުން ވިދާޅުވީ ސަރުކާރުން ހަވާލުކޮށްފައިވާ ޕްރޮޖެކްޓުތަކުގެ ޖުމްލަ އަގު 2.6 ބިލިއަން ރުފިޔާއަށް އަރާ ކަމަށެވެ.\nއަންވަރު އަލީ ވިދާޅުވީ ސަރުކާރުން މަޝްރޫއުތައް ކުރިއަށް ނުގެންދާކަމުގެ ފާޑުކިޔުންތައް އަމާޒުވި ނަމަވެސް އެކަމަކީ އެއްވެސް ހަގީގަތެއް އެކުލެވޭ ވާހަކަތަކެއް ނޫން ކަމަށާއި ކޮންމެ މިނިސްޓްރީއަކުންވެސް އެ މިނިސްޓްރީއަކާއި ގުޅޭ ވަރަށް ގިނަ އަދަދެއްގެ މަސައްކަތްތަކެއް ކުރިއަށްދާ ކަމަށެވެ.\nސަރުކާރުން އެންމެ ގިނަ މަޝްރޫއު ހަވާލު ކޮށްފައިވަނީ އެންވަޔަރަމަންޓް މިނިސްޓްރީންނެވެ. އެ މިނިސްޓްރީގެ މަސައްކަތްތަކަށް އެކަނިވެސް 283 މިލިއަނަށް ވުރެ ގިނަ ރުފިޔާ ހަރަދުވާނެއެވެ. އަދި ހައުސިން މިނިސްޓްރީން ހަވާލުކޮށްފައިވާ މަސައްކަތްތަކަށް 261 މިލިއަން ރުފިޔާ ހަރަދުވާނެ ކަމަށް މައުލޫމާތުލިބިފައި ވެއެވެ.\nސަރުކާރުން އަންނަނީ އަންނަ އަހަރުވެސް އުމްރާނީ ގިނަ މަޝްރޫއުތަކެއް ހިންގުމަށް ތައްޔާރުވަމުންނެވެ.


REPORT: India ge iqthisadhi vidhun fanduvee, Modi ge hiyani elhigen! | ThePress\nއިންޑިއާގެ އިގުތިސޯދީ ވިދުން ފަނޑުވީ މޯދީގެ ހިޔަނި އެޅިގެން!\n22 June 2021, 11:37\nއިންޑިއާގެ ބޮޑުވަޒީރު ނަރޭންދްރާ މޯދީ އިރުކޭތަ ބައްލަވާލައްވަން ބޭރަށް ނިކުމެވަޑައިގެން/ފޮޓޯ: ޓްވިޓާ\nހިންދު ނޭޝަނަލިސްޓް ފިކުރުގެ ނަރޭންދްރާ މޯދީ، އިންޑިއާގެ ސިޔާސީ މައިދާން ފަތަހަ ކުރެއްވީ، ވަރުގަދަ ވައުދުތަކަކާއެކުއެވެ. ގިނަ ވަޒީފާތަކާ، ތަނަވަސްކަން ގެނެސްދިނުމުގެ އިތުރުން، ސަރުކާރުގައި ހުރި "ދޯހަޅި" ކަންކަން އިސްލާހް ކުރައްވާނެ ކަމުގެ ވައުދުތަކާއެކުގައެވެ.\nމި ވަރުގަދަ މެންޑޭޓް ވީ، 2014 ވަނަ އަހަރާއި 2019 ވަނަ އަހަރުވެސް، އެތައް ބައެއްގެ އުއްމީދު އާ ކޮށްދިން މެންޑޭޓަކަށެވެ. އިސްލާހީ ބަދަލަށް ފެންބޮވައިގެން ފައި އޮތް ބޮޑު އަބާދީއިން އެކަން ބަލައިވެސްގަތީއެވެ.\nނަމަވެސް، މޯދީގެ ބޮޑުވަޒީރު ކަމުގައި7އަހަރު ފާއިތުވެ ދިޔައިރު، އިގުތިސޯދީ ރެކޯޑް އޮތީ މާ އެދެވޭ ގޮތަކަށް ނޫނެވެ. އުޒުރެއް ކަމުގައި ހައްދަވަން، ކޮރޯނާވައިރަސް ޑިޒީޒް (ކޮވިޑް-19)ވެސް ހަތިޔާރެއްގެ ގޮތުގައި ލިބިވަޑައިގަތީއެވެ. ނަމަވެސް7ނުކުތާއަކުން، މޯދީގެ ވެރިކަމުގައި، އިންޑިއާގެ އިގުތިސޯދީ ވިދުން ފަނޑުވި7ގޮތެއް ހުލާސާކޮށްލެވިދާނެއެވެ.\nއިންޑިއާގެ ބޮޑުވަޒީރު ނަރޭންދްރާ މޯދީ (މ) ލަކްޝަދީބުގައި / ފޮޓޯ: ވިކިމީޑިއާ ކޮމަންސް\nގައުމެއްގެ އިގުތިސީދީ އުފެއްދުންތެރިކަމުގެ ނިސްބަތް ނުވަތަ ޖީޑީޕީއަކީ އެ ގައުމެއްގެ އިގުތިސޯދީ ތަނަވަސްކަމާއި ހީނަރުކަމުގެ މޫނު ބަލާ ލޯގަނޑު ކަމުގައި ދެންނެވިދާނެއެވެ. 2025 ވަނަ އަހަރު އަންނައިރު، އިންޑިއާގެ ޖީޑީޕީ،5ޓްރިލިއަން ޑޮލަރަށް ގެންދިއުމަށް މޯދީ އަމާޒު ކަނޑައެޅުއްވިއެވެ.\nބާޒާރުގައި ތަކެތީގެ އަގު އުފުލޭ ނިސްބަތް ނުވަތަ އިންފްލޭޝަނަށް ރިއާޔަތް ކޮށް، މި އަދަދު3ޓްރިލިއަން ޑޮލަރަށް އެރުމަކީވެސް މިއަދު ބިލާހެއް ފަދަ ހުވަފެނަކަށް ވެއްޖެއެވެ.\nފިޔާ އަދި އަލުވި ފަދަ ޒަރޫރީ ކާބޯތަކެތި ވިއްކާ ކަޑައެއް ގައި ވިޔަފާރީގެ މުއާމަލާތް ހިންގަނީ / ފޮޓޯ: ވީއޯއޭ\nކޮވިޑް-19ގެ ރޯޅީގައި ދުނިޔެ އިނދަޖައްސާލުމުގެ ކުރިން ހަދާފައިވާ މިނިވަން އަންދާޒާތަކަށް ބަލާއިރު، އެންމެ ފުރިހަމައަށް އިންޑިއާގެ އިގުތިސޯދީ އޮޕަރޭޓް ކޮށްގެންގެންވެސް 2025 ވަނަ އަހަރު އަންނައިރު އެ ގައުމުގެ ޖީޑީޕީ އިތުރު ކުރެވޭނީ 2.6 ޓްރިލިއަން ޑޮލަރަށެވެ. ކޮވިޑް-19ގެ ބަލިމަޑުކަމާއެކު މީގެ ތެރެއިން 200-300 ބިލިއަން ޑޮލަރު އުނި ކުރަން ޖެހެއެވެ.\nއިގުތިސޯދީ ތަޖުރިބާކާރު، އަޖީތު ރަނާދީ ވިދާޅުވާ ގޮތުގައި، ބައިނަލްއަގުވާމީ ތެލުގެ ބާޒާރުގެ އަގުތަކާއެކު، އިންފްލޭޝަން ރޭޓް މައްޗަށް ދިއުމަކީވެސް މިއަދު އިންޑިއާއަށް ކުރިމަތިލާން ޖެހިފައިވާ ކަންބޮޑުވުމެކެވެ.\nމި ހުރިހާ ކަމެއްގެ ޒިންމާ ކޮވިޑްގެ ބޮލަށް ޖެހޭކަށް ނެތެވެ.\nއިންޑިއާގެ އެކި ހިސާބުތަކަށް އޮކްސިޖަން ސަޕްލައި ނުލިބުމުގެ މައްސަލަ ބޮޑުވި / ފޮޓޯ: ކުއާޓްޒް\nއިންޑިއާގެ ބޮޑުވަޒީރު ކަމާ މޯދީ ހަވާލުވެވަޑައިގެންނެވިއިރު، އެ ގައުމުގެ ޖީޑީޕީގެ ކުރިއެރުމުގެ ދުވެލި އޮތީ 7-8 ޕަސެންޓާ ދެމެދުގައެވެ. ނަމަވެސް، 2019-2020 ގެ ހަތަރުވަނަ ކުއާޓަރަށް ބަލާއިރު، މި އަދަދު ވަނީ 3.1 ޕަސެންޓަށް ދަށަށް ގޮސްފައެވެ. މިއީ ފާއިތުވީ 10 އަހަރު ދުވަހުގެ ތެރޭގައިވެސް ނުދާހާ ދަށް މިންވަރެކެވެ.\nނަގުދު ފައިސާގެ ނިޒާމަށް 2016 ވަނަ އަހަރު ގެނައި ބަދަލާއެކު، ބާޒާރުގައި ދައުރު ކުރަމުން ދިޔަ 86 ޕަސެންޓް ނަގުދު ފައިސާ ބޭނުން ކުރުން މަޑުޖައްސާލިއެވެ. ލައިނުގަނެގެން ތައާރަފު ކުރި އާ ޓެކްސް ކޯޑުގެ ސަބަބުން ވިޔަފާރިތަކަށް ފޯރި އަސަރުގެ މަތިން ހަނދާން ނައްތާލެވޭކަށް ނެތެވެ.\nމިހާ ހިސާބުން އިތުރު މައްސަލައެއް ފެންމަތިވެ، މަސްރަހު ނުތަނަވަސް ކުރުވިއެވެ.\nވަޒީފާ ނެތުމުގެ މައްސަލަ އިންތިހާ\nސެންޓާ ފޮ މޮނިޓަރިންގް އިންޑިއަން އިކޮނޮމީ (ސީމީ) ގެ ސީއީއޯ، މަހޭޝް ވިޔާސް ވިދާޅުވާ ގޮތުގައި، 2011-2012 އިން ފެށިގެން އިންޑިއާއަށް ކުރިމަތިލާން ޖެހިފައިވާ އެންމެ ބޮޑު ގޮންޖެހުމަކީ އިންވެސްޓްމަންޓްތައް ދަށްވުމުގެ މައްސަލައެވެ. އޭގެ ފަހުން، 2016 ވަނަ އަހަރަށް ފަހު، އިންޑިއާގެ އިގުތިސޯދަށް ބޮޑެތި ޝޮކްތަކެއް ޖެހުނު ކަމަށްވެސް ވިޔާސް ވިދާޅުވިއެވެ.\nނަގުދު ފައިސާގެ ނިޒާމަށް ގެނައި ބަދަލާ، ޖީއެސްޓީއާ ގަވައިދާ، ލޮކްޑައުންތަކުގެ ސަބަބުން ވަޒީފާގެ އަދަދުތައް މަދުވިކަން އޭނާ ފާހަގަ ކުރެއްވިއެވެ.\nކޮވިޑްގެ ބަލިމަޑުކަމުގައި މާޔޫސް ކަމުގައި އިން އިންޑިއާ މީހެއް /ފޮޓޯ: ގެޓީ އިމޭޖަޒް\nއެންމެ ފަހުން ލިބިފައިވާ ރަސްމީ ރެކޯޑްތަކަށް ބަލާއިރު 2017-2018 ގައި އިންޑިއާގައި ވަޒީފާ ނެތް މީހުންގެ ނިސްބަތް ވަނީ 6.1 ޕަސެންޓަށް އަރާފައެވެ. މިއީ 45 އަހަރު ދުވަހުގެ ތެރޭގައި މި އަދަދު، މިހާ މަތިން ރެކޯޑް ކުރި ފުރަތަމަ ފަހަރެވެ. ސީމީއިން ކުރިއަށް ގެންދިޔަ ސާވޭތަކަށް ބަލާއިރު، މިއަދަދު މިހާރު ވަނީ ގާތްގަނޑަކަށް2ގުނަ އިތުރު ވެފައެވެ.\n2021 ވަނަ އަހަރަށް ފެށުނު ފަހުން އެކަނިވެސް، 25 މިލިއަނަށް ވުރެ ގިނަ މީހުންގެ ވަޒީފާ ގެއްލިއްޖެއެވެ. އަދި 75 މިލިއަނަށް ވުރެ ގިނަ މީހުން، އިންތިހާ ފަގީރު ކަމުގެ ތެރެއަށް އަލުން ވެއްޓިއްޖެއެވެ. 100 މިލިއަނެއްހާ މީހުންގެ މައްޗަށް އެކުލެވޭ، އިންޑިއާގެ ވަރުގަދަ މެދު ފަންތީގެ އާބާދީގެ3ބައިކުޅަ 1 ބައިވެސް މީގެ ތެރޭގައި ހިމެނޭ ކަމަށް ޕިއު ރިސާޗުން ދައްކައެވެ.\nއަހަރެއްގެ މައްޗަށް އިންޑިއާގައި އަލަށް އުފައްދަން ޖެހޭ ވަޒީފާއަށް ބަލާއިރު، މޯދީގެ ވެރިކަމުގައި ފާއިތުވީ ކޮންމެ އަހަރަކުވެސް ވަޒީފާ އުފައްދާފައި ވަނީ 20 މިލިއަން (ވަޒީފާގެ ފުރުސަތު) މަދުން ކަމަށް ރަނާދޭ ވިދާޅުވިއެވެ. ފާއިތުވީ 10 އަހަރު ދުވަހުގެ ތެރޭގައި އިންޑިއާގައި އަލަށް އުފައްދާފައިވަނީ އެންމެ 4.3 މިލިއަން ވަޒީފާގެ ފުރުސަތެވެ.\nއިންޑިއާގެ ޔަމުނާ ހާދަރު ފަގީރު އަވަށުގެ ޖިފުޓިތަކެއް / ފޮޓޯ: ރެޑިޓް\nއުފެއްދުންތެރިކަމާއި އެކްސްޕޯޓް ދަށްވުން\n"މޭކް އިން އިންޑިއާ" އަކީ މޯދީގެ އެންމެ ވަރުގަދަ އެއް އެޖެންޑާއެވެ. އަމާޒަކަށް ވީ ބައިނަލްއަގުވާމީ ފެންވަރުގައި މުދާ އުފައްދާ ހަބަކަށް އިންޑިއާ ހެދުމެވެ. އެކަން ކުރުމަށްޓަކާ، ސަރުކާރުގައި ހުރި ހުރަސްތައް ކުޑަކޮށް، އެކްސްޕޯޓް ހަބްތަކަށް އިންވެސްޓްމަންޓްތައް އިތުރު ކުރުމެވެ.\nއަމާޒު ހިފީ އިންޑިއާގެ ޖީޑީޕީގެ 25 ޕަސެންޓަކީ އުފެއްދުންތެރި ކަމުގެ ސިނާއަތުގެ ހިއްސާ ކަމުގައި ހެދުމަށެވެ.7އަހަރު ފާއިތުވެ ދިޔަ އިރު، މި ނިސްބަތް އޮތީ އެންމެ 15 ޕަސެންޓްގައެވެ. ހަގީގަތް އަދި މާ ހިއްޗެވެ. އުފެއްދުންތެރިކަމުގެ ސިނާއަތުގެ ވަޒީފާތައް، ދެބައި ކުޅަ އެއްބައި، ފުރަތަމަ5އަހަރު ދުވަހުގެ ތެރޭގައި މަދުވިއެވެ.\nއިންޑިއާގެ ބާޒާރެއްގައި ފިޔާ ވިއްކަން އިން ދޮށީ އުމުރުގެ މީހެއް/ފޮޓޯ: ދަ ހިންދޫ\nއިންޑިއާގެ އެކްސްޕޯޓް ވިޔަފާރި، 300 ބިލިއަން ޑޮލަރުގައި ތާށިވެފައި އޮންނަތާ މިހާރު 10 ވަރަކަށް އަހަރު ވެއްޖެއެވެ. މޯދީގެ ވެރިކަމުގައި، މުހިންމު މާކެޓްތަކެއް، ބަންގްލަދޭޝް ފަދަ ގައުމުތަކަށް ގެއްލުނެވެ.\nއުމްރާނީ ބިނާވެށީގެ މަޝްރޫއަށް ވީ ކިހިނެއް؟\nއިންޑިއާގެ އިންފްރާސްޓްރަކްޗާ ސިނާއަތުގައި މަސައްކަތް ކުރާ ފީޑްބެކް އިންފްރާގެ ކޯފައުންޑަރެއް ކަމަށްވާ ވިނާޔަކް ޗައްތީރުޖީ ވިދާޅުވާ ގޮތުގައި، މޯދީގެ ސަރުކާރުން ދުވާލެއްގެ މައްޗަށް އެވަރޭޖުކޮށް، 36 ކިލޯމީޓަރުގެ ހައިވޭ އަޅައެވެ. އޭގެ ކުރީގެ ވެރިކަމުގައި ނިސްބަތް އޮތީ 8-11 ކިލޯމީޓަރާ ދެމެދު މިންވަރެއްގައެވެ.\nއިޔާދަކުރަނިވި ހަކަތައިގެ ނިޒާމުތައް އިންސްޓޯލް ކުރި މިންވަރު،5އަހަރުގެ ތެރޭގައި2ގުނަ އިތުރުވިއެވެ. މިހާރުވެސް ގާތްގަނޑަކަށް 100 ގިގަވޮޓްގެ އިޔާދަކުރަނިވި ހަކަތަ އުފައްދައެވެ. އިންޑިއާ ދަތުރު ކުރަމުން ދަނީ، 2023 ވަނަ އަހަރު އަންނައިރު، މިއަދަދު 175 ގިގަވޮޓަށް އިތުރު ކުރުމުގެ އަމާޒަށް ވާސިލު ވަމުންނެވެ.\nއިންޑިއާގެ 8 ޔޫނިއަން ޓެރިޓަރީގެ ތެރެއިން އެންމެ ކުޑަ ސަރަހައްދުގެ ގޮތުގައި އޮތް ލަކްޝަވަދީޕުގެ އާންމުން / ފޮޓޯ: އިންޑިއަންއެކްސްޕްރެސް\nއާންމު ތަންތަނަށް ދެކަމު ހާޖަތަށް ދިއުން ހުއްޓުވުމަށް އެތައް މިލިއަން ފާހާނާއެއް އެޅުމުގެ ސްކީމްތަކާ، ހައުސިންގް ލޯންތަކާ، ކައްކާ ގޭހާއި ސަޕްލައި ފެނުން ފަގީރުންނަށް ސަބްސިޑީ ދިނުމުގެ ސްކީމްތަކަކީވެސް އިކޮނޮމިސްޓުންގެ ތައުރީފު ލިބުނު ސްކީމްތަކެކެވެ.\nނަމަވެސް، ހަގީގަތަކީ، ގިނަ ފާހާނާތަކުގެ ބޭނުން ކެނޑިފައި ވާ ކަމެވެ. ނުވަތަ ދެމެހެއްޓެނިވި ގޮތެއްގައި ފެނުގެ ސަޕްލައި ކަށަވަރު ނުވާ ކަމެވެ. އަދި ހަކަތައިގެ އަގު އުފުލުމުގެ ސަބަބުން، ސަބްސިޑީގެ މާ ބޮޑު ބޭނުމެއް ނެތް ކަމެވެ.\nޓެކްސްއާއި އެކްސްޕޯޓް ވިޔަފާރިން ގައުމަށް ވަންނަ އާމްދަނީ އިތުރު ވަމުން ނުދިޔަ ކަމުގައި ވީ ނަމަވެސް، ހަރުދުތައް އިތުރުވުމަކީ، ގައުމުގެ ފިސްކަލް ދަރަނި ފުއްޕާ ހަމެއްހެން ފުފެމުން ދާ ސަބަބެއްކަމީ، އަނެއްކާ އަނެއް ކަންބޮޑުވުމެވެ.\nއިންޑިއާ ރާއްޖެ ދެމެދު ދަތުރު ކުރަން ހަމަޖެހިފައިވާ ކާގޯ ފެރީ / ފޮޓޯ: ސޯޝަލް މީޑިއާ\nރަސްމީ އިގުދިސޯދީ ނިޒާމުގެ ބައިވެރިން އިތުރުވުން\nމިއީ މޯދީގެ ސަރުކާރުގެ ކާމިޔާބީއެއްގެ ގޮތުގައި ސިފަކުރާ ކަމެކެވެ. ޑިޖިޓަލް ޕޭމަންޓް ޕްރޮމޯޓް ކުރުމުގެ ތެރެއިން، ފަގީރު އާއިލާތަކަށްވެސް ރަސްމީ އިގުތިސޯދުގެ ތެރެއިން މުއާމަލާތް ހިންގަން ފުރުސަތު ފަހިވިއެވެ.\nއެކައުންޓްތަކާ ޑިޕޮސިޓް އިތުރުވި ކަމުގައި ވީ ނަމަވެސް، ރިޕޯޓްތައް ބުނާ ގޮތުގައި މީގެ ތެރެއިން ގިނަ އެކައުންޓްތަކަކީ ބޭނުން ކުރާ އެކައުންޓްތަކެއް ނޫނެވެ.\nއިންޑިއާ ފައިސާ ރުޕީސް/ ފޮޓޯ: ޒީ ނިއުސް\nސިއްހީ ނިޒާމުގެ ހީނަރު ހޭދަ\nއިކޮނޮމިސްޓް ރީތިކާ ހޭރާ ވިދާޅުވާ ގޮތުގައި، ކުރީ ސަރުކާރުތަކެކޭ އެއް ފަދައިން، މޯދީގެ ސަރުކާރުގައިވެސް އަޅާނުލެވި އޮތް އެންމެ އަސާސީ އެއް ނިޒާމަކީ ސިއްހީ ހިދުމަތުގެ ނިޒާމެވެ. ދުނިޔޭގެ ނިސްބަތުން ބެލި ކަމުގައި ވީ ނަމަވެސް، ސިއްހީ ނިޒާމަށް އެންމެ މަދުން ހޭދަ ކުރާ ގައުމުތަކުގެ ތެރޭގައި އިންޑިއާ ހިމެނޭ ކަމަށް ހޭރާ ވިދާޅުވިއެވެ.\nތަޖުރިބާކާރުން ވިދާޅުވާ ގޮތުގައި ހޭދަ ކުރުން މައިގަނޑު ގޮތެއްގައި އަމާޒު ކޮށްފައި ވަނީ، ބަލިން ދިފާއުވުން ނުވަތަ އަސާސީ ސިއްހީ ފަރުވާއަށް ވުރެ ބޮޑަށް ޓާޝަރީ ފަރުވާއަށެވެ.\nނަތީޖާއަކަށް ވަނީ ސިއްހީ ފަރުވާގެ އަގު އުފުލި، ސިއްހީ ފަރުވާގެ މާ ބޮޑު ނަތީޖާއެއް ފެންނަ ގޮތް ނުވުމެވެ.\nއިންޑިއާގެ ހުރިހާ ހިސާބަކުން ހެން އޮކްސިޖަން ނުލިބުމުގެ ހިތްދަތި ކަމާ މާޔޫސްކަން ފެނިގެން ދިޔަ / ފޮޓޯ: ރޮއިޓާޒް\n2018 ވަނަ އަހަރު މޯދީ ތައާރަފު ކުރެއްވި ހެލްތު އިންޝުއަރަންސް ސްކީމްގެ މާ ބޮޑު ބޭނުމެއް، ކޮވިޑް-19ގެ ބަލިމަޑުކަމުގެ ތެރޭގައިވެސް ފެނިގެން ގޮސްފައެއް ނުވެއެވެ.\nގިނަ ބަޔަކު އަދިވެސް ތިބީ ދަނޑުބިންތަކުގަ\nއިންޑިއާގެ އާބާދީއިން މަސައްކަތް ކުރާ އުމުރުފުރާގެ މީހުންގެ2ބައިކުޅަ 1 ބަޔަށް ވުރެ ގިނަ މީހުން އަދިވެސް މަސައްކަތް ކުރަމުން ދަނީ ދަނޑުބިންތަކުގައެވެ. ނަމަވެސް، މިއީ ޖީޑީޕީގެ ކުޑަ އިންސައްތައެއް ހިއްސާ ކުރާ ދާއިރާއެކެވެ.\nއިންޑިއާގެ ދަނޑުވެރިކަމުގެ ސިނާއަތަށް އިސްލާހީ ބަދަލު ބޭނުން ވާ ކަމަށް ކޮންމެ މީހަކުވެސް ގަބޫލު ކުރެއެވެ. ބާޒާރުތަކަށް ހެޔޮ ފާލަކަށް އެޅުވުމަށް ސަރުކާރުން ތައާރަފު ކުރި ސިޔާސަތުތަކާ މެދު ހިތްހަމަ ނުޖެހުން އުފެދި، މުޒާހަރާތައް ވަރުގަދަ ކުރުމުގެ ސަބަބުން، އެ މަސައްކަތްވެސް އޮތީ މަޑުޖެހިފައެވެ.\nއިންޑިއާގެ ދަނޑުވެރިން މުޒާހަރާ ކުރަނީ / ފޮޓޯ: އަލްޖަޒީރާ\nދަނޑުވެރިން ބުނަމުން ދިޔައީ ސަރުކާރުގެ ސިޔާސަތުތަކުގެ ސަބަބުން އާމްދަނީ ދަށްވާނެ ކަމަށެވެ. ނަމަވެސް، ދަނޑުވެރިންގެ އާމްދަނީ އިތުރު ކުރައްވާނެ ކަމަށް ވައުދުވެވަޑައިގެންނެވި މޯދީ ވިދާޅުވަނީ، ދަނޑުވެރިންގެ ވާހަކައަކީ ހަގީގަތެއް ނޫން ކަމަށެވެ.\nތަޖުރިބާކާރުންގެ ރައުޔު ތަފާތެވެ. ސަރުކާރުގެ ސިޔާސަތުތަކުގެ ސަބަބުން ހާސިލުވާނީ ކުޑަ މިންވަރެއް ކަމަށް އެ ފަރާތްތަކުން ބުނެއެވެ. ދަނޑުވެރިކަމުގެ ސިނާއަތް ނެގެހެއްޓުމަށްޓަކާ ސަރުކާރުން އަދިވެސް ބޮޑެތި ހޭދަތަކެއް ކުރަން ޖެހޭ ކަމަށް، އިކޮނޮމިސްޓް އަދި ޕްރޮފެސާ، އާރް ރާމަކުމާރު ވިދާޅުވިއެވެ.\nމި ހުރިހާ ކަމެއް މިހެން އޮތް އިރު، އިންޑިއާ ފައި ވިއްދައިގެން އޮތީ ދުނިޔޭގެ އެންމެ ނުފުޒޫ ގަދަ ގައުމަށް ފައި ވިއްދައިގެން އޮތް ޗައިނާގެ މައްޗަށް، ހުރިހާ ގޮތަކުން ކުރި ހޯދުމަށެވެ. މި ރޫހުގައި އިންޑިއާ ސަރުކާރުން ހިފާފައި އަމާޒު ވަރުގަދަ ކުރަމުން ދަނީ ސިޔާސީ ރާސްތާއަކުން ކަމަށް ވުމުގެ ނަތީޖާއަކަށް ވަނީ، އިގުތިސޯދީ އުދަރަހުގައި އިންޑިއާގެ ވިދުން ފަނޑުވެގެން ދިއުމެވެ.\nނަރެންދްރަ މޯދީ ރިޕޯޓް އިންޑިއާ ވިޔަފާރި ލައިފްސްޓައިލް\nއެހެން ވޭރިއަންޓްތަކުގެ މައްޗަށް އޮމިކްރޯން ގަދަވެ، އާންމު ރޯގާއަކަށް؟\nއިންޑިއާގެ ޑޮކްޓަރަކު ކޮވިޑް ވެކްސިންގެ5ޑޯޒު ޖެހިކަމަށް ދައްކައިފި!


Liverpool alun Europe ge raskamah! | Mihaaru\nލިވަޕޫލުން ޔޫރަޕުގެ ތަށި ހަ ވަނަ ފަހަރަށް އުފުލާލައިފި\n02 ޖޫން 2019 - 03:12\nމިދިޔަ އަހަރުގެ ފައިނަލުން ރެއާލް މެޑްރިޑް އަތުން ބަލިވުމުގެ ހިތްދަތިކަމާއި މި ފަހަރުގެ އިނގިރޭސި ޕްރިމިއާ ލީގަށް ވާދަކޮށް ފަހު މެޗުން ތަށި ގެއްލުމުގެ ހިތާމަ ލިވަޕޫލުން ފިލުވާލިއިރު، ކޯޗު ޔާގެން ކްލޮޕުގެ ނާކާމިޔާބީގެ ސިލްސިލާ އަށް ވަނީ ނިމުމެއް އައިސްފަ އެވެ.\nބޮރޫޝިއާ ޑޯޓްމަންޑާ އެކު ޗެމްޕިއަންސް ލީގުގެ ފައިނަލުން ބަލިވި ކްލޮޕް މީގެ ހަތަރު އަހަރު ކުރިން ލިވަޕޫލާ ހަވާލުވި ފަހުން ތިން ފައިނަލުން ވަނީ ބަލިވެފަ އެވެ. އެއީ މިދިޔަ އަހަރުގެ ޗެމްޕިއަންސް ލީގު ފައިނަލާއި 2016 ވަނަ އަހަރު ޔުރޮޕާ ލީގާއި އިނގިރޭސި ލީގު ކަޕުގެ ފައިނަލުންނެވެ.\nލިވަޕޫލް އަތުން ބިނާކުރަން ކްލޮޕާ ހަވާލުކޮށް ފެށި މަސައްކަތުގައި އެ ޓީމުން ހޯދި ފުރަތަމަ ކާމިޔާބީގައި އެންމެ ބޮޑު ހިއްސާއެއްވަނީ ސީދާ އޭނާގެ ޕްލޭނަށް ވިސްނައިގެން ގެނައި ކުޅުންތެރިންނެވެ. ނެދަލެންޑްސް ޑިފެންޑަރު ވާޖިލް ވެން ޑައިލް 75 މިލިއަން ޕައުންޑަށް ގަތުމުން އެތައް ބަޔަކު ފާޑުކީ ނަމަވެސް މި ކާމިޔާބީގައި އެންމެ ބޮޑު ހިއްސާއެއް އޮތީ އޭނާގެ އެވެ. މީގެ އިތުރުން ޕްރިމިއާ ލީގުގައި ކުރިން ފްލޮޕްވި ސަލާހަށް އިތުބާރުކުރި ކުރުމާއި ގޯލްކީޕަރު އެލިސަން ބެކާ އަށް ކުރި އިންވެސްޓްމަންޓް ކާމިޔާބުކަން ކްލޮޕް މިވަނީ ސާބިތުކޮށްދީފަ އެވެ.\nލިވަޕޫލުގެ ކުޅުންތެރިން ކޯޗު ކްލޮޕް އުފުލާލަނީ. --ފޮޓޯ: އޭއެފްޕީ\nޗެމްޕިއަންސް ލީގު ހަ ވަނަ ފަހަރަށް ކާމިޔާބުކުރުމާ އެކު ލިވަޕޫލް ވެފައިވަނީ މުބާރާތް ތިން ވަނަ އަށް އެންމެ ގިނައިން ކާމިޔާބުކުރި ޓީމަށެވެ. އެންމެ ކާމިޔާބު ޓީމަކީ 13 ފަހަރު ތަށި ހޯދާފައިވާ ރެއާލް މެޑްރިޑެވެ. ދެ ވަނައިގައި އޮތީ ހަތް ފަހަރު ޗެމްޕިއަންކަން ހޯދީ އޭސީ މިލާނެވެ. ލިވަޕޫލުގެ ފަހަތުން ހަތަރު ވަނައިގައި އޮތީ ފަސް ފަހަރު ޗެމްޕިއަންކަން ހޯދާފައިވާ ބަޔާން މިއުނިކާއި ބާސެލޯނާ އެވެ.\nލިވަޕޫލުން 1977، 1978، 1981، 1984 އަދި 2005 ވަނަ އަހަރު ހޯދި ކާމިޔާބީގެ ސިލްސިލާ އަށް މިރޭ އިތުރުކުރި ބޮޅާ އެކު އެ ޓީމު މި ވަނީ ވާދަވެރި މެންޗެސްޓާ ޔުނައިޓެޑަށް ވުރެ ދެ ގުނަ ގިނައިން މި މުބާރާތުގެ ތަށި އުފުލައިލަ އެވެ. ޔުނައިޓެޑަށް ލިބިފައިވަނީ ތިން ތަށްޓެވެ.\nއެތުލެޓިކޯ މެޑްރިޑުގެ ސްޓޭޑިއަމުގައި މިރޭ އޮތް ފައިނަލް މެޗުގެ 22 ވަނަ ސިކުންތުގައި ލިވަޕޫލަށް ޕެނަލްޓީއެއް ލިބުނެވެ. އެ ޓީމުގެ ސަޑިއޯ މާނޭ މެޗުގެ އޭރިއާ ތެރެއިން ޖެހި ބޯޅަ ޓޮޓެންހަމްގެ މޫސާ ސިސޯކޯގެ އަތުގައި ޖެހުމުން ރެފްރީ ދިން ޕެނަލްޓީ ސަލާހު ކާމިޔާބުކުރީ ދެ ވަނަ މިނެޓުގަ އެވެ. މިއީ ލިވަޕޫލުން އެންމެ ފަހުން ތަށި ހޯދި ފަހަރު، 2005 ގެ ފައިނަލުގައި އެ ޓީމު ކޮޅަށް އޭސީ މިލާނުގެ ކެޕްޓަން ޕައޮލޯ މަލްޑިނީ 50 ވަނަ ސިކުންތުގައި ޖެހި ލަނޑު ފިޔަވައި ޗެމްޕިއަންސް ލީގުގެ ފައިނަލެއްގައި ފެނިގެން ދިޔަ އެންމެ އަވަސް ގޯލެވެ. އަނެއްކޮޅުން މިއީ މިދިޔަ އަހަރުގެ ފައިނަލުގައި އަނިޔާވެ ވަކި ހިސާބަކުން ބަދަލުކުރަން ޖެހުނު ސަލާހަށް، ލިބުނު ރަނގަޅު ބަދަލެކެވެ.\nކުރީކޮޅު ލިބުނު ލީޑާ އެކު ލިވަޕޫލް ދެން ފެނިގެން ދިޔައީ އެ ޓީމުގެ އާއްމު ކުޅުމާ ހިލާފަށް ވަރަށް ބޮޑަށް ޑިފެންސަށް ސަމާލުކަންދިން ތަނެވެ. އެގޮތުން ހަ ކުޅުންތެރިން ފަހަތަށް ފައިބައިގެން ކުޅެން ފެށުމުގެ ނަތީޖާއަކަށްވީ ޓޮޓެންހަމް އަށް މެދުތެރެއިން ޖާގަ ލިބުމެވެ. އެކަމަކު އެ ޓީމަށް ވެސް ސާފު ފުރުސަތުތަކެއް ނުލިބި ބޯޅަ މެދުތެރޭގައި ތާށިވެފައި އޮތުމުން ފުރަތަމަ ހާފުގައި ފެނިގެން ދިޔައީ ފޫހި ކުޅުމެކެވެ. އަނިޔާގައި ތިން މަހެއްހާ ދުވަސް ހޭދަކުރުމަށް ފަހު ފުރަތަމަ އެގާރައިގައި ކުޅުނު ޓޮޓެންހަމްގެ ކެޕްޓަން އަދި ފޯވާޑް ހެރީ ކޭން އަށް އެދެވޭ ކުޅުމެއް ނުދެއްކުނެވެ. ސެމީ ފައިނަލުން އަޔަކްސް ކަޓުވާލަށް ހެޓްރިކެއް ހެދި ލޫކަސް މޯރާ އަށް ފުރުސަތު ދިނީ ދެ ވަނަ ހާފުގަ އެވެ.\nދެ ޓީމުގެ ފަރާތުން ޕްރިމިއާ ލީގުގެ އެޓޭކިން ރީތި ފުޓްބޯޅަ މިރޭ ފެނިގެން ނުދިޔައީ ލީގު ނިމި ތިން ހަފުތާގެ ބްރޭކަކަށް ފަހު މެޗު ކުޅުމުންނާއި މެޑްރިޑުގެ ހޫނު ގަދަ މާހައުލުގެ ސަބަބުން ކަމަށް ތަޖުރިބާކާރުން ދެކެ އެވެ.\nލިވަޕޫލުގެ ކުޅުންތެރިން އުފާފާޅުކުރާއިރު ޓޮޓެންހަމްގެ އެރިކްސެން (ކ) މާޔޫސްވެފައި. --ފޮޓޯ: އޭއެފްޕީ\nދެ ވަނަ ހާފުގައި ވެސް ޓޮޓެންހަމުން މެޗު ކޮންޓްރޯލް ކޮށްގެން ކުޅުނުއިރު މެޗުގެ ފަހު ބައިގައި ރަނގަޅު ފުރުސަތުތަކެއް ލިބިގެން ދިޔަ އެވެ. އެކަމަކު ހުރަހަކަށްވީ ލިވަޕޫލުގެ ކީޕަރު އެލިސަން އެވެ. އޭނާ ވަނީ ޓޮޓެންހަމްގެ ދެކުނު ކޮރެއާ ފޯވާޑް ސޮން މިން ހޮން ފޮނުވާލި ޝޮޓާއި އޭގެ ރީބައުންސް ބޯޅައިގައި ލޫކަސް މޯރާ ފޮނުވާލި ޝޮޓާއި ހިލޭ ޖެހުމަކުން ކްރިސްޓިއަން އެރިކްސަން ފޮނުވާލި ނުރައްކާތެރި ބޯޅަ މަތަކޮށްފަ އެވެ.\nގޮތެއް ނެތުމުން ޓޮޓެންހަމް އެކީ އެކަށް ކުރިއަށް ޖެހުމުން ލިވަޕޫލުން ދިޔައީ ފަހު ވަގުތު ކައުންޓާ އެޓޭކެއްގައި ލަނޑެއް ޖަހައި ތަށި ކަށަވަރުކުރަން މަސައްކަތްކުރަމުންނެވެ. އެކަން ކާމިޔާބުވީ ފުރިހަމަ ވަގުތު ހަމަވާން ތިން މިނެޓަށް ވެފައިވަނިކޮށް ލިވަޕޫލުގެ ކައުންޓާ އެޓޭކެއް ހުއްޓުވަން ޓޮޓެންހަމްހެ ޑެނީ ރޯސް ކޯނަރަކަށް ބޭރުކޮށްލި ބޯޅައިންނެވެ. އެ ކޯނަރުން ހުރަސްކުރި ބޯޅަ ޓޮޓެންހަމްގެ ޑިފެންޑަރުންނަށް ސާފުކޮށްނުލެވި ލިބުނީ އޭރިއާ ތެރެއިން ހުސްވި ޑިވޮކް އޮރީގީ އަށެވެ. ސެމީ ފައިނަލުގެ ދެ ވަނަ ލެގުން ބާސެލޯނާ އަތުން 4-0 އިން ލިވަޕޫލް މޮޅުވި މެޗުގައި ވެސް ގޯލް ޖަހައިދިން އޮރީގީ ވަނީ ބާރު ޝޮޓަކުން ބޯޅަ ގޯލުގެ ތިރީ ކަނަށް ވައްދާލައިފަ އެވެ.\nޗެމްޕިއަންސް ލީގު ލިވަޕޫލް ޓޮޓެންހަމް\n60 ކޮމެންޓް, 61 ރިއެކްޝަންސް\nމިތާ ކޮމެންޓްކުރާ މީހުންނަށް އެންމެ ސަޅިވާނީ ރެފްރީ ގަނެގެން ތަށި ހޯދުން -ރލޓ-\nޝިޔަންޓޭ، ބަޓޫ އަދި އައިއްކޮއަށް މަރުހަބާ. ފައިނަލީ ޔޫ ގޮޓް ދަ ޗާންސް ޓު އެންޖޯއި.\nމިފަހަރު ދުނިޔޭގެ އެންމެ މޮޅު ކުޅުންތެރިޔާ ވެން ޑައިކަށް ޙައްޤު\nކޮންގަތަކަށް ބަލައިގެން ވެންޑައިކަށް މޮޅުކުޅުންތެރިޔާ ހައްގުވަނީ. އިންޑިވިޖްއަލް ޕްލޭއަރެއްގެ މުޅި ޝީޒަނުގެ ކުޅުމަށް ބަލާފަ ހިސާބުހަދާފިޔާ މި އެވޯޑް ވެންޑައިކަށް ލިބޭނެ އެއްވެސް ހަމައެއް ނުފެނޭ.\nއެކަމަކު އެއްމެ ހައްގީ މެސީއަށް.\nކަލޯ ޕްރިމިއާރ ލީގުގަ 97 ޕޮއިންޓް ހަމަކުރިއިރު ކިތައް ކްލީން ޝީޓްތޯ؟ ބައިކޮޅަށް ވަނީ ކިތައް ލަނޑުތޯ؟ އެޓޭކްގައި ބައިވެރިވީ ކިހާ ވަރަކަށްތޯ؟ ޗެމްޕިއަންސް ލީގު ކާމިޔާބުކުރިއިރު ތަފާތުދައްކައިފި. ގައުމީ ޓީމުގައި ތަފާތު ދައްކައިފި. ކީއްވެތޯ ނުލިބެންވީ؟\nފުޓްބޯޅަކުޅުންހަޑި އެކަމަކު ހާސިލް ކުރެވުނީ އެއްކަމެއް ފުޓްބޯޅައަކީ ވަށްއެއްޗެއް\nޗެމްޕިއަންސް ލީގުގެ ތާރީޚްގައިވެސް ފެނުނު އެންމެހަޑި، ފެންވަރުދައް، ފޫހި ފައިނަލަކީ މީކަން ޔަޤީން. ފުޓްބޯޅަ މެޗެކަށްވުރެން ބޮޑަށް ވައްތަރީ ވޮލީ މެޗެކާ. މުޅިމެޗްގެ %70 ބޯޅަ އޮތީ ވައިގެތެރޭގަ. 70ގެ އަހަރުތެރޭ ކުޅޭ ބޮޑުބޯޅަ ލިވަޕޫލުން ކުޅެމުންދިޔަކަން ފާހަގަކުރެވޭ. ލިވަޕޫލުން ހޯދި ކާމިޔާބަށް މަރުހަބާ.\n2010 ގެ ފަހުން ޔޫސީއެލް ފައިނަލެއްގަ ބޯލް ޕޮސެޝަން ދަށުގަ އޮތް ޓީމް މެޗް ކާމިޔާބް ކުރި ފުރަތަމަ ފައިނަލް.އަދި ރޭގެ ފައިނަލް އެއީ ރެފްރީ ކާޑެއް ދައްކަން ނުޖެހި ކުޅެނިމުނު ފުރަތަމަ ޔޫސީއެލް ފައިނަލް.\n2005ގެ ފަހުން ރެފްރީގެ އެހީއާ ނުލާ މުބާރާތް ކާމިޔާބުކުރި 6ވަނަ ޓީމަށްވެސް ލިވަރޕޫލް ވާނެ. ދެން ހިމެނެނީ މިލާން، ޔުނައިޓެޑް، އިންޓަރ، ޗެލްސީ އަދި ބަޔާރން.\nއަދިކިރިޔާ މިއެނގުނީ ވީގޮތް ސާޑިއޯރ މާނިއަރ އާއި މުހައްމަދު ސަލާހު ހުރީ ރޯދަޔަށް އެހެންވެ ކަންނޭގެ ބާސޭލޯނާވެސް 4-0 ބަލިވީ މިބައިމީހުންގެ ރޫހާނީ ބާރުތައް ބޮޑުވީމަ. ހަމަކަށަވަރުން މެސީ ވަނީ އެެެރޭ ރޫހާނީ ގޮތުން ބަނދެވިފައެވެ.\nލައްކަ ޒަމާންތަކަކައްފަހު ލިވަޕޫލް ތިހޯދި ކާމިޔާބީއައް މަރުހަބާ، އެންމެފަހުން ލިވަޕޫލް ޕްރެމިއަލީގް ނެގީ ދަނޑުގަ ވިނަނެއް ޒަމާނުގައޭވެސް ކިޔާއަޑުއަހަން، މިތާމިހިރަ ކޮމެންޓްތަކައް ބަލާލީމަވެސް އެނގޭ އާކުކުޅަކައް ގާބިހެއް އެޅުނީމަ ކުކުޅުތައް ޕަކަޕަކާސް އެލައްވަނީ ހަމަ އަސްލުވެސް އެހެންވެގެންކަން. ދެންބުނެދާނެ ކުރީގަ ނަގާފަ އޮންނާނޭ އޭސީމިލާން7ތަށި ނެގިވާހަކައެއް ނުކިޔާ ބަޔަކު .....\nލިވަޕޫލް ތަށި ނެގީމާ ކަޑައެއް ވެއްޖެ ދޯ.. ހަމަ އަސަރެއް ކޮށްލާނީ.. ތަށި އަނބުރާ ހޯދަން އަހަރެއްހާ ދުވަހަށް ކެތްކޮށްލައިގެން ތިބޭ!\nހަގީގަތައް ކޮމެންޓެއް ކޮށްލީމަ ލޯވަޅުތަކުން ނިކުމެގެންއުޅޭ ލިވަޕޫލް ސަޕޯޓަރުންނައް ވަރައް އަސަރުކޮށްފިދޯ، އިގިރޭސި މީޑިއާތައް ގޮތައް މިތާ ކޮމެންޓްތައްވެސް މަގޭހިތައްއަރާ ސަހަރޯއޭ...\n30 މެއި 2019 ވަނަ ދުވަހު އެކުވެރި @ސަނީ ކުރި ކޮމެންޓެއް. [''ޗެލްސީ އަދި ސްޕަރސް އެއީ މިހާރު އެހެން ލެވެލެއް. މިފަހަރު ޗެމްޕިއަންސް ލީގުވެސް ލަންޑަނަށް ގެންނަންވާނެ. އޭރުން ރަދީފަށް ރަނގަޅަށް ރާކަނިމަސް ކެވޭނެ. ލަންޑަނުގެ ގަދަ3ބާރުގެ ތެރެއިން ޔޫސީއެލް ކާމިޔާބުނުކުރެވޭ ހަމައެކަނި ޓީމަށް އާރސެނަލްވާނެ.''] @ސަނީ ކޮބާ ރޭގަ ކިހިނެއް މެޗްގެ ރިޒަލްޓް؟؟/ ސްޕާސް އަށްތަ ޗެމްޕިއަންކަން ލިބުނީ؟؟!! ދެންވެސް ގަދަބަސް ނުބުނުމަށް ބްރޯއަށް ގޮވާލަން.ވ.ވެދުން\nކޮބާތަ ގަދަބަސް ބުނެފަ؟ އެއޮތީ ސްޕަރސްއަށް ލިބިއްޖެއްޔާ ވާހަކަ. އަދިވެސް ލަންޑަނުގެ3ބާރުގެ ތެރެއިން ޔޫރަޕުގެ 2ވަނަ ފަންތީގެ މުބާރާތް ކާމިޔާބު ނުކުރެވި އޮތީވެސް ހަމައެކަނި އާރސެނަލަށް. ސްޕަރސް އާ ހަމަކުރެވޭނީ އަދި 2ޔޫރޮޕާ ނަގައިގެން. ޗެމްޕިއަންސް ލީގަށް ކޮލިފައި ނުވާ ޓީމެއް ކިހިނެއް ސްޕަރސް އާ ޗެލްސީގެ ލެވެލަށް އަންނާނީ؟\nކޮބާތަ އެގޮތަށް ކަލޭމެން ގަދަބަސް ބުނެގެން ހޯދި ޓްރެބްލް؟ ލޮލް\n@ޑޮލަރޭ އަށް.ފަހުގެ ތާރީހެއްގަ 02 ސީޒަނެއްގަ (ޔޫރަޕްގަ) ޓްރެބްލް ހޯދި ހަމައެކަނި ކްލަބަކީ ކޮންކްލަބެއް ތޯ ވެސް ބަލާބަލަ. ވ.ވެދުން\nއެހެންވީޔާ ހޭންޑްބޯޅަވާނީ ހުސްކީޕަރުތާ ދެންވާނީ ބޯޅަ ހޭންޑްތާ ވަރަށްސަޅި ފުޓްބޯޅަމެޗެއްގަ ޕެނަލްޓީއެއް ދޭންޖެހޭ ހާލަތްތަށް އަންނާނީ ބާސެލޯނާާ ކުޅޭއިރުތާދޯ އޭރިޔާތެރެއަށް ހުރަހެއްކުރާއިރު ދެއަތް ދަމާވާންކޮއްފަހުންނައިރު އޭރިޔާތެރެއިން އަތުގަޖެހި ބޯޅަބުލޮކް ވީމަވެސް ވަނީ ބޯޅަ ހޭންޑް ދޯ ސަޅި\nބޯޅައަތުގައި ޖެހުމަކީ ޕެނަލްޓީއެއްދޭންޖެހޭ ކަމެއްނޫން! ހޭޑް ބޯޅައަކީ ބޯޅައިގައި ގަސްތުގައި އަތްލުމަށް ކިޔާއެއްޗެއް. ބޯޅަ އަތުގައި ޖެހިލާއިރަށް ހޭންޑްބޯޅައަކަށް ނުވާނެ.


ފަޅުރަށްތަކާއި ފިނޮޅުތަކުގެ ފައިދާ މަދުބައެއްގެ ޖީބަށް! - Kihaadhoo Live\nފަޅުރަށްތަކާއި ފިނޮޅުތަކުގެ ފައިދާ މަދުބައެއްގެ ޖީބަށް!\nޖިއޮގްރަފީގޮތުން އަޅުގަނޑުމެންގެ މި ދިވެހިރާއްގެ އުފެދިފައިވަނީ ވަރަށް ތަފާތު ގޮތަކަށެވެ. އުތުރުން ދެކުނަށް ގަތާލެވިފަވާ ރަށްތައް ވަނީ އަތޮޅުތަކަކަށް ބަހާލެވިފައެވެ. އަދި ކޮންމެ އަތޮޅެއްގައި މީހުން ނޫޅޭ ފަޅުރައްތަކާއި ފިނޮޅުތައް އުފެދިފައިވާއިރު، މި ފަދަ ތަންތަނުގެ ބޭނުން އެސަރަހައްގެއްގައި އުޅޭ މީހުންދަނީ ތަފާތު ގޮތްގޮތަށް ކުރަމުންނެވެ. ސުވާލަކީ މިފަދަ ފިނޮޅުތަކާއި ފަޅުރަށްތަކުގެ ބެލެނިވެރިކަން ހަވާލުކުރެވި އޭގެ ފައިދާ ބޭނުންކުރެވެމުންދަނީ އެންގެ އެދެވޭ ގޮތެއްގައިތޯއެވެ.\nއެންމެކުރީޒަމާނުގައި މިފަދަ ފަޅުރަށްތައް ވެފައިވަނީ ވެރިކަމާއި ގާތްގުޅުން އޮންނަ މާލޭގެ ނަން މަޝްހޫރު ބޭބޭފުޅުންގެ ތަރިކަ މުދަލެއްކަމުގައެވެ. ނަމަވެސް އޭގެފަހުން ކޮންމެވެސް ކަހަލަ އުސޫލްތަކެއްގެދަށުން ނަމެއްގައި ބިޑްކުރެވިގެން ބައެއްފަރާތްތަކާއި ރަށްރަށް ހަވާލު ކުރެވިފައި އެބަހުއްޓެވެ. މިގޮތުން ބ. އަތޮޅަށް ބަލައިލާއިރު މިދެންނެވި ފަދަ ތަންތަނުން ރަށްވެރިންނަށް ލިބޭ ނަފާ މާ ރަގަޅެވެ. ސަބަބަކީ މިފަދަ ރަށްވެރިން ސަރުކާރަށް ވަރުވާގެ ގޮތުގައި ދައްކަނީ ލިބޭ އާމްދަނީގެ ނިސްބަތުން ވަރަށް ކުޑައެއްޗެކެވެ. ބައެއް ފަޅުރަށްރަށުގެ ކުލީގެ ގޮތުގައި މަހަކު 1000 ރުފިޔާ ސަރުކާރަށް ދައްކާއިރު އެފަރާތްތަކަށް މިފަދަރަށްރަށް ރިސޯރޓްތަކަށް ކުއްޔަށް ދީގެން މަހެއްގެ މައްޗަށް 5000 އާއި 8000 ދެމެދުގެ އާމްދަނީއެއްލިބެމުންދެއެވެ. ރަށްވެރިފަރާތުން މިފަދަ ތަންތަނުގެ ދެމި އޮތުމަށް ކުރާ އެއްވެސް ކަމެއްނޯވެއެވެ. އެންމެކުޑަމިނުން މިރަށްރަށް ސާފުކޮށް ބެލެހެއްޓުމުގެ އެއްވެސް ޒިންމާއެއް ވެރިފަރާތަކުން ނުނަގައެވެ.\nހަމަމިޔާއެކު ބައެއްފަޅު ރަށްތަކާއި ފިނޮޅުތަކުގެ ޙަޤީޤީ ބެލެނިވެރިފަރާތް ވަނީ އޮޅިފައެވެ. ބައެއް ރިސޯރޓްތަކުން އެމީހުންގެ ރޮބިންސަން ޕިކްނިކްގެ ގޮތުގައި ބޭނުންކުރާ ރަށްރަށް އެފަރާތްތަކާއި ހަވާލުކުރިކަމެއް ސަރުކާރުގެ ކަމާބެހޭ ފަރާތްތަކަކަށް ނޭގެއެވެ. އެހެންކަމުން މިގޮތަށް އަތޮޅުގައި ހުރި ރިސޯރސަސް އެންމެ ރަގަޅުގޮތުގައި ބެލެހެއްޓި އޭގެ ފައިދާ ސީދާ ރައްޔަތުންނަށް ކުރާނީ މިފަދަ ތަންތަނުގެ ބެލެނިވެރިކަން އަތޮޅު ކައުންސިލް ތަކާއި ޙަވާލުކުރުމުން ކަމުގައި އަޅުގަނޑުމެން ޤަބޫލުކުރަމެވެ. އަތޮޅުގައި ހުރި މިފަދަ ތަންތަނުގެ ފައިދާ އެއްވެސް މަސައްކަތެއް ނުކޮށް މަދު ބައެއްގެ ޖީބަށް ދިއުން މީ އަޅުގަނޑުމެންގެ އަތޮޅުގެ ތަރައްޤީގެ މަޝްރޫޢުތައް ކުރިއަށް ގެންދިއުމަށް ދިމާވެފައިވާ ބޮޑު މައްސަލައެކެވެ.


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)1 – DhiSalafiyyah\nމަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)1\n02/12/2012 އަޚްލާޤް, ދީންއަލްއަޙް ޢައުފް ޢަބްދުއްސައްތާރު\nމިފޮތަކީ މަދީނާގެ ޢިލްމުވެރިއެއްކަމުގައިވާ ފަޟީލަތުއްޝައިޚް ޢަބްދުލްމުޙްޟިން އަލްޢައްބާދު އަލްބަދްރު حفظه الله ތައްޔާރުކުރައްވާފައިވާ ފޮތެއްކަމުގައިވާ “فَضْلُ المَدِيْنَةِ وَآدَابُ سُكْنَاهَا وزِيَارَتِها” ، މިފޮތުގެ ތަރުޖަމާއެވެ. މިފޮތުގެ މައިގަނޑު މައުޟޫޢުއަކީ، މިފޮތުގެ ނަމުގައިވާ ފަދައިން މަދީނާގެ މާތްކަމާއި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތަކެވެ.\nޙައްޖާއި ޢުމްރާގެ އަޅުކަން އަދާކުރުމަށް އަދި އެނޫންވެސް އެހެން ސަބަބުތަކަށްޓަކައި މަދީނާގެ މާތްބިމަށް ދާއިރު، ކޮންމެ މުސްލިމަކަށްވެސް އެބިމުގައި ޢަމަލުކުރަންވީގޮތް އެނގެން ޖެހެއެވެ. އެހެންކަމުން މިފޮތަކީ މިކަމަށް ލިބޭ ބާރެއްކަމުގައިވުމަށް އުންމީދުކުރަމެވެ.\nދުޢާއަކީ ﷲ ތަޢާލާ އަޅުގަނޑުމެންގެ ޢަމަލުތައް ޤަބޫލުފުޅުކުރައްވާ، އަޅުގަނޑުމެންކުރާ ޢަމަލުތަކުގައި ބަރަކާތްލެއްވުމެވެ.\nالحمد لله نحمده ونستعينه ونستغفره ، ونعوذ بالله من شرور أنفسنا و سيِّئات أعمالنا، من يهده لله فلا مضل له، ومن يضلل فلا هادي له. وأشهد أن لا إله إلا الله وحده لا شريك له، وأشهد أن محمداً عبده ورسوله، وخليله وخييرته من خلقه، أرسله الله بين يدي الساعة بشيراً ونذيراً وداعياً إلي الله بإذنه وسراجاً منيرا، فدل أمته علي كل خير وحذرها من كل شرٍّ. اللهم صل وسلم وبارك عليه وعلي آله و أصحابه أجمعين.\nފަހެ ހަމަކަށަވަރުން މާތް ރަސޫލާގެ صلى الله عليه وسلم ގެ މަދީނާއަކީ طَيْبَةَ الطَّيِّبَةَ އެވެ. އެއީ ވަޙީބާއްވާލެއްވުނު ބިމެވެ. ޖިބްރީލް އަމީން ރަސޫލުއްﷲ ޞައްލައްﷲ ޢަލައިހި ވަސައްލަމަގެ އަރިހަށް ވަޑައިގެންނެވި ބިމެވެ. އީމާންކަމުގެ ނޫރު ފައްކާވި ބިމެވެ. [އަންޞާރުންނާއި މުހާޖިރިއްޔަ ބޭކަލުން] އެބިމަކުން ބައްދަލުވެ އަޚްވަންތަކަން ބަދަހިވި ބިމެވެ. މުސްލިމުންގެ ފުރަތަމަ ވެރިކަމެއް ޤާއިމްވި ބިމެވެ. ﷲގެ މަގުގައި ޖިހާދުކުރުމުގެ ދިދަ އުފުލިގެން ދިޔަ ބިމެވެ.\nމީސްތަކުން އަނދިރިކަމުންނެރެ އަލިކަމުގެ ތެރެއަށް ގެނެއުމަށްޓަކައި ޙައްޤުގެ ލަޝްކަރުތައް އެ ބިމަކުން ނުކުތްބިމެވެ. އިސްލާމީނޫރު ފަތުރަން ފެށި މާތް މަރުކަޒެވެ. އަދި މާތް ރަސޫލާ މުޙައްމަދު ޞައްލައްﷲ ޢަލައިހި ވަސައްލަމް އެބިމަކަށް ހިޖުރަކުރެއްވި ބިމެވެ. އެކަލޭގެ ފާނުގެ ޙަޔާތުގެ ފަހުބައި ވޭތުކުރެއްވި ބިމެވެ. އެކަލޭގެފާނު އަވަހާރަވެ ފަސްދާނު ލެވުނު ބިންވެސް މެއެވެ. އެކަލޭގެފާނު މަޙްޝަރު ކުރެއްވޭނީ އެބިމުންނެވެ. އަދި ޤިޔާމަތްދުވަހުން އެންމެ ފުރަތަމަ ޤަބުރު ފުޅުން ނެރުއްވާނީ އެކަލޭގެފާނެވެ. އެކަލޭގެފާނުގެ ޤަބުރުފުޅުފިޔަވާ އެހެން އެއްވެސް ނަބީބޭކަލެއްގެ ޤަބުރުފުޅުވީ ތަނެއް ކަނޑައެޅިގެން އެނގޭކަށްނެތެވެ.\nއާދޭހެވެ. މީ މިހުރިހާ ކަމަކުން ﷲތަޢާލާ މާތްކުރެއްވި މަދީނާއެވެ. މައްކާ އަށް ފަހުގައި އެންމެ މާތްވެގެންވާ ބިމެވެ. މައްކާގެ މުޝްރިކުން ރަސޫލުއްﷲ ޞައްލަﷲ ޢަލައިހި ވަސައްލަމް މައްކާ އިން ނެރިލެއްވި ދުވަހު މަދީނާއަށް މިޞްރާބު ޖައްސަވަމުން މައްކާއާ މުޚާތަބުކުރައްވާ ޙަދީޘްކުރެއްވި ބަސްފުޅުން މައްކާގެ ބިން މަދީނާ އަށް ވުރެ މާތްވެގެން ވާކަމަށް ދަލީލު ލިބެއެވެ. އެކަލޭގެފާނު ޙަދީޘްކުރެއްވިއެވެ.\n((وَاللَّهِ إِنَّكِ لَخَيْرُ أَرْضِ اللَّهِ، وَأَحَبُّ أَرْضِ اللَّهِ إِلَى الله، وَلَوْلَا أَنِّي أُخْرِجْتُ مِنْكِ مَا خَرَجْتُ.)) [رواه الترمذي، وإبن ماجه]\nމާނައީ: ” ﷲ ގަންދީ ބުނަމެވެ. ތިޔައީ ﷲގެ ބިންތަކުގެ ތެރެއިން އެންމެ ހެޔޮވެގެންވީ ބިމެވެ. އަދި ﷲގެ ބިންތަކުތެރެއިން އެއިލާހު އެންމެ ލޯބިވެ ވޮޑިގަންނަވާ ބިމެވެ. ތިޔަބިމުން ތިމަންކަލޭގެފާނު ނެރެނުލިނަމަ، ތިމަންކަލޭގެ ފާނު ތިޔަބިމަކުން ނުނިކުންނެވީމުހެވެ.” (މިޙަދީޘް ރިވާކުރެއްވީ ތިރްމިޛީ އަދި އިބްނު މާޖާއެވެ. އަދި މިއީ ސައްޙަ ޙަދީޘްއެކެވެ.)


Media ge vaahakathakah Messi rahdhudhinee Instagram in | Mihaaru\nބާސެލޯނާ މެޗެއްގެ ތެރެއިން މެސީ.-- ފޮޓޯ: އޭއެފްޕީ\n10 އެޕްރީލް 2020 - 12:16 1 comment\nސްޕެއިނާއި ދެކުނު އެމެރިކާގެ ބައެއް މީޑިއާތަކުން ރިޕޯޓްކުރި ދެ ހަބަރެއް މެސީ ވަނީ ދޮގުކޮށްފަ އެވެ. ފުރަތަމަ ހަބަރަކީ އިޓަލީގެ އިންޓަ މިލާނަށް އޭނާ ބަދަލުވާން އުޅޭ ކަމަށް މީޑިއާގައި ދެކެވުނު ވާހަކަތަކެވެ. އަދި ދެ ވަނަ ހަބަރަކީ މެސީއާ އެކު ބާސެލޯނާ އަށް ކުޅުނު ބްރެޒިލްގެ ލެޖެންޑް ރޮނާލްޑީނިއޯ ޖަލުން މިނިވަން ކުރަން މެސީ ފައިސާ ދެއްކި ކަމަށް ބުނެ މީޑިއާގައި ދެކެވުނު ވާހަކަތަކެވެ.\nބާސެލޯނާގެ ސްޕޯޓިން ޑިރެކްޓަރު އެރިކް އަބިދާލާއި މެސީއާ ދެމެދު އުފެދިފައިވާ މައްސަލަގަނޑުގެ ސަބަބުން މެސީ މި ސީޒަނަށް ފަހު ބާސެލޯނާ ދޫކޮށްލަފާނެ ކަމަށް ވާހަކަދެކެވެ އެވެ. ބާސެލޯނާ އާއި މެސީއާ ދެމެދު ވެފައިވާ އެއްބަސްވުމުގައިވާ ގޮތުން މި ސީޒަން ނިމުމުން އޭނާ އަށް ކްލަބް ދޫކޮށްލުމުގެ އިހުތިޔާރު ލިބެ އެވެ. ބާސެލޯނާ ތެރޭގައި ހިނގާ ސިޔާސީ ކަންތައްތަކުގެ ސަބަބުން މެސީ އެ ޓީމު ދޫކޮށް އިންޓައާ ގުޅެން ތައްޔާރުވަމުން އަންނަ ކަމަށް ފުރަތަމަ ރިޕޯޓްކުރީ ސްޕެއިނާއި ފްރާންސްގެ މީޑިއާތަކުންނެވެ. ފަހުން ދެކުނު އެމެރިކާ އާއި އިޓަލީގެ މީޑިއާތަކުގައި ވެސް އެ ވާހަކަތައް ދެކެވުނެވެ.\nމެސީ އޭނާގެ އިންސްޓަގްރާމްގައި ބުނީ މީގެ ދުވަސް ކޮޅެއް ކުރިން އޭނާ ކުރީގެ ކްލަބް ނެވެލް އޯލްޑް ބޯއީސް އަށް ބަދަލުވާން އުޅޭ ކަމަށް ވެސް މީޑިއާގައި ވާހަކަ ދެކެވުނު ކަމަށާއި އެ ވާހަކަ ތަކުގައި ވެސް ހަގީގަތެއް ނެތްކަން ގިނަ ބަޔަކަށް އެނގުމުން އުފާކުރާ ކަމަށެވެ.\nވަގު ޕާސްޕޯޓެއްގައި ޕެރެގުއޭ އަށް އެތެރެވި މައްސަލައިގެ ދައުވާގެ ޝަރީއަތް ނިމެންދެން ޖަލުގައި ތިބި ބްރެޒިލްގެ ކުރީގެ މަޝްހޫރު ފުޓްބޯޅަ ތަރި ރޮނާލްޑީނިއޯ އާއި އޭނާގެ ބޭބެ ރޮބާޓޯ ޑި އަސިސް ވަނީ ގޭބަންދަށް ބަދަލުކޮށްފަ އެވެ. އެއާ އެކު ބްރެޒިލާއި ދެކެނު އެމެރިކާގެ މީޑިއާތަކުން ވަނީ ރޮނާލްޑީނިއޯ މިނިވަން ކުރަން މެސީ ހަރަދުކުރިކަމަށް ބުނެ ވާހަކަތަކެއް ދައްކައިފަ އެވެ. މެސީ ވަނީ އެ ވާހަކަ ތަކުގައި އެއްވެސް ހަގީގަތެއް ނެތް ކަމަށް ބުނެފަ އެވެ. މެސީ ވަނީ އޭނާގެ ސީނިއާ ކެރިއަރުގެ ކުރީކޮޅުގައި ރޮނާލްޑީނިއޯއާ އެކު ބާސެލޯނާ އަށް ކުޅެފަ އެވެ.\nދުނިޔޭގައި ހަލުވިކަމާ އެކު ފެތުރެމުން އަންނަ ކޮވިޑް-19 ޖެހޭ ނިސްބަތް އާޖެންޓީނާ އާއި ސްޕެއިނުގައި އިތުރުވަމުން އަންނައިރު، މެސީ ވަނީ އެ ދެ ގައުމަށް އެހީތެރިކަން ފޯރުކޮށްދީފަ އެވެ. އަދި ކޮރޯނާވައިރާހާ ގުޅިގެން ބާސެލޯނާގެ ހަރަދުތަށް ކުޑަކޮށް ކްލަބްގެ ހުރިހާ މީހުންގެ ވަޒީފާ ސަލާމަތްކުރަން ކުރެވޭ މަސައްކަތަށް އެއްބާރުލުން ދިނުމުގެ ގޮތުން ބާސެލޯނާ ކުޅުންތެރިން ވަނީ މި ވަގުތު މުސާރައިގެ 70 ޕަސެންޓް ނުނަގަން ނިންމައިފަ އެވެ. މިކަން ހުރިހާ ކުޅުންތެރިންގެ ފަރާތުން އިއުލާނުކުރީ ޓީމުގެ ކެޕްޓަން މެސީ އެވެ.


އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނުގައިވާ ގޮތުގެމަތިން ރައްޔިތުންނާ ވީހާވެސް ގާތުން ޚިދުމަތް ދިނުމަށް ސަރުކާރުން ގެންގުޅުއްވާ އުސޫލުގެ ތެރެއިން ދިއްދޫ ރައްޔިތުންނަށް ބޭނުންވާ ދިވެހިރައްޔިތެއްކަން އަންގައިދޭ ކާޑު ހެދުމުގެ މަސައްކަތް 2022 މޭ 08 ވަނަ ދުވަހުން ފެށިގެން ތިލަދުންމަތީ އުތުރުބުރީ ދިއްދޫ ކައުންސިލަށް ބަދަލުކުރެވި އެކައުންސިލުން ދޭ ޚިދުމަތެއްގެ ގޮތުގައި ހަމަޖެހިއްޖެއެވެ.\nމިގޮތަށް ހަމަޖެހުމުން މާދަމާއިން ފެށިގެން ދިއްދޫ ރައްޔިތުންނަށް ކާޑު ހަދައިދޭނީ ދިއްދޫ ކައުންސިލުންނެވެ. މީގެކުރިން ދިއްދޫ ރައްޔިތުންނަށާއި މިއަތޮޅުގެ އެހެން ރަށްރަށުގެ ރައްޔިތުންނަށް ކާޑު ހަދައިދެމުން ގެންދިޔައީ އަތޮޅު ކައުންސިލުންނެވެ.\nއައި.ޑީ ކާޑު ހެދުމުގެ މަސައްކަތް އަތޮޅުތަކަށް ބަދަލުކުރެވުނީއްސުރެ މެދުނުކެނޑި މި ޚިދުމަތް މުޅިއަތޮޅަށް ދެމުން ގެންދިޔައީ ތިލަދުންމަތީ އުތުރުބުރީ އަތޮޅު އޮފީހުންނާއި އަދި މިހާރު ތިލަދުންމަތީ އުތުރުބުރީ އަތޮޅު ކައުންސިލުންނެވެ. މިގޮތަށް ހަމަޖެހުމާ ގުޅިގެން މި އަތޮޅުގައި މީހުން ދިރިއުޅޭ 14 ރަށުން އެރަށެއްގައި ދިރިއުޅޭ ރައްޔިތުންނަށް އެ ރަށެއްގެ ރަށު ކައުންސިލުން ދިވެހި ރައްޔިތެއްކަން އަންގައިދޭ ކާޑު ހެދުމުގެ ޚިދުމަތް ލިބިގެން ދިޔައީއެވެ.\nމި ޚިދުމަތް ދިއްދޫ ކައުންސިލަށް ބަދަލުވެގެން ދިއުމަކީ ދިއްދޫ ރައްޔިތުންނަށް ލިބިގެންދިޔަ ވަރަށްބޮޑު ފަސޭހަކަމެކެވެ. ދިއްދޫ ކައުންސިލަށް މި ޚިދުމަތް ބަދަލުކުރުމުގެ މަސައްކަތް ފެށިފައިވަނީ އަތޮޅު ކައުންސިލްގެ4ވަނަ ދައުރަށް ފެށުނު ހިސާބުންނެވެ.\n← އެޗް.އާރ ސޮފްޓްވެއަރ ގަތުމާބެހޭ މަޢުލޫމާތު ކަރުދާސް\nތުރާކުނު ކައުންސިލް އިދާރާގެ މޮނިޓަރިންގ ރިޕޯރޓް 2020 →


Roadhaige Kurin Verikan Vattaalaanan - Idhikolhu - Vaguthu\nރޯދައިގެ ކުރިން ވެރިކަން ވައްޓާލާނަން - އިދިކޮޅު\nކުރިއަށް މިއޮތް ބަރަކާތްތެރި ރޯދަމަސް އައުމުގެ ކުރިން މި ވެރިކަން ވައްޓާލާނެ ކަމަށް އިދިިކޮޅު ފަރާތް ތަކުން ބުނެފިއެވެ.\nރޭ އިދިކޮޅު ފަރާތް ތަކުން ހއ. އިހައްވަންދޫ ގައި ބޭއްވި ހާއްސަ ޖަލްސާގައި ވާހަކަ ދައްކަވަމުން އިހަވަންދޫ ދާއިރާގެ ކުރީގެ މެންބަރު މުހަންމާ ވިދާޅުވީ ކުރިއަށްއޮތް ރޯދަމަހުގެ ކުރިން މިސަރުކާރުގެ އަނިޔާވެރިކަން ނިންމައި އެކަން ހުއްޓުވާނެ ކަމަށެވެ.\nމުހަންމާ ވިދާޅުވީ މިސަރުކާރަށް ދެން ވެރިކަން ނުހިފެހެއްޓޭނެ ކަމަށާއި، އިހަވަންދޫގައި ރޭ ހުޅުވި "ކައްވާލި ޖަގަހަ"އިގެ ތެރެއިން އެކަނިވެސް މި އަނިޔާވެރިކަން ހުއްޓުވާނެ ކަމަށެވެ.\nއިދިކޮޅު ފަރާތް ތަކުން އެންމެ ފުރަތަމަ ރައީސް ޔާމީންގެ ވެރިކަން ވައްޓާލަން ނިކުތީ 2015 ވަނަ އަހަރުގެ މޭޑޭގައެވެ. އެދުވަހުގެ މުޒާހަރާ އަށްފަހު ދިން ތާރީހު ތަކުގައިވެސް އިދިކޮޅު ފަރާތަކުން ވެެރިކަން ވައްޓާލަން ކުރި މަސައްކަތް ވަނީ ކާމިޔާބު ވާގޮތް ނުވެފައެވެ.\nސަރުކާރު ހުއްޓުވާ ސަރުކާރު ވައްޓާލުމަށްޓަކައި އިދިކޮޅު ފަރާތްތަކުން ފްބުރުއަރީ 16 ވަނަ ދުވަހު ކުރިއަށް ގެންދިޔަ މުޒާހަރާ އަށް ފަހު ޖެހިގެން އައި ދެރޭ ވެސް މުޒާހަރާ ކުރިއަށް ދާނެ ކަމަށް އިދިކޮޅު ފަރާތްތަކުން އިއުލާން ކުރި ނަމަވެސް ރޭ އެއްވެސް ވަރަކަށް މުޒާހަރާ ކުރިއަކަށް ނުދެއެވެ. ރޭގެ މުޒާހަރާ އަށް އިދިކޮޅަށް ނިސްބަތްވާ ރައްޔިތުންގެ މަޖިލީހުގެ މެންބަރަކު ވެސް ވަޑައެއް ނުގަންނަވައެވެ.\nއޭޕްރީލް 7, 2018 17:03\nވެރިކަން ވައްޓަން ގޮވާމީހާ ވެރިކަން ވެއްޓުމުގެ ކުރިން ބަނޑުވަތައް އަމިއްލަ އައް ވެއްޓެންވީނު.\nއޭޕްރީލް 7, 2018 17:05\nއޭޕްރީލް 7, 2018 17:07\nލައްކަ ކާޓޫނު ވާހަކަ..... މަ ހީހީހީހީހީހީހީހީ.. ހަމަ ހަލާކު... ތިހެން ކިތައްފަހަރު މިހާރު ވައްޓާލައިފީމުތޭ ކުދިންނޭ..... ހީހީހީހީހީހީ.. ހަމަ ހަލާކު... މަހައްދާންވީނު ދޯ ކޮއްކޮމެން.... އޭރަށް އެކަމުން ކޮންމެސް ވަރެއްގެ ކުރިއެރުމެއް ލިބިދާނެ.... ހީނހީނހީނހީނހީނ ހަލާކު... ކާޓޫނު ވާހަކަ.... މަޖާ ގޮލާތަކެއްމީ.... ހީހީހީހީ....\nއޭޕްރީލް 7, 2018 17:08\nތިތިބީ ހުއްޓިފަ. ފެނޭތަ ގައުމުގެ ރައީސްގެ ހިތްވަރާއި ކެރޭކަން. ދެން އަދިވެސް ހުއްޓޭނީ ކަލޭމެން.\nއޭޕްރީލް 7, 2018 18:25\nއެއީ ހަމަ ހޮޅި ވާހަކަ.އެމީހުންނަށް ނުވާނެ އަނގަތަޅާފަހަޅޭލެވުން ނޫން ކަމެއް.\nއޭޕްރީލް 7, 2018 20:55\nﷲ ގެ އިރާދަޔާ ނުލާ ތިބުނަނީ ކަލެޔަށް ކޮންފަރާތަކުން ބާރު ލިބިގެން ހެއްޔެވެ؟ ހުކުރު ދުވަހު ކަޙަފް ސޫރަތް ގަވައިދުން ކިޔަވާނަމަ ތިކަހަލަ ގަދަބަސް ބުނުމުގެ ކުރިން ވިސްނާނެ.\nއޭޕްރީލް 7, 2018 21:17\nޤާނޫނީ ގޮތުން ހިނގަ ހިނގާ އޮތް ސަރުކާރެއް ވައްޓާލުމުގެ ކޮން ހައްގެއް ކަލޭމެންނަށް އޮތީ، މިކަމުން ދޭހަވަނީ ކަލޭމެންނަކީ ސިޔާސީ ގޮތުން އެއްވެސް ހަރުދަނާ ކަމެއް ނެތް ބައެއްކަން.\nއޭޕްރީލް 8, 2018 00:24\nމޮޔަ ވޭ އަންނި އެޑިކްޓްތަށް\nއޭޕްރީލް 8, 2018 09:41\nދައުރު ނިމި ވޯޓުން ރައްޔިތުން ބޭނުންވާގޮތް ފެނިގެންދާދެން ކތްތެރިވެގެން ތިއްބަވާ\nއެންމެ ފުރަތަމަ ވަގު ނޫޓު ޕްރިންޓް ކުރި މައްސަލާގައި ގޮޅިއަށް ލެވުނީ ކަަކު؟::\nއޭޕްރީލް 8, 2018 18:58\nރޯދަމަހަކީ އައްނި އަވައިގެ ޖެހިފަތިބީ މުހައްމާ ކަލޯގެ މެންތަކަށް މިގައުމުގައި އިސްލާމީ އަގީދާ އާއި އިދިކޮޅަށް ކުރާ މަސައްކަތުގެ ސްޕީޑް މެކުހަށް ޖަހާލާނަމޭ ހީކުރެވުނީތާ؟ ތިޔައައްނި އަވައިގަޖެހިފާ ތިބި ބައިގަނޑަށް އެގަޅި ސޮރު މިގައުމުގެ ވެރިކަމަށް ހަމަހިލާ އާދެވިޔަކަނުދޭނަން.


Dhuniyeyge enme kuru firihen teenager akee Nepal zuvaaneh - One Online\nނޭޕާލްގެ ޑޯރް ބަހާދުރަށް ލިބުނު ގިނަސް ވޯލްޑް ރިކޯޑް ސެޓްފިކެޓް ---\nދުނިޔޭގެ އެންމެ ކުރު ފިރިހެން ޓީންއޭޖަރަކީ ނޭޕާލުގެ ޒުވާނެއް!\nދުނިޔޭގައި މިވަގުތު ހުރި އިސްކޮޅުން އެންމެ ކުރު ޓީންއޭޖް ފިރިހެންކުއްޖަކީ ނޭޕާލުގެ ޑޯރް ބަހާދުރު ޚަޕާންގީ ކަމުގައި ރަސްމީގޮތުން ކަނޑައެޅިއްޖެއެވެ. އުމުރުން 17 އަހަރުވީ މިޒުވާނާގެ އިސްކޮޅަކީ ދެފޫޓު 4.9 އިންޗިއެވެ.\nމިޒުވާނާގެ ހަށިގަނޑުގައި މިންއަޅައި ރަސްމީކޮށް އިސްކޮޅު ދެނެގަތުން އޮތީ މިދިޔަ މާރޗް މަހު ތޭވީސްވަނަ ދުވަހު ނޭޕާލުގެ ވެރިރަށް ކަތުމަންޑޫގައެވެ. އޭނާއަށް މިހަފުތާގައި ގިނަސް ވޯލްޑް ރިކޯޑް ސެޓްފިކެޓްވެސް ވަނީ ދީފައެވެ.\nޑޯރް ބަހާދުރު ޚަޕާންޖީ އުފަންވެފައިވަނީ 14 ނޮވެމްބަރު 2004 ގައެވެ. އެ އާއިލާގައި އޭނާ ފިޔަވައި އެހެން އެންމެންނަށް އެވަރެޖް އިސްކޮޅެއް ލިބިގެންވެއެވެ. ދުނިޔޭގެ އިސްކޮޅުން އެންމެ ކުރު ފިރިހެން ޒުވާނާގެ ރިކޯޑު ލިބި މިކަމުގެ ސެޓްފިކެޓް އޭނާއާ ހަވާލުކޮށްދެއްވީ ނޭޕާލުގެ ޓޫރިޒަމް ބޯޑުގެ ސީއީއޯ ދަނަންޖޭ ރެގްމީއެވެ.\nޑޯރް ބަހާދުރަކީ ކެމެރާ ކުރިމަތީގައި ވަރަށް ލަދުރަކި ކުއްޖަކަށްވާތީ އޭނާގެ ބަދަލުގައި މީޑިއާއަށް މައުލޫމާތު ދިނީ އޭނާގެ ބޭބެ ނާރާ ބަހާދުރެވެ. ބޭބެ ބުނެފައިވަނީ ކޮންމެ ކަހަލަ ރިކޯޑަކަށްވިޔަސް ދުނިޔޭގެ ރިކޯޑެއް ކޮއްކޮއަށް ލިބުނީމާ މުޅި އާއިލާވެސް އޮތީ ނުހަނު އުފަލުން ކަމުގައެވެ. ދުނިޔޭގެ ރިކޯޑު ފޮތުން ޖާގަލިބުނީމާ ތައުލީމް ހާސިލް ކުރުމަށް ފަންޑު ލިބޭނޭ ކަމަށް އުއްމީދުކުރާ ކަމަށްވެސް ޑޯރް ބަހާދުރުގެ ފަރާތުން އޭނާގެ ބޭބެ ބުންޏެވެ.\nގުޅޭ ޓެގު ނޭޕަލް ދުނިޔޭގެ ރެކޯޑު ލުއި ޚަބަރު\nފެތިފައިވާތާ 78 އަހަރުވީ މަނަވަރެެއް 6895 މީޓަރު އަޑިން ފެނިއްޖެ\n160 ކުދީންގެ ބައްޕަގެ ހުވަފެނަކީ ކުދީންނާއެކު ކުޑަވަގުތުކޮޅެއް!\nސައޫދީ މަހުޖަނެއްގެ ގޭގައި ތިން ސިންގާ ގެންގުޅެނިކޮށް ފެނިއްޖެ\nއުމުރުން 83 އަހަރުވީ މީހަކު އެކަނިމާއެކަނި ޕެސިފިކް ކަނޑު ހުރަސްކޮށްފި!


vnews - FIFA ge Raees Infantino2vana dhaurakah inthihaabu kohfi\nފީފާގެ ރައީސް އިންފަންޓީނޯ ދެ ވަނަ ދައުރަކަށް އިންތިހާބުކޮށްފި\nއިންފަންޓީނޯ.-- ފޮޓޯ: އޭއެފްޕީ\nދުނިޔެގެ ފުޓްބޯޅަ ޖަމިއްޔާ ފީފާގެ ރައީސް ޖިއާނީ އިންފަންޓީނޯ ދެ ވަނަ ދައުރަކަށް މިއަދު އިންތިހާބުކޮށްފި އެވެ.\nއިންފަންޓީނޯ ދެ ވަނަ ދައުރަކަށް އިންތިހާބު ކުރީ ޕެރިހުގައި ކުރިއަށް ދިޔަ ފީފާގެ ކޮންގްްރެސްގައެވެ. 211 މެމްބަރު އެސޯސިއޭޝަނަކުން ބައިވެރިވި މި ކޮންގްރެސްގައި އިންފަންޓީނޯ ފިޔަވައި އިތުރު މީހަކު ރައީސްގެ މަގާމަށް ވާދަ ކޮށްފައި ނުވެއެވެ.\nފީފާގެ ރައީސްގެ މަގާމަށް އުމުރުން 49 އަހަރުގެ އިންފަންޓީނޯ ދެ ވަނަ ދައުރަކަށް އިންތިހާބު ވުމާއި ގުޅިގެން 2023 ވަނަ އަހަރުގެ ނިޔަލަށް އޭނާ އެމަގާމުގައި ހުންނާނެއެވެ.\nޔުއެފާގެ ޖެނެރަލް ސެކްރެޓަރީގެ މަގާމް ވެސް ކުރިން ފުރުއްވާފައިވާ އިންފަންޓިނޯ ފީފާގެ ރައީސް ކަމަށް ފުރަތަމަ އިންތިހާބު ކުރީ 2016 ވަނަ އަހަރުގެ ފެބުރުއަރީ މަހުގެ 26 ވަނަ ދުވަހު އެވެ. އެފަހަރު އިންފަންޓީނޯ އިންތިހާބު ކާމިޔާބު ކުރެއްވީ އޭއެފްސީގެ ރައީސް ބަހުރޭނުގެ ޝައިހް ސަލްމާން ބިން އިބްރާހީމް އަލް ހަލީފާ ވާދަކޮށެވެ.\nއިންފަންޓީނޯގެ ކުރިން ފީފާގެ ރައީސްގެ މަގާމް ފުރުއްވާފައި ވަނީ ސެޕް ބްލެޓާ އެވެ. އޭނާ ފީފާގެ ރައީސްގެ މަގާމުން އިސްތިއުފާ ދެއްވީ ކޮރަޕްޝަނުގެ މައްސަލަތައް ބަލަން ފެށުމާ އެކު 2015 ވަނަ އަހަރު އެވެ. ބްލެޓާ ވަނީ ފީފާގެ ރައިސްގެ މަގާމް 17 އަހަރު ވަންދެން ވަނީ ފުރުއްވާފައެވެ.


MDP ah verikan hoadhai dheyn sihuru hadhaa kamuge thuhumathugai bayaku hayyaru koffi | Mihaaru\nކުޅުދުއްފުށީ މަގެއްގެ މަތިން ދެ މީހަކު ހިނގާފައި ދަނީ: ސިހުރު ހަދާކަމުގެ ތުހުމަތުގައި އެ ރަށުން ތިން މީހަކު މިއަދު ވަނީ ހައްޔަރުކޮށްފައި -- މިހާރު ފޮޓޯ: ޝައްފާހް\nއެމްޑީޕީއަށް ވެރިކަން ހޯދައިދޭން ސިހުރު ހަދާކަމުގެ ތުހުމަތުގައި ބަޔަކު ހައްޔަރުކޮށްފި\n16 އޯގަސްޓް 2018 - 23:22 44 comments\nއަންނަ މަހުގެ 23ގައި ބާއްވާ ރިޔާސީ އިންތިހާބުގައި އެމްޑީޕީ ވެރިކަމަށް ގެނައުމަށް، ސިހުރު ހަދާކަމުގެ ތުހުމަތުގައި ހދ. ކުޅުދުއްފުށީ ބަޔަކު ފުލުހުން މިއަދު ހައްޔަރުކޮށްފި އެވެ.\nއެނގިފައިވާ ގޮތުގައި މި މައްސަލައިގައި ހައްޔަރުކޮށްފައިވަނީ އެ ރަށު ކައުންސިލްގެ ޒިންމާދާރުވެރިޔާ އިސްމާއީލް އިބްރާހިމާއި ސީނިއާ އެޑްމިން އޮފިސަރު ހުސެން އަލީގެ އިތުރުން، އެ ރަށުގެ އިތުރު އެހެން މީހެކެވެ.\nއެ މީހުން ހައްޔަރުކޮށް، ދިރިއުޅޭ ގެ ބަލައި ފާސްކުރުމަށް ނެރުނު ކޯޓު އަމުރުގައި ބުނެފައިވަނީ 2018 ވަނަ އަހަރު އެމްޑީޕީ ވެރިކަމަށް ގެނައުމަށް، ސިހުރު ހަދައި އެކަން ކުރާ ތަކެތި ގެންގުޅޭ ކަމަށް ތުހުމަތު ކުރެވޭ ކަމަށެވެ. އެހެންވެ، އެ މީހުން ދިރިއުޅޭ ގެ ބަލައި، އެތަކެތި ހޯދުމަށް ކޯޓު އަމުރުގައި ބުނެފައި ވެ އެވެ.\nއެ މައްސަލައާ ގުޅިގެން ހޯދަން ބޭނުންވާ ކަމަށް ކޯޓު އަމުރުގައި ވަނީ ޕެންޑްރައިވް އަކާއި ސިހުރު ހަދަން ބޭނުންކުރާ ތަކެއްޗާއި އެކަމާ ގުޅޭ ލިޔެކިޔުންތަކެވެ.\nމިކަމާ ގުޅޭގޮތުން ފުލުހުންގެ ބަހެއް ނުލިބުނު ނަމަވެސް، މުވައްޒަފުން ހައްޔަރުކުރިކަން ކައުންސިލުން ވަނީ ޔަގީންކޮށްދީފަ އެވެ.\nއެތަނުން ބުނިގޮތުގައި ސިހުރު ހަދާކަމުގެ ތުހުމަތުގައި މުވައްޒަފުން ހައްޔަރު ކުރީ، އެ މީހުން ދިރިއުޅޭ ގެ ބަލައި ފާސްކުރުމަށް ފަހު އެވެ. އަދި ހައްޔަރު ކުރުމުގެ ކުރިން އެ މީހުންގެ ފޯނު ހިފަހައްޓާފައިވާ ކަމަށް ވެސް ބުންޏެވެ.\nސިހުރު ހަދާކަމުގެ ތުހުމަތުގައި ދޭތެރެ ދޭތެރެއިން މީހުން ހައްޔަރުކޮށް، އެކަމަށް ބޭނުންކުރާ ސާމާނު ފުލުހުން ހޯދަ އެވެ. އެގޮތުން އެންމެ ފަހުން ސިހުރު ހަދާ ތަކެތި ހޯދާފައިވަނީ ރ. މާކުރަތުންނެވެ.\nއިތުރު ލިޔުންތައް ކުށްކުރުން އެމްޑީޕީ ޕޮލިސް ހދ. ކުޅުދުއްފުށި ނ. ކެނދިކުޅުދޫ ކައުންސިލް ސިހުރު\nއެމްޑީއެންއަށް ފިޔަވަޅުއަޅަން 100 ކައުންސިލުން އެދެފި\nހައިތަމްގެ ކެމްޕެއިން ޖަގަހަ އަށް ގެއްލުން ދީފި\nލޭބާ ކުއާޓާގައި ހަމަނުޖެހުން ހިންގީ ކެއުން ލަސްވެގެން


ފުރަބަންދުތަކާއެކު ބައިސްކަލު ބޭނުންކުރާ މިންވަރު އިތުރުވެ، ބައިސްކަލު ލިބުމުގައި ދަތިތަކެއް\nހަޔާ ޔޫސުފް 15 ޖޫން 2020 12:45\nމީހަކު ބައިސްކަލެއް ގަތުމުގެ ކުރިން ބަލައިލަނީ\nޖިސްމާނީ ދުޅަހެޔޮކަމަށް ސަމާލުކަން ދޭ ގިނަ ބައެއް މިހާރު ތިބީ ޖިމުތަކަށް ނުދެވިފައެވެ. ޢާންމު ދަތުރުފަތުރުގެ ވަސީލަތްތައް ބޭނުންކުރަން ގިނަ ބައެއް ބިރުގަނެއެވެ. އަދި ގޭގައި ބަންދުވެފައި ތިބުމުގެ ސަބަބުން ޢާއިލާތަކަށް ފޫހިކަން ލިބިފައިވެއެވެ. މިހުރިހާ ކަމަކަށްފަހު، މަޑުމަޑުން މިނިވަންކަން ލިބެން ފެށުމާއެކު ބައިސްކަލަށް އޮތް ޑިމާންޑު ވަރަށް ބޮޑަށް އިތުރުވެއްޖެ ކަމުގައި އެސޯސިއޭޓެޑް ޕްރެސްއިން ބުނެފިއެވެ.\nއެމެރިކާގައި ގިނަ ޢަދަދެއްގެ މުދާ ވިއްކާ ތަންތަން ކަމުގައިވާ ވޯލްމާޓު އަދި ޓާގެޓު ފިހާރަތަކުގައި ބައިސްކަލު ބަހައްޓާފައިވާ ސަރަހައްދުތައް މުޅިން އެކީ ހުސްވެފައިވެއެވެ. އަދި އަމިއްލައަށް ބައިސްކަލު ވިއްކާ ފިހާރަތަކަށްވެސް ވިޔަފާރި ޢީދު އައުމާއެކު އަގު ހެޔޮ ޢާއިލީ ބައިސްކަލު ވިއްކުން އިތުރުކޮށްފައިވެއެވެ.\n1970އިން ފެށިގެން އެމެރިކާގައި ބައިސްކަލު ވިއްކާ މިންވަރު އެންމެ ބޮޑަށް އިތުރުވެފައިވަނީ ފާއިތުވި ދެމަސް ތެރޭގައި ކަމަށް އެދާއިރާގެ ކަންކަން ހިނގާ ގޮތް ތަޙުލީލުކުރާ ފަރާތެއް ކަމުގައިވާ ޖޭ ޓައުންލޭ ވިދާޅުވެފައިވެއެވެ. އޭނާ ބުނެފައިވަނީ "މީހުން ޓޮއިލެޓު ޕޭޕަރު ގަތް ގޮތަށް މިހާރު ބައިސްކަލުވެސް އެދަނީ ގަންނަމުން" ކަމުގައެވެ.\nއެމެރިކާއިން ބޭރަށް ބަލާއިރު އާންމުކޮށް ކާރުތަކުގެ ދަތުރުފަތުރަށް މަޝްހޫރު ޝަހަރުތައް ކަމުގައިވާ މަނީލާ އަދި ރޯމް ފަދަ ޝަހަރުތަކުގައި ބައިސްކަލު ދުއްވުން ވަނީ އިތުރުވެފައެވެ. އަދި ލަންޑަނުގެ ބައެއް ސަރަހައްދުތަކަށް ކާރު ވަނުން މަނާކުރުމާއެކު ބައިސްކަލަށް އޮންނަ ޑިމާންޑު އިތުރުވާނެ ކަމަށް ލަފާކުރެވެއެވެ.\nމީގެ ކުރިއާ އަޅާބަލާއިރު ބައިސްކަލަށް އޮތް ޑިމާން މިވަގުތު ވަރަށް ބޮޑު ކަމުގައި ފިލިޕީންސްގެ ވެރިރަށް މެނީލާގައި ބައިސްކަލު ފިހާރަ ހިންގާ މީހުން އެސޯސިއޭޓެޑް ޕްރެސްއަށް މައުލޫމާތުދެމުން ބުނެފައިވެއެވެ. އަދި އިޓަލީގައި ސަރުކާރުން ތަޢާރަފުކުރި ލޮކްޑައުނަށްފަހު ދޭ ސްޓިމިއުލަސްގައި ބައިސްކަލުގެ އަގުން ގާތްގަނޑަކަށް 60% އާ ހަމައަށް އުނިކުރަން ހިމަނާފައިވެއެވެ.\nނަމަވެސް މިކަމުގެ ސަބަބުން ބައިސްކަލު ލިބޭ މިންވަރު ވަރަށް ބޮޑަށް ދަށަށް ގޮސްފައިވެއެވެ. އަދި ޗައިނާގެ ބާޒާރުގައި ތަކެތި އުފެއްދުން މަޑުޖެހިފައިވުމުގެ ސަބަބުން ބައިސްކަލު ދުނިޔޭގެ ބާޒާރަށް ފޯރުކޮށްދޭ މިންވަރުވެސްވަނީ ކުރިއަށްވުރެ ދަށްވެފައެވެ. އެމެރިކާއިން ގެންނަ ބައިސްކަލުގެ 90% އަކީ ޗައިނާއިން އެތެރެކުރާ ބައިސްކަލެވެ.\nބައިސްކަލު ރަނގަޅު ޙާލަތު އެމެރިކާ އިޓަލީ\nApril 11, 2020 14:00:40\nކޮވިޑު-19 ޖެހުނު މީހުންގެ އަދަދު 1.7 މިލިއަނަށް އަރައިފި


Magumatheegai Huri Fulunge Bericade Thah Veeraanavefa - Vaguthu\nމަގުމަތީގައި ހުރި ފުލުހުންގެ ބެރިކޭޑްތައް ވީރާނާވެފައި\nހަލާކުވެފައި ހުރި ފުލުހުންގެ ބެރިކޭޑެއް - ވަގުތު އިމޭޖްސް: އިބްރާހިމް ޝާބިލް\nއެކިކަންކަމުގައި މަގުމަތީގައި ފުލުހުންގެ ބެރިކޭޑްތައް ބަހައްޓާފަ ހުންނަތަން ފެނެއެވެ. މި ބެރިކޭޑްތަކުގެ ވާހަކަ ދައްކާލަމާ ހިގާށެވެ. ބެރިކޭޑެއް މަގުމަތީގައި ބެހެއްޓުމުގައި ވަކި ބޭނުމެއްވެސް އޮވެއެވެ. ނަމަވެސް ބެރިކޭޑެއް އަދި ތަނެއްގައި ޖެހިއަސް އޭގެ އެންމެ އެދެވޭ ބޭނުން އެހިފުނީކަމަށް ބަލައިފިއްޔާ އެއީ ގޯހެކެވެ. ބެރިކޭޑްތަކުގައި އިސްލާހްކޮށްލަންޖެހޭކަހަލަ ބައެއްކަން ހުރިކަމަށް އަޅުގަނޑަށް ޤާބޫލުކުރެވެތީ މިލިޔުންމުން މިކަން ހާމަކޮށްލެވެނީއެވެ.\nގިނަ ބެރިކޭޑްތައް ހުރީ ވީރާނާވެފައެވެ. ކުލަވެއްޓިފައެވެ. ކޮންމެވެސް ދިމާލަކުން ފަޅައިގެން ނުދާ ބެރިކޭޑެއް ވަރަށް މަދެވެ. ނުވިތާކަށް ބެރިކޭޑުތަކުގައި ހުންނަންޖެހޭ އެއްވެސް ނިޝާނެއް ފެންނާކަން ނުހުރެއެވެ. ބެރިކޭޑްތައް ބަލާފައި މަގުގައި ބެރިކޭޑެއް ބެހެއްޓިފައި ހުރީ މިވެނިކަމެއްގައިކަން އެގޭނެ އެއްވެސް ގޮތެއްނެތެވެ. ހަގީގަތު ބެރިކޭޑްތަކުގައި ނިޝާންތައް ފެންނަން ހުންނަން ޖެހޭނެއެވެ. ނަމަވެސް ކޮންމެ ބެރިކޭޑެއްގައިވެސް ޖަހާފައި އިންނަނީ ހަމައެކެނި "ޕޮލިސް" މިހެންނެވެ.\nއެހެންގައުމުތަކަށް ބަލާއިރު ބެރިކޭޑެއް މަގުމަތީގައި ބަހައްޓައިފި ނަމަ އެ ބެރިކޭޑެއްގައި ކޮންމެވެސް ނިޝާނެއް ފެންނަން ހުރެއެވެ. މިސާލަކަށް އެމަގަކީ ވަންވޭއެއް ކަން އަންގައިދޭ ނިޝާނެވެ. ނުވަތަ ހަތަރު ފުރޮޅި އުޅަނދު ވަނުން މަނާ މަގެއްކަން އަންގައިދޭ ނިޝާނެވެ.\nރާއްޖޭގެ މަގުތަކުގައި ހާއްސަކޮށް މާލޭގެ މަގުމަތީގައި ބަހައްޓާ ބެރިކޭޑްތަކުގައި މިފަދަ ނިޝާން ނުޖަހަނީ އެ ނިޝާންތައް ބެރިކޭޑްތަކުގައި ޖެހުމުގެ އުސޫލެއް، ޤަވައިދެއް ނުވަތަ ޤާނޫނެއް ނެތީމަތޯއެވެ.\nމި ބެރިކޭޑްތައް މިހެން ހުރުމުގެ ޒިންމާ ނަގަން ޖެހޭނީ ކާކަށް ހެއްޔެވެ. އެގިފައިވާގޮތުގައި މިހާރު މާލޭގެ މަގުތަކުގައި ބޭނުންކުރަމުން އަންނަ ބެރިކޭޑްތަކަކީ 2011 ވަނަ އަހަރުގެ ސާކްސަމިޓާ ދިމާކޮށް ގެނެވުނު ބެރިކޭޑްތަކެކެވެ. އަށް އަހަރު ފާއިތުވެގެން ދާއިރު މި ބެރިކޭޑްތައް ވިރާނެވެ ހަލާކުވެފައިވާ މަންޒަރު ފެންނަ ހަމަ އެންމެ ދިވެހި ފުލުހަކުވެސް ނެތީތޯއެވެ. މިފަދަ ކަންކަމަކީ ބަޔަކު ނުބުންޏަސް އެބައެއްގެ އަމިއްލަ ޒިންމާގެ ތެރެއިން ކުރެވެންޖެހޭނެ ކަންކަމެވެ.\nޓްރެފިކް ޖޫރިމަނާކޮށްގެން ފުލުހުން ކޮންމެ ހަފްތާއަކު މިލިއަނުން ފައިސާ ހޯދާއިރު ބެރިކޭޑުތަކެއް ގަނެވޭނެ ފަދަ އާމްދަނީއެއް އަދިވެސް ފުލުހުންނަށް ނުލިބެނީ ހެއްޔެވެ؟ ބެރިކޭޑެއް ގަނެލެވޭނެ ފެންވަރު ދިވެހި ދައުލަތުގެ ބަޖެޓްގައި ނެތީ ހެއްޔެވެ؟\nޖެނުއަރީ 22, 2020 10:49\nޢަމިއްލަ އަށްފެންނަވަރަށްވުރެ ބެޓްރީޕަވަރ ދަށް! ނޫސްވެރިން މިޖެހެނީ މޮނިޓަރިން ސިސްޓަމް ބަލަހައްޓައިދޭން! ސްޓިކާ ޖެހުމުގެ އިންޑަސްޓްރީގައ ރެޔާއިދުވާލު!\nޖެނުއަރީ 22, 2020 10:57\nބެރިކޭޑް ހަލާކުވެފައިހުރުމަކީ އެއްވެސް މައްސަލައެއްނޫން.އެޑްރެސްކުރަންޖެހޭ މާބޮޑެތި ކަންތައް މުޖުތަމައުގައި އެބަހުރި.އަމިއްލައަށް ޒިންމާނަގަންޖެހޭ މާބޮޑެތިކަންތައް އެބަހުރި.ތަނެއްގައި ހިރަފުސްކޮޅެއް ހުރެގެން ފޮޓޯނަގާ ސޯޝަލްމީޑިއާއަށްލެވޭތޯ މިބަލަނީ.ޚަރަދުކޮށްގެން ތަން ރީތިކުރެވޭތޯ އުޅެނީ.ޚިދުމަތެއް ދެވޭތޯނުބަލާ.ސެލްފް ޑިސިޕްލިން ރަނގަޅުކުރެވޭތޯ ބަލަމާ.\nޖެނުއަރީ 22, 2020 10:58\nއެއީ ވީރާނަވެފަކަނޫން، ނިމިދިޔަ އަނިޔާވެރި 5އަހަރު ރައްޔިތުން އޮބިއަޅާ މަގުތައްބަންދުކޮށް ރައްޔިިތުން ފަހާބެރިކޭޑްތައް ހިފައިގެން ފުލުހުންދުވެ ރައްޔިތުންނާ ދިމާލައް ބެރިކޭޑްތައް އުކާހެދުމުން ލިބިފަހުރިގެއްލުން، މިހާރު ތިބެރިކޭޑްތަކުގެ ބޭނުމެއްމެތް، ހިޔާލުފާކުކުރުމުގެ މިނިވަންކަމާ އެއްވެއުޅުމުގެ މިނިވަންކަންވަނީ މިނެއްނެތި ދޫކޮށްލެވިފަ\nޖެނުއަރީ 22, 2020 11:07\nފުލުހުންގެ ޒިންމާ އަކަށް ވަނީ އެ އެއްޗި މަގުމަތީ ބެހެެއްޓުން ބެހެއްޓީމާ އެމީހުންގެ ޒިންމާ ނިމުނީ ތަންކޮޅެއް ކުރިން ހުރި ބުރިޖުން ފައިބައިގެންދާއިރު ބެރިކޭޑެއް އެއްފަޅިވެސް ބަހައްޓާފައި އެއްމެ ފަހުން އެ އެތި ނެގީ އެއަރޕޯރޓް ސާފުކުރި ދުވަހު\nޖެނުއަރީ 22, 2020 11:16\nދެން އެއްޗެކޭ ޖަހާލާ ހިތުން ލިޔެލިއެއްޗެއްދޯ.\nޖެނުއަރީ 22, 2020 11:17\nފަޅައިގެންގޮސް ހުރި ދިމާ ދިމާލުގަވެސް ސްޓިކާ ހިއްޕާލާ ރަނގަޅުވާނެ\nޖެނުއަރީ 22, 2020 12:21\nއިސްޓިކާ ޖާހާ ބެރިކޭޓުގަ.\nޖެނުއަރީ 22, 2020 12:38\nޤައުމަކު ފައިސާއެއް ނެތް ބެރިކޭޑު ގަންނާކަށް. ރައްޔިތުންގެ އަތުގައިވެސް ފައިސާއެއް ނެތް. ނިކަން ބައްލަވާ، ބޮޑެތި ބައެއް ރެސްޓޯރަންޓް އަދި ހޮޓާ ، ކެފޭ ފަދަ ތަންތަނުގެ ވިޔަފާރި ތައް ދަށް. އެތަންތަނުން ވިޔަފާރިއެއް ނުވޭ. ބައެއް ތަންތަން ބަންދު ކޮށްފަ މާލޭތެރޭ. ބައެއް ފިހާރަ ކުއްޔަށް ދޭން ބިއްލޫރިގަނޑުގަ އިއުލާނު ޖަހާފަ. ކުއްޔަށް ހިފާނެ މީހަކު ނެތިފަ. ﷲ އަށްޓަކާ ހަދާތެދު. ތިޔަބޭފުޅުންނަށްވެސް ފެންނަން ހުރި ކަންކަން. ބައެއް ގުދަންތަކުގަ ކުއްޔަށް ދޭކަމަށް ޖާހާފަ ގިނަދުވަސް ވެއްޖެ. މީ މާލެތެރެއިން ދުވަހަކުވެސް އަޅުގަނޑު ނުދެކޭ މަންޒަރެއް. އަޅުގަނޑު ވޯޓު ދިނީ މި ސަރުކާރަށް. އެކަމާ ވަރަށް ދެރަވޭ. ﷲ ގަންދީ ހުވާ ކޮށްފަ މި ދަންނަވަނީ ދެން ދުވަހަކުވެސް އެމް.ޑީ.ޕީ އަކަށް ވޯޓެއް ނުދޭނަން. އިންޝާ ﷲ.\nޖެނުއަރީ 22, 2020 12:48\nސިޔާސީ ގޮތުން ޑިސިޕްލިން އޮޕޮޒިޝަން އެއް އޮތީމަ ބެރިކޭޑްގެ މާބޮޑު ބޭނުމެއް ނޯންނާނެ..\nޖެނުއަރީ 22, 2020 12:58\nތިޔަށް ކިޔަނީ ޓްރޭޝް ޓޯކްސ\nޖެނުއަރީ 22, 2020 13:31\nބެރިކޭޑްތައް މަގުމައްޗަށް ދޫކޮށްލާފައި އެވަނީ އެތަކެތި ބަހައްޓާނެ ތަން ނެތިގެން.\nޖެނުއަރީ 22, 2020 14:40\nބެރިކޭޑު ބެހެއްޓޭނެ ހާލަތު ނެތިއްޔާ ނުބެހެއްޓީމަ ނިމުނީނު، އަދިވެސް ކައުންސިލަރުންނާ މޭޔަރުންގެ މުސާރަ ބޮޑުކުރަން ތިއުޅެނީ ، ސިވިލްސާރވިސް މުވައްވަފުންގެ މުސަރައަށް ވީގޮތެއް އެނގޭމީހަކުވެސް ނެތް ފުކެއް ބޮޑުވަރު